
Au commencement de ce monde , après que Dieu 
eut creé l'homme et la femme et qu'il eut produit 
toutes choses pour servir à l'homme et nourrir icellui , 
ne fut pas longuement la terre en paix . Ainçois commença 
la guerre , qui est propre ennemye de nature , 
à regner et avoir entrée entre les prochains parens et 
freres , comme furent Cayn et Abel ; et proceda ceste 
guerre à l'occasion d'envie , ainsy qu'il est recité ou 
livre de Genese ou second chappitre . Par quoy appert 
evidamment le trouble et le conflict d'icelle mortelle 
pestillence avoir prins naissance , origine et commencement 
d'une seulle personne et , par succession de 
temps , avoir pullulé et multiplié ses branches selon 
l'acroissement et multiplication de l'humain lignaige . 
Et pour ce que discord et discension de tout temps 
ont eu cours es parties du monde , ce n'est point à 
doubter que , s'ilz ont cessé es aucunes parties de la 
terre , qu'ilz n'ayent tant plus renfforcé et renouvellé 
es autres ; pour ce aussy que entre les bons et les 
mauvais indifferentement la guerre puet avoir cours , 
combien que cellui n'est pas bon ne bien conseillé qui 
donne occasion de la commencer ; neantmoins cellui 
n'est pas à reprouver qui la continue pour son droit 
garder et deffendre . Et pour ces causes a esté ordonné 
le très noble et très excellent estat de chevallerie pour 
conserver , deffendre et garder le pueple en transquillité , 
qui communement est le plus grevé par les adversitez 
de la guerre . Sy ne doivent pas seullement les 
bons et vaillans chevalliers , cappitaines et souldoyers 
adrecier et conduire les dures entreprises de batailles 
par force de bras et multitude de gens , mais aussi 
par subtillité et bonne prudence , par le moyen 
desquelles nous lisons en plusieurs histoires , entre 
autres ou livre des Roix , grant habondance de Phillistiens 
et estrangiers avoir esté soubmiz , subjuguez 
et vaincus par le petit pueple d'Israel . Et la 
cause estoit la bonne discretion et prudence de ceulx 
qui en avoient la charge , et meismement l'aide de 
Dieu , qui doit estre mise devant , car à lui en tous 
mestiers et en tous estas se doit - on principallement 
adrecier . 
Si ay proposé à l'aide de Dieu escripre et compiller 
ung petit traictié narratif , pour donner cueur et voullenté 
à tous hommes , especiallement à ceulx qui 
sieuvent les adventures merveilleuses de la guerre , de 
tousjours bien faire et acroistre leur honneur et hardement 
de mieulx en mieulx . Et , pour ce que , des 
ma jeunesse , j'ay sieuvy les armes et frequenté les 
guerres du très crestien roy de France , mon souverain 
seigneur , en soustenant sa querelle de tout mon petit 
povoir , j'ay peu veoir par l'espace de long temps plusieurs 
et diverses manières de faire que les jeunes et 
nouveaux venus ne puent pas sçavoir de prime face . 
Car je puis dire , et en ce disant suis esprouvé , selon 
les anciens dictateurs , orateurs et historieurs , que la 
conduite de la guerre est artifficieuse et subtille ; par 
quoy s'i convient gouverner par art et par science , 
proceder petit à petit , avant que on en ait parfaitte 
congnoissance ; et , combien que l'honneur et perfection 
que on a par la guerre soit adventureuse , si est 
elle plus haulte et à moins de dangier d'autrui que nul 
autre advancement , en protestant que des autres estas 
je ne vueil pas mesdire ; car chascun estat est bon , qui 
le scet conduire . 
Si ay proposé en oultre de deviser mon livre en 
trois principalles parties selon les trois manières de 
vivre recitées par le phyllosophe moral , qui sont : 
monostique , yconomique et pollitique . Et , adfin que 
je ne procede par termes incongneus , cellui est dit 
avoir charge monostique qui a le gouvernement de 
soy seullement , et le yconomique est cellui qui a regard 
à soy et à sa famille ; mais les princes , les seigneurs 
et les cappitaines , qui ont les citez et les grans peuples 
en gouvernement , ont charge pollitique ; car « poliz » 
en grec vault autant à dire que pluralité et « icos » , 
gardien , qui est à dire gardien de pluralité . 
En après , au plaisir de Dieu , en chascune de ces 
trois principalles parties sera la chose distinguée par 
certains chappitres , comme il apparra plus plainement 
aux lisans et bien entendans ce present traittié . 
Sy ay voullu commencer la première partie en faisant 
mention d'un homme seul , lequel , combien qu'il 
fut noble homme de lignée , si estoit - il nez très povre 
et indigent des biens de fortune ; mais , par soy bien 
gouverner et entretenir , il parvint enfin à ung très 
grant honneur . 
Si prie à tous ceulx qui orront ou en la main desquelz 
pourra venir le dessus dit traictié , qu'il leur 
plaise le recepvoir benignement et l'interpreter au 
sens meilleur . Requiers aussi pareillement à tous ceulx 
qui sieuvent de present ou sont disposez de sieuvyr 
les armes et la guerre , que , s'ilz voient qu'il y ait 
aucune chose qui leur soit prouffitable , qu'ilz le vueillent 
prendre en gré ; et , s'il y a chose ennuyeuse et 
qui leur desplaise , vueillent supplier aux faultes et 
pardonner à l'acteur . 
Et , s'aucuns voulloient arguer que je vueil faire 
de vieil bois nouvelle maison , pour ce que de longtemps 
ceulx qui ont escript les faiz des Rommains , les 
Cronicques de France et les autres batailles du temps 
passé , ont mys suffisamment la manière en escript et 
la façon de soy gouverner à la guerre , par quoy ne 
seroit aucun besoing que j'en feisse mention , je respons 
à cest argument que qui ne cesseroit jamais de 
renouveller les sciences , si trouveroit - on tousjours 
quelque chose de nouveau ; respons en oultre que , de 
jour en jour et de plus en plus , croissent les engins des 
hommes et renouvellent les manières de faire ; ( car , 
ainsi que le temps se renouvelle , ainsi viennent les 
nouvelletez ; ) et sont trouvés de present plusieurs 
choses et engins subtilz , desquelz les autres n'avoient 
point d'usaige ne de congnoissance , par quoy me 
semble mon oeuvre estre aucunement prouffitable . Et 
c'est ce que j'ay disposé d'escripre en ce Prologue , 
pour parvenir et succeder à l'introitte et commencement 
de ce livre , ainsi qu'il s'ensuyt . 
Cy fine le Prologue de l'acteur et commence le premier 
chappitre de ce present livre . 

Comment , en ce premier chappitre de la première partie 
nommée monostique , l'acteur de ce livre se recommande 
à Dieu et à ses Saincts ; et en quel temps fut 
commencié ce dit livre ; et comme ce dit chevallier , en 
allant en voyage qu'il avoit neccessairement à faire , 
passa à saulf - conduit par certain païs moult destruit 
de guerre , où estoient plusieurs chasteaulx et forteresses 
de povre ediffice , entre lesquelz en y avoit deux , 
l'un nommé Luc et l'autre Verset , de longtemps contraires 
l'un à l'autre . 
Ou nom du Pere et du Filz et du Sainct - Esperit , de 
la benoite Vierge Marie , de monseigneur sainct Michiel 
l'angle et de tous angles et archangles , ay commencié 
ce livre à la gloire de Dieu et doctrine des gens de 
guerre , ainsi que cy après s'ensieut . 
Vray est que , ou moys de mars , qui est commencement 
du printemps , ( c'est le moys où les oyseaulx , 
par la doulceur de leurs voix , causent leur son doulx 
et mellodieux parmy les prez , les bois et les forests , 
qui commencent à verdoier , et toutes choses naturellement 
se resjouissent et renouvellent par l'amenité 
et suavité du temps ; les flourettes par l'humeur de la 
terre eschauffée et reprenant la vigeur de generation 
procedant des influences du solleil , qui lors sont moderées 
et attrempées , pour ce que le cercle equinecial 
est en egalle portion vers orient et vers occident , 
decorent et embellissent les prez pour adoulcir les 
pasturages aux bestes mues ; ) le XXIVe jour d'icellui 
moys , que la solempnité est celebrée en laquelle fut 
commencée la conception de Nostre - Seigneur Jhesus - Crist , 
advint que j'estoie party d'une place , en 
laquelle j'avoie longuement sejourné , pour aller en 
voyage necessaire . Et , en passant mon chemin , me 
trouvay en pays moult desollé et desert , pour tant que 
longtemps y avoit eu guerre entre les habitans du païs , 
qui moult estoient povres et en petit nombre ; car , 
pour vous dire , ce sembloit mieulx receptacles de 
bestes sauvaiges qu'il ne sembloit estre habitation de 
gens . Néantmoins y avoit aucune conversation de menu 
pueple , ainsi qu'il y a souvent ou plat païs , et aucuns 
lieux habitez de povres gentilzhommes , c'est assavoir 
chasteaulx et forteresses , qui pas n'estoient de grant 
ediffice , mais de povre closture et de vieille façon . 
Entre lesquelz en estoient deux assis l'un auprès de 
l'autre et assez semblables en povreté ; mais de tant 
estoient contraires , que de longtemps avoient esté en 
guerre et controverse pour tres petite occasion . Car , 
ainsi que pour les haultes et grandes querelles viennent 
les grans divisions entre les puissans et riches hommes , 
semblablement entre les povres s'esmeuvent noises et 
discensions pour assez pou de chose : car nul ne veult 
laisser perdre son droit . 
Or est - il ainsi que , en passant mon chemin que 
j'avoie entreprins soubz saulf - conduit pour eviter le 
dangier des ennemys du party dont je tenoie , arrivay 
à l'un des chasteaulx dessus dis , lequel se nommoit 
Luc , contraire à l'autre chasteau nommé Verset . 
Certes tous deux estoient mal emparez et tres povrement 
ediffiez . Si estoit la loge de l'eschauguette descouverte 
et moult ventilleuse ; par quoy cellui qui 
faisoit le guet , n'estoit pas bien garanty de tous costez 
contre le vent . Et semblablement le portier estoit fort 
subject au chault et au hasle l'esté et l'yver au froit 
et à la gellée , ainsi que je povoie appercevoir . La 
grande povreté que c'estoit de leur fait , seroit bien 
difficile à racompter , ainsi qu'il est communement de 
toutes gens de guerre ; car ilz sont nez et ordonnés à 
paine et travail ; mais leur resconfort est du tout en 
Dieu , et aussi le hault voulloir et grant couraige qu'ilz 
ont et desir d'honneur avoir , et la louenge du monde 
qu'ilz acquièrent avecques le grant plaisir qu'ilz prennent 
à veoir et à aprendre de jour en jour choses 
nouvelles , les font joyeusement passer leurs souffraittes , 
dangiers , povretez et disettes qu'ilz ont à 
cause de la guerre ; car au monde n'est tel plaisir à 
gens qui ont noble coeur et la vertu de force et de 
constance . 
Mais , pour retourner en notre matière principalle , 
verité est que je m'arrestay au lieu de Luc , pour ce 
qu'il estoit du party que je tenoie , et aussi pour cause 
que j'avoie longuement travaillié et avoie besoing de 
repos ; par quoy je sejournay là par aucuns temps . Et 
cependant advisay ainsi la manière du gouvernement 
de la place , ainsi qu'il apperra plus à plain ou second 
chappitre de ce livre . 

De la forme et manière de vivre des habitans de Luc ; 
comment le chevallier demoura au dict lieu par aucun 
temps , pour veoir la conduitte des gens de dedens , 
entre lesquelz estoit ung jeune gentilhomme noble de 
couraige , lequel , par succession de temps , vint à 
grant honneur et seigneurie par sa vaillance . 
Tous hommes , qui ont voullenté de acquerir honneur 
et gloire par le moyen de la guerre , doivent 
porter et endurer paciemment la grant paine et durté 
qu'on y treuve au commencement . Car il est bien 
divers et semble bien estre très estrange à l'homme 
nourry mollement et à grans delices , quant il fault 
commencer à porter le harnois nuyt et jour , jeuner le 
plus du temps et à recevoir coups et donner , qui sont 
deux grans poins ; mais l'un est trop plus aisié que 
l'autre . 
Neantmoins faut - il mieulx premièrement avoir du 
malheur que de l'heur , et doit - on prendre en pascience 
les choses ameres et les diversitez de fortune , qui vuelt 
parvenir à hault estat . Car cellui ne scet que c'est de 
doulleur , qui n'a esprouvé et experimenté de l'amertume . 
Et , tant plus a eu l'homme de adversité , tant 
plus reçoit à grant joye la prosperité succedant , ainsi 
qu'il apperra par les fortunes d'un povre jeune gentilhomme , 
lequel je vey et parlay à lui par plusieurs 
fois , ou chastel de Luc . Car je sejournay là assez longuement , 
en attendant aucuns marchans ou marchandes , 
qui de fois à autre apportoient de l'avoyne 
à ceulx de la garnison , quant ilz en avoient l'opportunité ; 
mais ce n'estoit pas tous les jours . Ainçois jeunoient 
leurs chevaulx le plus du temps ; par quoy ilz 
estoient vains , chetifz et mesgres . Si estoient les plusieurs 
defferrez et falloit qu'ilz attendissent le mareschal , 
qu'ilz n'avoient pas à toutes heures . Et , qui pis 
est , en avoient si peu que , toutes les fois qu'ilz alloient 
en une entreprise pour rencontrer leurs ennemys ou 
pour faire quelque course , ilz menoient tout et n'en 
laissoient nulz à sejour . Et encores n'estoient - ilz pas 
trop ne assez ; mais alloient très souvent deux à deux 
sur ung cheval , et la pluspart alloient à pié . Et , pour 
brief parler , tant d'hommes que de chevaulx , les plusieurs 
estoient , les uns borgnes et les autres boiteux 
d'aucun membre , et n'y avoit cellui qui ne portast 
les enseignes de son mestier . 
Si estoit en leur compaignie le jeune gentilhomme 
dont j'ay parlé , qui entre les povres estoit l'un des 
plus mal habilliés et des plus povrement convayez . 
Si n'avoit ne cheval ne asne ; ainçois alloit à pié , dont 
j'avoie grant pitié ; car il avoit très hault et très noble 
couraige , et estoit tousjours le premier à faire les entreprinses . 
Si parlay à lui par plusieurs fois , et lui demandoie 
de ses nouvelles , quant il retournoit de ses entreprinses 
et Dieu le ramenoit à l'hostel . Très doulcement 
me respondoit , en me racomptant de ses adventures . 
Et bien povoie appercevoir à ses parolles qu'il avoit 
grant fiance en Dieu ; car il conduisoit tout son fait 
sous la main de Dieu et en son nom ; par quoy Dieu 
lui aida tellement que puis le vey - je prince et seigneur , 
et posseder regions et terres en sa main , par le grant 
sens et vaillance et dilligence de sa personne . 

Cy parle du commencement et des entreprinses du jeusne 
homme , de la bonne conduitte qu'il avoit , et d'aucuns 
exemples servans à ce propos . 
Cellui qui vuelt parvenir à bonne fin , ne doit pas au 
commencement trop entreprendre , mais doit proceder 
par mesure et perseverer en accroissant , ainsi que 
fist le jeune gentilhomme , dont nous avons parlé . Car 
premièrement , avant qu'il fust nouvelles de lui , il 
prinst la hardiesse d'aller seul , fors la compaignie de 
son paige , en guettant et visitant s'il trouveroit aucun 
peu d'acquest sur ceulx du party contraire . 
Si alla et vint tant de fois qu'il conquesta les chièvres 
de la forteresse de Verset . Mais à tant ne se tint pas : 
ainçois gaingna la buée dont il fit son jacque ; de 
quoy ceulx de Verset s'esmerveillerent . Et une fois 
entre les autres se advisa d'appeler ung autre avecques 
soy , et approucha si près de Verset , qu'il trouva la 
vache au cappitaine , qui estoit en pasturage . Si la 
print et emmena , sans ce que ceulx de Verset y peussent 
donner aucun remede . Et , quant le cappitaine sceut 
ceste adventure , il en fut moult doullant ; car sa femme 
en avoit du lait pour soy nourrir et son enfant . Si se 
pensa qu'il la failloit rachetter , et manda au jeusne 
homme qu'il lui ramenast sa vache à saulf - conduit , et 
il le contenteroit à son plaisir ; qui ainsi le fist ; dont 
le cappitaine le mercia et lui dit qu'il estoit bon homme 
et gentil compaignon . Et atant se achemina pour 
retourner à Luc , et print son chemin par une sente 
passant au long d'une praerie , où il advisa d'aventure 
aucuns chevaulx povres , mesgres et farcineux , qu'on 
avoit mys à la pasture pour guerir plus tost . Sy advisa 
en soy - meismes qu'il seroit bon de faire une entreprinse 
pour les avoir ; car , s'il les povoit avoir , il 
iroit desoremaiz à cheval . Et ainsi retourna à Luc et 
compta ceste adventure à ses compaignons , qui moult 
l'en priserent . Mais atant me tairay de parler de lui , 
pour parler de la povreté de ceulx de Verset . 
Et est assavoir que la forteresse et le cappitaine 
d'icelle estoient aussi povres ou plus que ceulx de Luc , 
où me tenoye . Et ne scay ce qu'ilz demandoient l'un à 
l'autre ; car , combien qu'ilz s'entrefeissent grant guerre , 
si ne povoient ilz pas conquester grant avoir l'un sur 
l'autre ; car c'estoit toute povreté et n'avoient argent 
ne vivres , sinon très peu , combien qu'il y eust aucuns 
gentilzhommes bien nobles et de bon lieu et qui 
avoient de bons parens , que , quant leurs amys leur 
eussent voullu aider , ilz eussent paié bonne rançon , 
nonobstant qu'ilz fussent povrement habilliez et qu'ilz 
eussent de grandes souffraittes et neccessitez . Mais ilz 
estoient là mys et ordonnés pour apprendre le mestier 
de la guerre et pour eulx endurcir au travail ; car on 
ne puet mieulx apprendre le stille d'aucun mestier 
que de le frequenter souvent et fuyr les aises du corps , 
comme trop boire , trop mengier et trop dormir , et 
plusieurs autres delices charneulx , qui obfusquent et 
empeschent tout entendement de prouffiter à apprendre 
et retenir ce à quoy on est adonné , soit en operation 
pratique ou en science speculative . Et ce nous est 
exemple famillier ; car nous voyons evidemment que , 
aux estudians es ars liberaulx et en phillosophie moralle 
ou naturelle , on baille peu de viandes et de plaisances 
corporelles ; mais on leur fait prendre paine pour les 
garder d'affetardir et adherer en oysiveté , qui est 
marrastre et ennemye de tout bien et de toute bonne 
oeuvre et de tout labeur prouffitable à l'ame et au 
corps . Et , à ce propos , dit - on en ung commun proverbe 
que ventre saoul n'a en saveur plaisance . Et certes 
est - il ainsi de gens de guerre ; car , quant ilz sont en 
païs plain , gras et fertile de tous biens , ilz oublient 
l'exercice de la guerre et des armes et convertissent 
toute prouesse en lascheté et en paresse . Si delessent 
leurs haults couraiges et les bonnes entreprinses qu'ilz 
ont commencées , pour entendre et vacquer à la charnelle 
volupté . 
Mais les povres hommes d'armes , qui ont de la 
souffraitte et du travail habondamment , sont tousjours 
prestz à emploier leurs corps pour honneur et renommée 
acquerir ; car on dit communement que la faim 
chasse le loup hors du bois . Et à ceulx là favorise 
fortune en la fin de leur labeur , et les accroist et les 
exaulce en une gloire parfaicte en ce monde ; et c'est 
ce qui doit donner bon couraige aux povres gentilshommes 
et à tous ceulx qui sieuvent la guerre , de ne 
soy point esbahir pour les premiers heurs ; car fortune 
ne favorise jamais du premier coup à ceulx qu'elle 
ayme ; ainsi comme il appert par une exemple de 
Charles VIIe , roy de France . 
Vray est que de mon temps regna en France ung 
roy très noble , très vertueux et très chrestien , et de 
qui ses predecesseurs avoient très bien et très loyaument 
gardée et maintenue la loy nouvelle , ordonnée et 
instituée par le Filz de Dieu , qui prinst char humaine 
en la glorieuse Vierge Marie . Cellui roy eut en soy 
toutes les bonnes taches et haultes virtus , qui doivent 
estre en prince terrien . Car envers Dieu il estoit très 
humble , magniffique envers son pueple et liberal à ses 
serviteurs ; par quoy il acqueroit l'amour de Dieu et 
l'honneur du monde . Neantmoins Dieu et fortune le 
souffrirent estre desvestu , despouillé et desherité de 
la pluspart de son royaume , pour esprouver et magnifester 
sa grant constance et invincible pacience . Si fut 
mené et deduit jusques es extremités de pouvreté , de 
indigence et de dangier , au moins selon la grant 
noblesse et haulte preeminence de sa personne . Si ne 
veoit - on aucune apparence de recouvrer les pays perdus ; 
mais , comme prince saige , prudent et ayant la 
vertu de force , print et reçeut tout en gré , en couvrant 
et dissimullant son dueil gratieusement , sans provoquer 
l'yre de Dieu par desespoir ou impacience . Et aussi 
Cellui qui fait droit à chascun et lequel a puissance 
sur tous roix , princes et seigneurs , à la parfin de ses 
douleurs , lui monstra bien evidemment que sa ferme 
foy lui devoit grandement prouffiter ; car , en pou de 
temps , il subjugua , vainquit et desconfist ses adversaires , 
recouvra et remist en sa main les diverses parties 
de sa terre et seigneurie , qui à tort lui estoient 
usurpéez par ses anciens ennemis , et reintegra sa couronne 
en si pou de temps que penser d'homme ne le 
pourroit croire ne entendement concepvoir ou comprendre 
suffissamment , et tant que j'ose dire et afermer 
qu'il a desservy les triumphes et honneurs que 
presenterent les Rommains à Scipion l'Affricain , quant 
il rapporta la victoire de ceulx de Cartaige . Car cellui 
roy mist premièrement en subjection toute l'Isle - de - France ; 
puis après , à la requeste de ses ennemys , fist 
treves avecques eulx . Mais ilz semblerent le scorpion , 
qui fiert et navre de sa queue ; car ilz rompirent desloyaument 
les treves . Par quoy en bien briefve saison 
il recouvra et remist en son obeyssance toute la duchié 
de Normandie . Si est vray que , durant la prinse de 
Rouen , fut donné ung assault à la ville sans le sceu du 
Roy , combien que en la fin du dit assault se trouva si 
prez qu'il le povoit veoir . Et pour ce eust - il congnoissance 
de la chose ainsi faicte ; pour quoy bailla assès 
de raisons , en remonstrant par la raison de la guerre , 
que ainsi ne devoit estre fait . Neantmoins touteffois , 
la mercy Dieu ! pou après fut rendue la ville et mise 
en son obeyssance , et semblablement tout le païs . Et , 
à celle conqueste , il y eut de belles besongnes et de 
nobles victoires contre ses ennemys , tant à la bataille 
de Fourmigny que ailleurs , tant que à la parfin vindrent 
tous à la mercy du bon roy , comme de leur droicturier 
et souverain seigneur . Et ne dura ceste conqueste que 
ung an et ung jour . Tantost après il entreprinst le 
voyage de Guienne et de Bourdeloiz et , par son bon 
sens et prudence , à l'aide de Dieu , mist toute Guyenne 
et le païs appendant en son obeyssance et subjection , 
sans resistence ou rebellion et sans grant effusion de 
sang , reservé la ville de Blaye , qui en ce voyage fut 
prinse de force , et la cité de Bayonne , qui fut assiégée 
et se rendit par composition . Laquelle conqueste 
faicte et le Roy party du pays , peu après , les aucuns 
des habitans d'icellui se rendirent et remirent voullontairement 
en la main des Anglois , ses anciens ennemis 
et adversaires . Par quoy de rechief y retourna , et toute 
son armée . Et en ce second voyaige furent plusieurs 
villes et places prinses de force et y eut de grans et 
merveilleux fais d'armes , tant en la bataille de Chastillon , 
en laquelle le sire de Talbot , le visconte de 
l'Isle son filz , le bastard d'Angleterre et plusieurs 
autres bons chiefs de guerre de leur party furent desconfitz 
et mys à mort , que ailleurs . Et aproucha icellui 
seigneur de la ville de Bourdeaulx , où estoient ses 
ennemis , jusques à Lormont et fut partout où ses 
gens furent , en donnant coeur et couraige aux chiefz 
de son armée et à tous ses gens de guerre . Et , pour 
ce que trop longue chose seroit de reciter et racompter 
les beaulx faiz de ce bon roy , je delesse le surplus à 
ceulx qui font les Cronicques de France . 
Ainsi appert que les diversitez de fortune , que 
l'homme reçoit en jeunesse , ne le doivent pas desconforter ; 
mais doit prendre bonne esperance d'avoir des 
biens en sa vieillesse . Et j'ay recité ceste exemple par 
manière d'un incident ; si le vueil delesser pour le 
present et retourner en ma principalle matière , en 
touchant le fait et la conduite du jeune homme , dont 
dessus est faitte mention , et des habitans du chastel 
de Luc , pour continuer et poursieuvyr la première 
partie de ce present traictié . 
Or est ainsi que nostre homme avoit pourpensé et 
pourjecté une entreprinse , comme dit est , sur les 
chevaulx de Verset . Et compta le cas à six ou sept 
compaignons de la garnison de Luc , et les allia avec 
soy . Et les mena et guyda si bien de nuyt , qu'il arriva 
au pré où paissoient les chevaulx ; et tant feirent qu'ilz 
admenerent et chasserent leur prinse jusques à leur 
garnyson , où ilz partirent leur butin . Et , pour la bonne 
dilligence et conduitte de nostre jeune homme , ses 
compaignons lui donnerent ung cheval hongre qui 
avoit une grosse jambe derrière . Si estoit - il le meilleur 
des autres , combien qu'il ne vaulsist gueres . 
Or il a tant fait qu'il est à cheval , la mercy Dieu ! 
mais je croy qu'il n'estoit pas trop bien en point ; car 
son jacquez estoit tout deschiré et desrompu ; toutteffois , 
au plaisir de Dieu , il sera bien pourveu de tout 
ce qu'il lui fault . 

Cy parle du commencement de la renommée et de 
l'imposition du nom du jeune homme , et semblablement 
d'aucunes menues subtillitez de guerre . 
Qui vuelt acquerir bonne renommée , il doit premièrement 
faire le pourquoy et soy employer à fais 
notables sans soy vanter ne hault louer . Car louenge 
est reputée blasme en la bouche de cellui qui se loue ; 
mais elle exaulce et poursieut cellui qui ne la desire 
point . à ce propos pourroye reciter plusieurs exemples 
que racompte Titus Livius et autres historiographes , 
d'aucuns nobles hommes du temps passé , qui fuyoient 
la gloire de ce monde et , en la fuyant , estoient esleuz 
et ordonnez roix , consulz , senateurs et gouverneurs 
des citez et peuples subgectz à l'empire de Romme . 
Mais en ce faisant prolongueroie trop ma matière . Si 
m'en tairay à tant et retourneray à mon principal , 
en demonstrant que icellui jeune homme , à coup et 
soudainement , acquist renom envers le cappitaine 
de Luc . 
Car aucuns de ceulx qui avoient esté en sa compaignie 
en la prinse des chevaulx , vindrent au cappitaine 
et lui racompterent la fourme et la manière dont il les 
avoit bien guidez et menez à leur entreprinse . Et en y 
eut ung entre les autres qui lui dist en ma presence : 
« Certes , cappitaine , le mieulx entreprenant de ceans 
et le mieulx guydant sept ou huit compaignons , 
c'est le jeune homme qui hersoir nous mena prendre 
les chevaulx . Il fut si subtil qu'il attendist que la 
porte fut fermée avant qu'il monstrast ung seul 
semblant de vouloir partir . Et , quant tout fut fermé , 
il vint au lieutenant et fist baisser la planche . Puis 
ysismes dehors à l'heure que la lune rayoit ja clere 
et serie ; par quoy nous arrivasmes si à point au 
lieu où estoient les chevaulx , que à celle heure l'obscurité 
de la nuyt nous prinst tellement que à peine 
voyons l'un l'autre . Si entendismes le guet de Verset 
parler sur le mur ; et disoient ceulx du guet que la 
joyeuse de ce mauvais ribault Thommesson lui a 
fourtraict son paige et ses chevaulx et lui a emporté 
son argent . Mais je vous asseure qu'il nous mena le 
plus subtillement du monde ; car , depuis que nous 
partismes de ceans , nous n'entrasmes oncques en 
grant chemin ; mais allasmes par sentiers non hantez 
et pou batus de marcheiz de gens . Si passasmes au 
dessus de la maison de ce bonhomme , qui demeure 
en la grande lande , où nous rencontrasmes l'autre 
fois ceulx de Verset , quant il y eut si beau hutin , 
comme vous scavés . Et , pour eviter l'abbay du petit 
chien de l'hostel , il prinst la petite route ou sentier 
qui va parmy le bois à main dextre , et oncques ne 
voullut traverser le gueret ne païs mol , de paour 
que on ne trouvast nostre trace . Mais toujours nous 
mena le païs dur . Et si ne passasmes oncques haye , 
qu'il ne demourast derrière pour la relever , s'elle 
estoit foulée , de doubte que on congneust que nous 
eussions passé par là . Et , se nous ouvrions aucune 
heze , il la refermoit . Touteffois , quant nous eusmes 
bien cheminé , il nous convint traverser le grant 
chemin qui arrive à Verset : autrement nous n'eussions 
point entré où estoient les chevaulx . Mais , 
quant nous fusmes oultre , il print une espine et ung 
grant raymeau et le traigna par dessus nostre trace , 
si que oncques n'y parut . Et tant qu'il nous mist en 
ung grant buysson du costé de Verset et nous dist 
que nous ne pouvyons estre descouvers , sinon qu'il 
ne vensist des chasseurs d'aventure . Et pour ce , à 
son admonnestement , nous demourasmes embuschés 
ung jour tout entier jusques à la lune levée . Et , quant 
nous veismes nostre point , nous prensismes les chevaulx 
et nous en venismes . Si vous certiffie , cappitaine , 
qu'il est homme hardy et subtil et prudent en 
tous ses faiz . Car il vient à chief de toutes ses entreprinses 
et , s'il avoit du harnois , je croy qu'il feroit 
merveilles . » 
Adonc le cappitaine , oyant la prouesse , subtillité et 
bonne dilligence de ce jeune compaignon , si luy donna 
l'une de ses cuyrasses ; car il en avoit deux ; dont le 
povre gentilhomme moult grandement le mercya . Et 
ainsi eut - il cheval et harnoys , la mercy Dieu ! dont il 
fut moult joyeulx et lui enforça le couraige de mieulx 
faire que devant . 
Après ces choses ouyes , le cappitaine de Luc se 
advisa de chevaulchier . Si assembla la garnison et 
furent environ XV chevaulx . Puis partirent du chasteau 
après porte fermée , ainsi que avoit fait le jeune 
homme , duquel touche principallement ce present 
traictié , et tindrent la manière de trayner ung rameau 
pour couvrir leur tract . Et chevaucherent tant qu'ilz 
passerent oultre Verset , et arriverent en ung fort buisson , 
où ilz ordonnerent leur embusche devant l'aube 
crevant . Si estoit ce buisson entre deux places tenant 
le party de Verset . Pour quoy firent monter ung homme 
en ung arbre , pour veoir se riens passoit de l'un à 
l'autre . Puis ordonnerent deux hommes à garder l'entrée 
de ce buisson pour les garder d'estre surprins 
par derrière ; et ainsi passerent la journée jusques au 
soir . Quant vint le vespre et le solleil commença à 
esconsser ses rays , pour donner lieu à la clarté de la 
lune , qui est l'heure que toutes bestes prennent repos 
et cuident estre en sceurté , dont souvent sont deçeues , 
ainsi qu'il appert de l'oustarde et d'autres oyseaulx , 
semblablement aussi de plusieurs reptibles de la terre , 
qui sont prins et deçeuz par la fiance de la nuyt , meismement 
les hommes surprendent l'un l'autre et se font 
les trahisons et perilleuses entreprinses , lors advint 
qu'il passa une compaignie de gens de Verset , qui 
estoient environ vingt chevaulx . Et , quant ceulx de 
l'embusche les apperçeurent , dirent au cappitaine : 
« Regardez , cappitaine ; veez - là gens . Qu'est - il de 
faire ? Vous voyez qu'ilz sont en plus grant nombre 
que nous ne sommes , et seroit grant dangier de les 
assaillir ; car cellui est fol , qui se presume plus valloir 
qu'un autre . » - « Ha - a ! dist le cappitaine , 
n'ayons regard à cela . On ne doit riens presumer de 
soy ; mais soubz la fiance de Dieu peult - on beaucoup 
entreprendre ; car il est escript que les grandes 
victoires ne se font pas tousjours par multitude de 
gens , mais soubz la crainte de Dieu et en bonne 
prudence et avecques meure deliberation . Pour lesquelles 
causes nous avons bel advantaige sur eulx ; 
car nous sommes advertis de nostre fait , et ilz ne se 
doubtent de riens . Pour ce je conseille que on les 
lesse entrer au couvert ; et adonc partirons de nostre 
embusche et nous mettrons sur leur train ; ainsi 
seront avec eulx avant qu'ilz en sachent riens ; et 
les destrousserons à nostre plaisir , se Dieu plaist . » 
Lequel conseil fut approuvé de tous et tenu . 
Et Dieu scet comme nostre jeune homme se porta 
vaillamment en ceste destrousse ; car la presence de 
son cappitaine et le don qu'il lui avoit fait de sa cuirasse 
lui doublerent coeur et hardement de bien faire . Mais , 
après qu'ilz eurent prins leur proye , ilz s'en retournerent 
ou chastel de Luc , où j'estoye aux fenestres en 
les attendant . Si les apperceuz venir ; et , en venant , 
firent leur avant - garde de cincq hommes , desquelz 
l'un estoit ung petit plus loin devant les autres pour 
escouter . Ainsi ne demourerent que dix en la principalle 
route ; et encores de ces dix les deux furent mys 
derrière , pour guetter que on ne les sieuvyst ; et , en 
eulx retournant , approucherent le plus pres de Verset 
qu'ilz peurent ; car ilz se doubtoient bien que on les 
guetteroit plustost loing que pres . 
Ainsi passerent leur chemin , tant qu'ilz approucherent 
de Luc . Et je regarday leur façon et leur contenance . 
Si apperçeu le premier venant , qui hucha le guet en 
demandant s'ilz avoient riens ouy ; et leur dist qu'ilz 
feissent habillier et armer ceulx de dedens ; car ses 
compaignons venoient , qui avoient prins proye . Et lors 
le guet fist appareillier le residu de la garnison tellement 
que , quant le cappitaine arriva , ilz saillirent au 
devant de lui ; et ceulx qui de dehors estoient , se 
mirent en arroy et vindrent le grant train , les lances 
sur les cuisses , jusques au boullevert . De quoy je me 
esmerveillay moult . Et en ceste façon entrerent dedens 
la place atout leur proye ; puis soupperent ensemble 
et firent grant chière . 
Et , souppant avec eulx , je leur demanday la cause 
pourquoy ilz estoient saillis en telle manière à recevoir 
leurs gens ; et ilz me respondirent que c'estoit une 
des subtillitez de guerre . Car la plus perilleuse heure 
du jour est à l'entrée de la porte . 
Après , entre les autres choses , ainsi qu'on devisoit , 
je ouys le cappitaine qui dist : « Vraiement nostre 
Jouvencel a fait merveilles et , s'il vit gueres longuement , 
il sera bon homme . Je croy que j'ay bien 
employé ma cuirasse et ne la plains pas . » - « Ha ! 
cappitaine , dirent les compaignons , nous vous en 
mercions pour lui . Et , puisque Jouvencel l'avez 
nommé , desormaiz n'aura autre nom . » 
Ainsi passa le soir . Et fut dit et recité au Jouvencel 
que le cappitaine estoit bien content de lui et qu'il 
auroit si bonne part au butin qu'il en devroit estre 
content , et lui donneroit ung cheval pour porter son 
paige ; car il l'avoit bien desservi . De quoy le Jouvencel 
mercia grandement le cappitaine et les autres . 
Et toutes ces choses advisay , regarday et retins , et 
dès lors proposay les rediger par escript pour demonstrer 
exemple aux autres . 

Comment le Jouvencel voult aller à la court ; et comment 
on lui remonstre que l'exercite des armes vault 
mieulx et qu'il n'y doit point aller . 
Pour ce que l'appetit de l'homme est insaciable et 
quiert tousjours choses nouvelles , pour quoy très souvent 
il est deceu , et meismement par faulte d'experience , 
j'ay voullu prendre paine d'escripre et racompter 
les causes mouvans le Jouvencel , duquel je faiz principalle 
mention , d'aller à la court pour trouver aucun 
avantaige , et comment l'un de ses compaignons lui 
remonstre qu'il n'est ja besoing qu'il y aille , en lui 
baillant raisons et enseignemens contraires à ce . 
Sy advint que , une fois entre les autres , le Jouvencel , 
dont j'ay parlé , se trouva en la compaignie d'aucuns 
ses amys et familliers de la garnyson dont il 
estoit . Si leur dist en ceste manière : « Mes beaux 
seigneurs , j'ay tant ouy parler du Roy et de la très 
grant noblesse de sa court , vraiement je le vueil 
aller veoir ; si me donnera ung cheval . » à quoy 
luy respondist l'un de ses compaignons : « Ha - a ! que 
c'est bien dit ! Voulez - vous ja aller faire la beste ? 
Ha ! beau sire , puisque vous avez voullenté d'estre 
homme de guerre et que Dieu vous y a desja donné 
bon commencement , ne vous vault - il pas mieulx 
d'estre monté et armé de vostre adventure pour la 
guerre , et faire tousjours vostre mestier que d'aller 
à la court presser le Roy ne faire l'ennuyeux après 
les seigneurs , despendant vostre argent et perdant 
le temps , comme font plusieurs qui ne sçauroient 
vivre , si on ne leur donnoit . Et , comme vous scavés 
assez , on s'ennuye de donner souvent ; et , quant 
les dons faillent à telz gens , ilz demeurent tous 
esbahis . Je ne ditz pas que les princes et les grans 
seigneurs ne puissent avoir des serviteurs et que , 
lorsqu'ilz sont en leur grace , ilz n'en puissent assez 
amender et qu'ilz ne facent que saiges de les servir . 
Mais ceux qui delaissent leur voccacion et qui vont 
à la cour passer leur temps en oysiveté , sans besoing 
qu'il en soit , ne sans sçavoir à quel propos ilz y 
vont , les seigneurs dient , quant ilz les voyent : 
“ Veez - là tel ; je le congnois bien ; je l'ay autrefois 
veu . ” 
« Car les princes sont de telle condicion que , 
tant plus ilz voient les gens , moins ilz les prisent . 
Mais , quant vous sçaurez bien vostre mestier , vous 
en viverez bien et vous recueilleront les princes 
voullentiers . Car ilz auront tousjours à faire de vous , 
tant que vous pourrez baston lever ne porter , pour 
ce que tousjours est il guerre en quelque païz que ce 
soit , et ne puent tous ces seigneurs longuement durer 
en paix . Car , se maintenant l'un est en paix , l'autre 
est en guerre . 
Et , se vous voullez dire : je deviendray viel ; je 
ne dy mye qu'avant que vous le devenez , vous n'y 
devés penser , et le povez mieulx faire par ce moyen 
que par autre . Et par ce ne vous attendez point que 
l'en vous donne , mais pensés une fois donner aux 
autres ; car vous estes jeune . 
Et , se vous voullés bien faire aux armes , vous ne 
poez faillir à parvenir à de trois choses l'une , de 
quoy les armes payent tousjours leurs souldoyers , 
c'est assavoir : ou de la mort , ou de vivre povre et 
honnouré et que chascun parlera de vous et des 
vostres , dont il sera renommée après vous , comme 
il a esté de messire Bertran de Clayquin , messire 
Gadiffer de la Salle et autres bons chevalliers , qui 
sont mors povres . Mais , puisqu'ilz ne povoient plus 
vivre , de quoy leur eust servy tresor ? Car tresor 
ne sert aux hommes , se n'est pour avoir honneur . 
Et ilz en avoient tant , que on leur faisoit plus d'honneur 
que aux plus riches hommes du monde . Le 
tiers point est que , par le moyen des armes , vous 
povez devenir le plus grand empereur du monde . 
Et , pour vous dire quant à la mort , aussi tost 
peuvent mourir gens de court comme vous , et 
advient souvent que aussi tost meurt ung autre 
homme comme ung homme de guerre . Et , au regart 
de la povreté , je vous dy qu'il est plus de nobles 
povres pour sieuvyr la court et les bonnes villes 
qu'il n'est pour sieuvyr la guerre . Et vous dy qu'ilz 
puent bien parvenir à la mort et à la povreté aussi 
bien comme vous . Mais à l'honneur ilz ne vous 
approucheront jamais ne ne gaingneront les grans 
biens et franchises , comme font les bons hommes 
d'armes . Car ce qu'ilz gaignent , ilz le tiennent de 
Dieu et de l'espée , et est franchement leur . Mais 
l'omme de court est par le contraire ; car il est 
tousjours soubz la main des commissaires et en dangier ; 
par quoy ne puet venir à empire comme vous . 
Des empereurs , des roix et des autres grans princes 
viennent les biens que les gens de court ont ; par 
quoy ne les feroient jamais si grans comme eulx - meismes . 
Mais vous povez avoir et prendre la querelle 
d'ung prince à autre , qui ne sçaura point le 
fait d'armes ne l'exercice de la guerre , qui , pour 
vostre prouesse et notable gouvernement , vous en 
lessera et remettra du tout la charge , et vous constituera 
en son lieu , si que vous - meisme serez prince 
et tendrés la principaulté que vous aurez conquestée 
à l'espée , comme ont fait plusieurs vaillans hommes 
ou temps passé , et encores de present le conte Francisque , 
qui tient et posside la duchié de Millan , que 
par telz moyens il a conquestée . 
Pour ce , vous prye , Jouvencel , sieuvez ce que 
vous avez commencé . Parlons de chevauchier et 
d'aller à la guerre et nous fions en Dieu et en nous - meismes 
et laissons a ppart ceulx qui ne se attendent 
que aux gratis d'aultruy . » 
Ces parolles finyes , ung ancien homme , qui là fut 
entre les autres , lequel sembloit bien avoir veu plusieurs 
choses et estre experimenté de la court et de 
la guerre , si commença à parler au Jouvencel , en lui 
disant et remonstrant plus amplement et en plus grant 
languaige ce que le premier avoit dit en brief . Si conforma 
ses parolles en telle manière : 
« Certes , Jouvencel , il vous dit vray . Je sçay que 
c'est que de la court et aussi de la guerre ; et , puisque 
de la court fault parler et que à la court voullés aller , 
je vueil faire une distinction sur vostre voullenté 
selon ma pensée tant seullement . Car , puisque vous 
estes meu d'aller à la court , ou vous y voullez aller 
pour acquester aucun don et trouver aucun gratiz , 
et puis avez entencion de retourner à la guerre , ou 
vous y voullez demourer de tous pointz . 
Quant au premier point je vous asseure que , se 
ainsi le faictes , tout ce que vous a dit nostre compaignon 
vous aviendra , c'est assavoir : mocquerie , 
perdicion de temps et de peine mal employée . Si y 
pourrez bien despendre tout le vostre , avant que on 
vous y donne . Et par ce serez frustré de vostre 
intencion et vous en retournerez sans rien faire . Et , 
se ainsi est que y veuillez demourer de tous poins , 
je dy que vous estes mal conseillié et bien abusé . 
Car ce n'est pas vostre fait et n'estes pas homme à 
cela . 
Et , pour vous desmouvoir , se aucune voullenté en 
avez , vous vueil dire et touchier en presence aucunes 
des imperfections , doubtes et corrupcions qui se 
font à la court , et meismement des envyes , merencollies 
et desplaisirs qu'on y prent , et les causes 
pourquoy ; et lesquelles choses seront pour le premier 
point de ma proposition . Secondement ay 
entencion de declairer et magnifester les haultes 
vertus , les grans triumphes , la loyauté et le grant 
courage des gens de guerre , quant ilz sont bons , 
avecques les plaisirs , loenges , honneurs et bonne 
renommée qu'ilz acquièrent en exerçant les armes . 
Tiercement ay entencion de comparer l'un à l'autre , 
et de monstrer que l'un puet sans l'autre et non au 
contraire . Et , ces choses oyes , je croy qu'il ne vous 
tendra ja d'y aller et que vous demourrés voullentiers 
à vostre premier estat . 
Premièrement de dire au long les imperfections , 
doubtes et corrupcions de la court , pas ne le vueil 
entreprendre ; car ung jour n'y suffiroit pas . Mais 
en diray aucunes , c'est assavoir , celles qui principallement 
servent à nostre matière . Et , pour verité 
dire , les imperfections y sont si grandes que jamais 
on n'y puet avoir assez . Et qui pirs est et qui plus 
traveille l'entendement , c'est que on voit tousjours 
chose en aultruy que on ne puet avoir en soy ; et 
ce qui est le plus difficile est le plus desiré . En outre 
la chose qu'on a longuement desirée , quant on l'a 
acquise et on y est parvenu , on n'en tient compte , 
soit honneur , office , dignité ou preeminence ; ainçois 
desire l'en tousjours aucune autre chose nouvelle . 
Mais , qui plus est dangereux et pis vault , 
jamais , ou au moins de longtemps , n'est memoire que 
aucuns ayent monté en hault estat et grant gouvernement 
par le moyen de la court , qu'ilz ne soyent 
deceuz en pou de temps , eulx ou leurs hoirs . Si n'est 
point parfait ne durable l'advancement qu'on y a et 
qu'on acquiert par frequenter la court . Plusieurs 
autres imperfections y a que delaisse pour abregier . 
Or venons aux doubtes . 
Quant aux doubtes , il y en a tant que à paine 
seroit - il possible de les racompter au long ; mais , 
entre les autres , il y en a trois principaulx et plus à 
craindre . Le premier si est qu'on doit tousjours 
doubter la mutacion du voulloir et de l'afection du 
prince . Car , puisqu'ilz sont hommes comme autres , 
il est à presupposer qu'ilz sont aucunement muables , 
especiallement pour la diversité et nouvelleté des 
choses qu'ilz voyent de jour en jour . Et pour ce , 
quant aucun est entré en leur grace pour aucune 
bonne propriété qui est en lui , il craint tousjours de 
perdre celle grace , ou par aucun survenant meilleur 
que soy , ou pour accusacion d'aultruy , ou par adventure , 
pour ce que le prince sera ennuyé du service , 
gratuité et plaisance qu'il avoit prins en ceste propriété . 
Car on dit communement que on s'ennuye 
d'un pain mangier . 
L'autre doubte est la paour qu'on a de mesprendre . 
Car , à faire diverses choses et à complaire 
aux seigneurs , il y a bien manière de y tenir le moyen ; 
et est plus aisé de desvoyer que de tenir le droit 
chemin ; et advient souvent que , par cuider complaire , 
on desplait . Car , se ung homme vuelt complaire pour 
estre bon et loyal et dire verité , vous sçavés que 
verité ne vuelt pas tousjours estre revellée . Et , se 
on fait autrement en flattant , favorisant et supportant 
les voullentez des seigneurs , on se dampne 
mauvaisement et le congnoist bien le prince . Ainsi 
dechoit - on à la fin et est - on frustré de son entencion ; 
et la cause si est . Car soubz ung grant prince y a 
communement plusieurs grans seigneurs , desquelz 
les voullentez ne sont pas tousjours pareilles , et est 
bien difficille de complaire longuement à l'un sans 
desplaire à l'autre . Ainsi ung homme curial , face 
bien ou face mal , est tousjours en danger . 
Le tiers point et doubte et le plus dangereux est 
le doubte d'envye , qui jamais ne fut bannye de la 
court des princes , tant ecclésiastiques que terriens 
et seculliers . Et ceste envye est à craindre en deux 
manières . Car l'en aura envye sur toy ou tu l'auras 
sur aultruy , et aucuneffoiz tout y est . Et je te dy 
que , se tu as envye sur aultruy , tu seras incessamment 
lassé et traveillié en l'entendement et n'auras 
jamais joye tant que tu ayes trouvé façon et moyen 
de lui nuyre ; et , en lui cuidant nuyre , tu nuyras à 
toy - meismes . Et ainsi est sans comparaison plus 
perilleux le doubte d'envye que nul des autres et 
nuyst plus souvent à l'envyeux qu'à l'envyé . Aussi 
est bien à craindre l'envye d'aultrui . Car , quant tu 
seras à la court , ou tu feras bien ou tu feras mal . Se 
tu fais mal , tu te pers et diffames . Se tu fais bien , je 
te asseure que , ainsi que tes biens augmenteront , 
ainsi croistront les envyes encontre toi , et auras des 
envyeux sans nombre . Car , de tant que tu feras 
mieulx tes besongnes , tant plus aura l'en envye 
sur toy . 
Des autres doubtes y a assez ; mais pour cause de 
briefté je les tairay pour le present et viendray à 
parler des corrupcions qui chargent l'ame et l'honneur 
de l'homme et sont pires que larrecin . Et , pour 
le monstrer , je dy ainsi que l'homme de court puet 
estre corrompu en deux manières : ou en soy - meismes 
ou en autruy . Et est dit cellui corrompu en 
soi - meismes , qui sueffre ou fait aucune chose injustement 
ou contre raison , ou pour avoir argent , ou 
pour dons et presens , ou pour amys , en baillant faulx 
à entendre au prince , en detenant de son avoir ou 
de cellui de ses subgectz ; et , pour conclurre , en 
toutes les manières que on y puet avoir aucun 
prouffit , on est corrompu en soy - meismes . Mais je 
appelle estre corrompu en autrui , quant on congnoist 
les choses dessus dictes estre en aucun son semblable 
ou plus grant ou moindre , puisque on a 
administracion et communicacion d'office avecques 
lui , et que on le sueffre ou tollere sans le magnifester 
et sans en advertir le prince . Se n'est - il que 
cellui ne craingne d'accuser ung autre pour ce que 
tantost on dira qu'il le fait pour envye ou pour 
hayne , ou pour faire le bon varlet . Et vous scavez 
que cellui qui met le pié au devant de son compaignon 
pour le faire cheoir se met en dangier de 
tomber soy - meismes . Et , pour le faire brief , on y a 
tousjours aucun desplaisir ou aucune merencollie . 
Or advisez doncques , Jouvencel , que c'est que de 
sieuvre la court , qui n'y a bon pié et grant fondement . 
Et , s'il vous plaist escouter et entendre ung 
pou , je viendray au second point qui touchera les 
haultes virtus , les grans triumphes , la loyaulté et 
grant courage des gens de guerre , quant ilz sont 
bons . Et vous diray aucuns exemples à ce propos 
par manière de collacion . 
Les anciennes servitudes , ainsi que racomptent 
aucuns jurisconsulz , ont prins naissance et commencement 
par les batailles , victoires et triumphes 
des anciens guerroyers . Car il estoit de coustume , 
tant en Asie , comme en Auffricque et en Europpe , 
que ceulx qui estoient vaincus et subjuguez , estoient 
reddigiez et mys en perpetuelle servitude . Et semblablement 
les victoriens conservoient leur franchise 
et acqueroient dominacion sur autruy . Mais , pour 
descendre à mon principal , toute empire et toute 
seigneurie a prins son commencement de guerre . 
Et , à ce propos , pourroie reciter ung exemple qui 
est ou premier livre des Roix : comment les Juyfz , 
à cause de la guerre qu'ilz avoient contre les estrangiers , 
prièrent à Dieu qu'il leur donnast ung roy 
pour les gouverner , conduire , preserver et garder 
contre leurs ennemys . Et Dieu leur bailla pour roy 
et pour seigneur Saul , qui estoit povre homme et 
de bas estat . Si sachiés que Dieu ne le haussa pas si 
hault qu'il n'eust en soy de grans virtus . David aussi 
semblablement , qui estoit povre enfant gardant les 
brebis de son pere , par la voullenté de Dieu et par 
sa prouesse , il fut ordonné roy et gouverneur après 
Saul . Et , par son bon sens et prudence , avec la 
grant conduite qu'il avoit en armes , il conquesta le 
bon nom de preux et est au nombre des IX preux . 
Si puis dire , comme les anciens , que les haultes virtus 
et grans perfections ont esté trouvées es gens de 
guerre , comme la vertu de force et constance et aussi 
de charité . 
Premièrement la vertu de force , en tant que 
plusieurs ont esté qui aymoient mieulx mourir en 
combatant que fuyr à leur deshonneur . N'est - ce pas 
grant constance de voulloir plustost mourir vaillamment 
que faire faulte , comme fist Barbasain le bon 
chevallier ? Et qui puet estre plus grant charité que 
mettre son corps et sa vye à abandon , pour garantir 
aultruy , comme font les vaillans hommes d'armes 
qui se mettent en dangier de jour en jour pour 
garder le droit de leur seigneur et preserver le 
menu pueple de toute tribulacion et de l'invasion 
des ennemys ? Pareillement la grant foy et bonne 
esperance des pers de France , qui moururent es 
plains de Roncevaulx durant le regne de Charles - le - grant 
pour soustenir la foy crestienne , laquelle estoit 
moult traveilliée des infidelles , en esperance d'acquerir 
l'amour de Dieu et la gloire du paradis . 
Quant à moy , je croy qu'on va plus à la court pour 
l'amour de la croix d'or ou d'argent que pour 
l'amour de celle de boys de cedre , de cyprez ou de 
sapin ou d'autre croix , où Dieu souffrit mort . Croiez 
doncques , Jouvencel , que moult y a de virtus et de 
grans perfections en ceulx qui sieuvent la guerre . 
En après vous vueil parler des grans triumphes 
que l'homme acquiert pour sieuvyr les armes . Les 
exemples de ceulx du temps passé suffiroient à 
demonstrer que tout l'honneur du monde est venu 
par conquerir et guerroyer . Et jamais on ne conquiert 
sans faire guerre . J'ay ouy reciter aux clers 
que anciennement la seigneurie des Rommains estoit 
renouvellée par chascun an et baillée à deux consuls . 
Mais , après que Julles Cesar retourna des parties de 
France et d'oultre les Alpes , les Rommains , à l'amonnestement 
du grant Pompée , lui reffuserent les 
honneurs et les triumphes appartenant à lui à cause 
des belles conquestes qu'il avoit faittes , dont il leur 
prinst si mallement que pour ceste cause en fut 
faite grande et horrible destruction es champs de 
Thessaille . Si n'est point memoire que , puis ceste 
bataille merveilleuse entre lui et Pompée , son 
gendre , advint ou siècle aussi grant effusion de sang 
et aussi terrible desconffiture de lignaige humain 
pour uneffois . Et en mesprint si mallement audit 
Pompée , pour ce qu'il avoit suggeré ce refus , qu'il 
en perdit , non pas seullement les grans honneurs et 
la preeminence qu'il avoit à Romme , mais aussi la 
vie piteusement , comme l'en treuve plus ad plain 
en Julius Celssus . Et à cause de ceste victoire Julius 
Cesar osta le consulat de Romme et en fist empire . 
Si fut empereur tout son vivant . Ainsi appert que 
par la guerre maintenir et sieuvyr , quant mestier en 
est , on parvient en très hault honneur et acquiert - on 
les grans triumphes et les grans seigneuries , et 
les choses ainsi conquises demeurent en plus grant 
sceurté et sont de plus de durée que ce qui est acquis 
au service des princes et des seigneurs . Et de là 
vint le proverbe qui dit : Service de seigneur n'est 
pas heritaige . 
Au surplus reste de reciter la loyaulté et grant 
couraige des gens de guerre ; car ilz sont loyaulx et 
vont le plain chemin sans decevoir l'un l'autre et 
communéement n'ont point leurs penséez à dissimullations , 
frauldes et cavillations , comment ont les 
gens de court , qui souvent usent de ce mestier . Mais 
neantmoins faut - il qu'il en soit et en est de bons et 
de notables hommes et qui s'i scevent bien gouverner . 
Car les ungs sont clers , les autres y ont esté 
nourris et sont à cela ordonnez . Et si ne vuelx pas 
dire qu'il n'y ait preudes hommes et de bonnes gens 
à la court et qu'il ne faille que les princes soient 
servis . Mais je vueil maintenir que vostre mestier est 
le meilleur , puisque vous le sçavez bien faire et que 
c'est vostre vocation . Mais chascun n'y est pas convocqué 
comme vous estes . Et , pour donner fin à 
mon languaige , je vueil maintenant comparoir la 
court à la guerre en bien briefves parolles . 
Ainsi comme a dit nostre compaignon qui a parlé 
avant moy , les malheurtez qu'on puet avoir à la 
guerre , peut - on aussi bien avoir par sieuvir la court , 
et des autres encores plus largement , comme povreté , 
paine , travail , estre mal couchié , mal repeu , mal 
logié et souventeffois pour tous services et bienfais 
en la fin desherité , quant on ne s'i scet conduire et 
qu'on vuelt plus faire et plus entreprendre qu'il 
n'appartient . Et si vient - on aussi bien aucuneffois à 
la court à la mort et à la destruction du corps , 
comme on fait par armes . Mais jamais n'y acquiert - on 
les biens , les honneurs et les grans renommées 
qui viennent en pou de temps par sieuvir les armes . 
Et en oultre les roix et les princes se puent mieulx 
passer de gens de court que de ceulx de la guerre . 
Car , quant ilz vouldroient muer leurs officiers , ilz 
en trouveroient assez d'autres . Mais , s'ilz muoient 
ou changeoient les bons hommes d'armes et bons 
champions , ilz n'en trouveroient pas tousjours d'autres 
à leur plaisir aussi vaillans , aussi preux et aussi 
hardis pour remettre en leurs lieux . Par quoy je 
concluz que mieulx vault nostre mestier et est mieulx 
convenable , meismement à gens de vostre estat et du 
mien , que d'aller baguenaulder à la court et regarder 
qui a les plus belles pointes , les plus gros bourreletz 
ou le chappeau le plus pelé à la façon de maintenant . 
Et si je dy en oultre qu'il ne fut oncques 
empereur , roy ne prince qui ne l'ait esté premièrement 
par la voullenté de Dieu et après par la vertu 
et prouesse des armes , à quoy oncques homme de 
court ne parvint , comme j'ay dit devant . 
Et , pour venir à la povreté , à quoy tout homme 
puet venir , empereurs , roix , ducz , ne princes et 
gens de tous estas par la voullenté de Dieu ( car il 
est le maistre et puet faire povres et riches , quant il 
lui plaist ) ; se c'est son plaisir que tu tournes en 
povreté et mendicité , tant de ton corps comme de 
tes biens , et tu as esté homme de court , chacun 
dira : “ Veez - là ce mengeur de souppes et humeur 
de brouetz de court ! Te souvient - il bien que quant 
nous allions devers lui , il ne tenoit compte de nous 
et ne nous daignoit salluer ? Et toy , qui estoies son 
cousin , il avoit honte te veoir et te salluer . Ce n'est 
que ung flatteur et ung menteur . Lessés - le aller . 
Honny soit - il qui de lui tendra compte ! ” Et vela 
tout le compte qu'on en tendra ; ne de bien qu'il ait 
fait , jamais ne sera loué . Mais , au regard de l'homme 
d'armes , il est tout au contraire . Car , s'il a esté bon , 
chascun le plaint et l'invite - l'en à disner et à soupper 
et lui tenir compaignie . Et chacun dit de lui en derrière : 
“ Ha ! le bon homme , qui a si bien servi le 
Roy et le royaume ! C'est grant pitié qu'il ait neccessité . ” 
Tous le secourrent et lui donnent du leur . 
Et , s'ainsi estoit qu'il ne eust riens en ce monde , au 
moins meurt - il en grant et hault honneur pour lui 
et pour les siens ; et chascun se tient tenu à lui . 
Aussi est - ce grant chose que d'exposer son corps à 
la mort pour le bien d'autrui . » 
Par ces paroles fut le Jouvencel desmeu de son 
propoz en respondant à cellui devant qu'il disoit bien 
et qu'il estoit d'accord de faire desoresmais par leur 
bon conseil et appointement ; et ainsi se departirent . 
Et est terminée la première partie de ce livre , qui 
traicte principallement du gouvernement du Jouvencel 
en ce qui touche sa personne en matière de guerre , 
avecques les autres pointz servans à la matière . 

S'ensuit le Prologue du second livre qui traicte en brief 
langaige la substance de yconomique . 
La première partie de ce present traictié suffisamment 
deduite et determinée , en laquelle est determiné 
et touché le gouvernement du Jouvencel , en tant qu'il 
concerne sa personne tant seullement et de ses compaignons , 
sans avoir auctorité sur autres ne charge 
de conduite de gens , il nous fault venir à la seconde 
partie , qui touchera et traictera le gouvernement yconomique , 
qui represente l'estat moyen et est voye de 
parvenir du petit estat au grant . Et ceste partie sera 
plus grant et plus difficille que la première pour deux 
causes principalles : la première , pour ce que par 
naturelle industrie tous hommes , et mesmement les 
bestes , sont inclinés à leur utillité et singulier prouffit 
et appettent naturellement leur perfection et , comme 
dit le Philosophe ou livre de Generation et corrupcion 
des choses naturelles , de leur propre condition 
scevent et sentent ce qui leur est utille et aussi ce qui 
leur est contraire ; par quoy n'ont besoin de si grant 
instruction . Mais , à regir et gouverner soy et aultruy 
et avoir charge et auctorité sur multitude , est requise 
grant congnoissance et deduction de raison . Car , pour 
parfaittement gouverner , fault cognoistre la chose dont 
on a le gouvernement , et la nature d'icelle , soit beste 
ou homme . Pour ce est - il que le corbeau , après qu'il 
a pullullé et que les petis corbins sont nez , voyant 
qu'ilz ne sont pas semblables à lui ( car ilz ne sont 
pas encores revestus de leurs pennes ne n'ont nulle 
coulleur noire comme luy ; ) doubtant qu'ilz ne soient 
procedez d'autre oyseau que de soy , les delaisse et 
habandonne jusques au huitiesme jour et n'ont autre 
subtentacion ou nourriture que de l'air . Mais , après 
qu'ilz sont emplumez et il les congnoist estre ses semblables , 
il les nourrist et devient curieux de leur gouvernement 
plus que nul autre oyseau . Pareillement 
cellui qui a la charge et administracion de gens ou de 
bestes , doit savoir et apprendre leur condicion avant 
que soy en entremettre . Et ceste chose ne puet mieulx 
estre esprouvée que par estre premièrement en l'estat 
particullier et en communicacion ou en compaignie 
des moindres ou esgaulx à soy . Pour ceste cause 
voit - on communement les gens de bas et de petit estat , 
quant ilz ont grant sens naturel et hault entendement , 
venir à bonne perfection . Car , s'ilz sont saiges en 
communicant et conversant avec leurs semblables et 
avec autres gens , ilz pevent apprendre et congnoistre 
leur condicion ; et pour ce viennent à la congnoissance 
du gouvernement d'autruy , et ainsi sont prins et esleuz 
pour estre par dessus les autres . En ceste matière faisoient 
anciennement les Rommains et constituoient les 
gouverneurs et administrateurs de la chose publicque 
selon la mutacion des trois estaz . Ainsi le font encores 
ceulx de Florence , de Jennes et d'autres marches de 
Lombardie . En ce mesmes , nous voyons en France 
que souventeffois les serviteurs , pour avoir charge et 
administracion soubz la main de leurs maistres , parviennent 
en grans estas . Et aussi entre les bons 
hommes d'armes et gens congnoissans la guerre , 
quant aucun a longuement porté le harnois soubz la 
conduite d'aucun cappitaine et qu'il a le sens et subtillité 
d'experimenter les condicions de ses compaignons , 
et comment ilz se veullent entretenir , il parvient 
après à estre cappitaine et avoir la charge et conduite 
des autres ; et certes ce sont les plus dextres et qui 
mieulx se y treuvent . Si me semble que les grans seigneurs 
et gentilzhommes , quant ilz vuellent applicquer 
leurs enffans à la guerre , ne doivent point avoir honte 
de les mettre au commencement soubz la main et conduite 
d'aucun bon cappitaine , sans leur bailler estat 
ne serviteur , par quoy ilz se puissent trop tost congnoistre . 
Et , quant on le fait ainsi et qu'ilz ont esprouvé 
les durs faiz , la pesanteur et le travail de la guerre et 
ilz parviennent à avoir charge et gouvernement 
d'autres , ilz les scevent mieulx entretenir et congnoissent 
plus parfaitement l'usance de la guerre . à ceste 
cause avoient tous les parens et amys du Jouvencel 
mys icellui en la conqueste et exercite des armes pour 
estre apprentis et lui laissoient avoir plusieurs souffraites 
comme aux autres . Et certes il n'y perdit pas 
son temps ; car il fut très bon escollier en sa science 
et n'estoit point endormy ; mais nuyt et jour veilloit 
et traveilloit pour faire aucune belle entreprinse , ainsi 
qu'il est apparu par cy - devant et pourra cy - après plus 
amplement apparoir . 
La seconde cause pourquoy ceste partie est plus 
longue et difficille que la première , est que en icelle 
sont declairez pluseurs choses longues et plus difficilles 
que en la première . Si est ainsi que les oeuvres prennent 
difficulté suivant la matière . 
Ainsi vueil mettre fin à ce Prologue , pour descendre 
et retourner à la matière principalle , ainsi qu'il apperra 
en poursieuvant le texte de ce present livre . 

Cy commence la seconde partie de ce livre , en laquelle 
est touchié le gouvernement du Jouvencel en l'estat 
moyen , nommé yconomique ; et comment le Jouvencel , 
ja considerans sa bonne fortune , proposa faire une 
course sur ses ennemys et demanda congié et gens au 
cappitaine de Luc , lequel à grant difficulté les lui 
octroya . 
Vertu et aussi bienfait sont de telle nature que , 
tant plus homme les poursieut et s'i mect avant , tant 
plus attrait son couraige à perseverer tousjours de 
bien en mieux . Et , pour ce que le Jouvencel , en son 
premier estat et en la compaignie de pluseurs povres 
hommes de guerre , avoit bien fait son devoir , c'est 
assavoir , acquis honneur et loenge et prouffité grandement 
à ceulx de son païs , de plus en plus croist sa 
hardiesse et s'efforce de faire entreprinses pour augmenter 
son loz et accroistre son couraige . 
Si lui souvint des chevaulx de ses adversaires qu'il 
avoit aidé à prendre , et du service qu'il a fait au cappitaine . 
Si lui dit ainsi en la presence de ses compaignons : 
« Certes , cappitaine , quant il me souvient de 
l'autre jour que nous chevaulchasmes et destroussasmes 
les autres , je vouldroye que nous feussions 
allé quatre ou cinq lieues plus avant . Car je croy 
que nous eussions bien besongné et que Dieu nous 
eust envoyé aucune bonne adventure . » 
- « Comment 
dya ! dist le cappitaine , ne besongnastes vous 
pas bien ? Par saint Jacques ! il nous doit bien suffire 
de ce que nous en feismes ; car on n'eust peu passer 
oultre ne aller plus avant sans avoir esté descouvert 
pour les fortes garnysons et grans gardes qui sont 
sur le païs . » - « Or advant , dit le Jouvencel , si 
je treuve homme qui me vueille sieuvyr , j'en auray 
une verte . Aussi dit - on que quiconques n'en cueulle 
des vertes , il n'en mangera pas de meures . » 
à ces parolles s'accordent ses compaignons d'aller 
avec lui , pourveu que ce soit le plaisir du cappitaine . 
Et le Jouvencel vient à lui , lui prier qu'il en soit content ; 
lequel de prime face lui en fait ung pou de difficulté , 
en lui disant : « Ha ! Jouvencel , je vois bien que 
c'est , il vous est adviz que pour vingt chevaulx 
que vous avez destroussez , que tout le monde soit 
vostre . Ce n'est pas cela : mais aucuneffoiz tel cuide 
gaigner qui pert . Et là où vous voullez aller , il y a 
plusieurs dangers et y fault proceder de sens rassiz 
et avoir grant conduite . Si ne sçavés vous pas 
encores tous les motz de la messe . Mais je y allasse 
voulentiers , se ne fust que de heure à autre j'attens 
nouvelles d'une besongne dont nous aurons tous 
grant joye , se Dieu plaist . Touteffois pour le bon 
commencement que je voy en vous , j'ai parfaite 
fiance . Si suis d'accord que prenés XX ou XXV chevaulx 
pour aller à vostre adventure , puisque c'est 
vostre plaisir . Et je demoureray ceans pour faire 
le guet , affin que les ennemis ne nous surprennent . » 
Puis manda les compaignons venir en la chambre 
du cappitaine secretement ; et ainsi le firent . Et lors 
leur devisa la forme de leur entreprinse , ainsi qu'elle 
sera veue en la deduisant ; et ordonna le cappitaine au 
mareschal , à Gervaise et aux aultres qu'ilz se conduisissent 
pour ceste nuit sous la main du Jouvencel en 
luy obeissant comme à soy - meismes . Car il le constituoit 
et ordonnoit son lieutenant pour ceste entreprinse . 
Lesquieulx respondirent que aussi feroient - ilz 
voulentiers . Puis se departirent et se parerent jusques 
au soir et fist chacun mettre à point son habillement . 

Comment l'entreprinse du Jouvencel fut rompue 
à la survenue de ses ennemis . 
Il advient souvent que , quant on cuyde avoir le 
bout de ses besongnes , on est au commencement . Et 
semblablement , quant on cuyde decevoir , on est 
deçeu . Pour ce dist - on que l'homme propose et Dieu 
dispose , ainsi qu'il appert par le Jouvencel , qui cuidoit 
surprendre ses ennemys ; mais il fut surprins par eulx 
et mené prisonnyer . 
Si advint que , la nuyt venue , les compaignons 
prindrent leur harnois et en la compaignie du Jouvencel 
vindrent à la porte du chastel et firent abaisier 
le pont ; et , pour passer plus seurement et à moins de 
bruyt , estendirent dessus le pont ung fumier qui 
estoit auprès de la porte . Et lors saillirent et parla le 
Jouvencel en telle manière : « Il me semble , pour faire 
nostre entreprinse plus secretement et plus sceurement , 
il n'est ja mestier d'approucher de maison 
pour ce voyage . Et , pour ce , seroit bon que on portast 
de l'avoyne pour les chevaulx ; si repaistront 
au boys , se besoing est . Semble aussi qu'il nous 
fault recouvrer le couvert de la forest avant qu'il soit 
jour et laisser noz voisins à la main dextre sans 
approucher d'eux de deux grosses lieues ; et me 
semble que le meilleur chemin est par les Vannaiz . » 
- « Comment dea ! dist ung de la garnison nommé 
Gervaise , se vous passez par les Vannaiz , vous ne 
les eslongnerés pas d'une lieue et demye . Et , se la 
faulce vieille qui demeure dessoubz le tertre de la 
montaigne , vous apperçoit venir , incontinent elle 
yra le dire à Thommesson et serons encusez . » 
- « Vraiement , dist le Jouvencel , c'est bien advisé . 
Laissons doncques ce chemin , et prenons la haulte 
voye par dessus les landes , qui est le plus secq et 
le moins foullé . Aussi bien on ne nous pourroit 
veoir ; car il est nuyt . Mais il nous fault faire 
dilligence . » 
Adoncq se mirent à chemin et chevaucherent jusques 
à ung petit champ , qui estoit advironné de buissons , 
hors de tous chemins et de tous passaiges ; et 
là se trouverent XXV chevaulx . Si conclurent que le 
butin seroit à bonne usance ; c'est assavoir que qui 
plus y travailleroit , plus y prendroit de prouffit ; et 
fut advisé que , si le butin estoit parti au priz d'une 
esguillette , chacun s'attendroit à son compaignon , et 
ainsi n'y auroit cellui qui ne voulsist peiner ou soy 
mettre en dangier pour le gaing . Si furent tous d'accort 
que ce seroit à bonne usance . 
Après ordonna le Jouvencel qu'il en yroit quatre 
devant , Gervaise Nardereau et trois autres , pour ouyr 
et escouter s'il y avoit aucune embuche sur le pays ; 
et ces quatre seroient divisez . Car Gervaise et son 
compaignon iroient devant et les deux autres après 
environ la longueur d'un ject de pierre . Et pour 
estre derrière il en ordonna deux et le surplus ou 
mylieu , qui estoient XIX chevaulx . Et fut ordonné le 
mareschal à estre tout derrière . Et encores , pour 
adviser qu'il ne saillist gens entre eulx et ceulx de 
derrière , le mareschal fist son coustillier tenir environ 
deux lances derrière lui pour mieulx ouyr s'il lui 
venoit bruit . 
Puis parla le Jouvencel et dist : « Or ça , compaignons , 
vous estes bien ordonnez . Mettez - vous tous 
à chemin et chevaulchez selon vostre ordonnance ; 
et je iray devant vous la longueur d'une lance ou 
de deux pour sçavoir s'aucun des quatre qui sont 
devant , ne revient dire des nouvelles , adfin que je 
les puisse entendre , et parler plus secretement à 
eulx . Car j'ai chargié Gervaise de parler à aucuns 
mes amys qui lui diront bien s'il y a riens de nouvel . 
Mais l'un des quatre pourroit bien revenir 
effrayer la compaignie pour neant ; pour ce vueil 
estre devant adfin de les recevoir , s'aucun d'eulx 
retourne . » 
Quant le Jouvencel eut ainsi parlé , ilz se mirent 
tous à chemin et chevaucherent assez longuement 
sans rien ouyr . Mais je croy bien que , quant ilz 
oyoient les fueilles trembler et les arbres bruire , ilz 
cuidoyent que l'en les tenist ja par la queue . Si arrestoient 
souvent en escoutant s'ilz orroyent riens venir 
ne quelque froissiz ou se l'un des quatre qui alloient 
devant , retourneroit . Si alloient moult bellement et 
coyement . Et n'eurent gueres chevauchié en ceste 
manière que vecy venir le compaignon de Gervaise , 
qui sembloit bien estre eschauffé et soy estre hasté de 
retourner . Et dist au Jouvencel : « Sire , je vous certiffie 
que les ennemys sont passez une très grosse 
compaignie et s'en vont droit à nostre place . Gervaise 
vous mande qu'il a trouvé à l'Ormeau - Hullin 
les gens que vous lui aviez dit , qui lui ont dit et 
affermé que ceulx de Crathor et des autres places 
prouchaines doivent estre passez à la nuyt , tout 
ainsi qu'il vous sçaura mieulx dire . » - « Or avant , 
dist le Jouvencel , allez lui dire qu'il retourne et aux 
deux autres semblablement . Car je vueil que nous 
parlons ensemble avant que aller plus avant . » 
Ainsi le retourna querir et l'admaina au Jouvencel . 
Puis se tirerent hors du chemin et entrerent en la 
lande pour tenir leur conseil plus à leur aise . Lors 
demanda le Jouvencel à Gervaise des nouvelles . Lequel 
lui respondit qu'il avoit trouvé leurs espies , qui avoient 
veu leurs adversaires en grant compaignie de gens à 
pié et à cheval ; et menoient grant foyson de jumens 
et de chevaulx chargez ; mais ne sçavoient de quoy . 
« Sans faulte , dist le Jouvencel , à mon advis ce sont 
eschielles et bateaux de cuyr ; car vous scavez qu'il 
y a de l'eaue en nostre place . » - « Il est vray , 
dist le mareschal , il fault penser à la retraitte et 
faire dilligence de retourner pour entrer des premiers 
en nostre place . Car je me doubte que ce 
ribault , de qui tousjours ay eu souspeçon , m'ayt 
pourchassé quelque trahison . J'en ay mainte ffoiz 
adverty le cappitaine ; mais , pour ce qu'il est ung 
rapporteur et ung flateur , il en est si affollé qu'il 
ne m'en voulloit croire . » - « Par ma foy ! dist le 
Jouvencel , je croy bien que c'est cela . Et , je vous 
prie , faisons dilligence et advisons comme nous 
ferons . Vous sçavés que nostre place est close 
d'eaue et n'y a point d'entrée que par la porte , qui 
est la pire chose du monde en une place de guerre , 
quant il n'y a que une entrée et une saillie . Et le 
scevent nos ennemys aussi bien comme nous - meismes . 
Et croyés qu'ils mettront fortes gardes , 
adfin que nul n'y puisse entrer . Mais je vous dirai 
que je feray : je m'en iray devant et trois ou quatre 
hommes avecques moy et , se je puis , je gaigneray 
le bastardeau et entreray jusques au pié du pal , et 
là parleray au guet ; ou , se je ne puis mieulx faire , 
je criray à l'arme sur le bort du fossé et menray 
si grand bruit que ceulx de la place me orront bien 
et sçauront bien qu'il y aura gens , s'ilz ne sont bien 
sours . Vous , mareschal , et vous , Gervaise , vous 
viendrez avec les compaignons en l'aunoy qui est 
dessoubz le bout du pré où l'on tire de l'arc , et là 
me retireray à vous , se je puis , quant j'auray crié 
à l'arme ; et nous en retournerons par le hault des 
garennes et viendrons atout nostre trompette faire 
ung bruit derrière eulx . Ainsi nous leur romprons 
leur entreprinse . Et puis nous retirerons dans la 
forest et n'auront plus garde d'eulx ; et si seront 
nos gens advertiz et leur entreprinse descouverte . 
Si ne pourront ne par force ne par trahison prendre 
la place ; mais cuideront estre trompez et trahis . 
Et certes je n'y voy meilleur conseil ; car nous 
ne povons entrer dedans , obstant l'eaue qui est ou 
fossé . » 
Ces choses dictes , le Jouvencel partit , lui cinquiesme , 
et charga au mareschal et à Gervaise qu'ilz 
l'attendissent en l'aunoy . à quoy ilz respondirent 
que si feroient ilz , s'ilz n'estoient mors ou prins . Après 
tira vers la forteresse le plus celeement qu'il peut . 
Mais touteffois il fut descouvert ; car les escoutes des 
ennemys le ouyrent bien par le froissis des branches 
et trepeiz des chevaulx . Si l'allerent dire à leurs gens , 
lesquelz envoyerent bien vingt hommes à pié . Et ce 
pendant le Jouvencel et ung des quatre se desarmerent 
et baillerent leurs chevaux aux trois autres . 
Puis vindrent sur le bort du fossé , rompirent la haye 
et , en cuidant approucher au pié du pal , le guet les 
entendit . Si demanda deux ou trois foys : « Qui est - ce 
là ? » Et lors les ennemis appercheurent bien que 
c'estoient ceulx que on leur avoit dit et s'efforcerent 
de les prendre . Et lors le Jouvencel , doubtant la perte 
de son capitaine et de la place plus que le dangier de 
sa personne , si commença à crier : « Alarme ! » et 
dist au guet que la ville estoit trahye . Par quoy lui et 
son compaignon furent prins et en grant dangier de 
leur vye ; car ceux qui les prindrent , les vouldrent 
tuer pour ce que par eux ils perdoient leur entreprinse . 
Ainsi appert comme le Jouvencel , qui cuida entreprendre 
sur ses adversaires et les dommaigier , fut 
lui - meismes surprins par eulx ; si advint tout au contraire 
de ce qu'il cuidoit . En telle manière advient 
souvent à ceulx qui vuellent faire à leurs testes sans 
croire conseil d'aultrui . Car , comme il appert au commencement 
de ce present chappitre , le cappitaine du 
chasteau , qui estoit homme prudent , saige et ancien , 
eust bien voulu delayer ceste entreprinse . Mais , pour 
complaire au Jouvencel , qui estoit homme jeune , 
hardy et ardant à faire la guerre , il s'i accorda , considerant 
que trop tenir la bride royde aux jeunes gens 
d'armes ou autres apprentis à quelque mestier ou 
autre science noble et notable quelle qu'elle soit , leur 
fait souvent afoyblir et attendrir les coeurs et les fait 
devenir lasches et songears . Pour ce fault aucuneffoiz 
que raison obtempere à la sensualité . Si advient communement 
que fortune ayde les hardis , comme dit 
Virgille , et vexacion donne entendement , comme dit 
le Saige . Par quoy , s'il advient que aucun entreprenant 
soit surprins et mys en prison , il s'advise mainte ffoiz 
de plusieurs choses , dont il ne s'adviseroit 
point , s'il estoit à son aise . Et aussi a il meilleur loysir 
de songier et penser , s'il puet congnoistre ou appercevoir 
l'estat de ses ennemys , contempler et bien 
adviser le lieu où il est et s'il est prenable ou imprenable , 
et par quelle manière on en pourra venir au - dessus , 
ainsi que fist le Jouvencel pendant qu'il estoit 
en prison , comme il apparra plus ad plain cy - après . 
Mais il faut retourner à nostre première matière . 
Quant le Jouvencel fut prins , comme dessus est dit , et 
quant les trois compaignons qui gardoient les chevaulx 
du Jouvencel et de Jehannin l'archier , eurent ouy le bruit 
de ceste emprinse , ilz se retrairent en l'aunoy devers 
le mareschal et lui dirent : « Vrayement , sire , le Jouvencel 
et Jehannin l'archier sont prins ; mais ilz ont 
adverty ceulx de la place . Si n'ont garde nos ennemys 
de la prendre ; car il y a beau bruyt . » 
- « Vrayement , dist le mareschal , de la prise du Jouvencel 
suis - je bien doullant . Touteffoiz mais qu'il ne soit 
dommaigié du corps , on le raura bien , quoy qu'il 
couste ; et suys bien joyeulx de l'advertissement de 
nos gens . Or advisons ou surplus qu'il est de faire . » 
- « Vrayement , dist Gervaise , il fault aller par derrière 
et faire sonner la trompette , comme il a esté 
conclud par le Jouvencel . » 
Lors se acheminerent en très grant dilligence et 
vindrent par derrière , ainsi qu'ilz avoient dit , faire un 
très grant bruyt . Et les ennemys , lors pensans estre 
trahis , se retrairent et mirent ensemble gens de pié et 
gens de cheval ou lieu le plus advantageux qu'ilz peurent 
trouver . Et parla leur cappitaine en disant : « Seurement 
il y a quelque survenue de gens ycy ou trahison . 
Je vous prie , attendons le jour avant que marchier 
plus advant . Car , se nous marchons de nuyt , 
il faudra peu de gens en cest effroy pour nous 
rompre et à nous desconfire . Mais , quant le jour 
sera levé , nous verrons qui nous assauldra et pourront 
aller plus sceurement . » 
Ainsi fut conclud et ainsi fut fait ; et , en attendant 
le jour à venir , qui pas n'estoit loin , questionnerent 
les ennemys leurs prisonniers , le Jouvencel et son 
compaignon , et leur demanderent des nouvelles et 
d'où ilz venoient . Et ilz respondirent qu'ilz venoient 
de leur adventure et avoient bien senty qu'il y avoit 
gens entour la place , et pour ceste cause s'estoient 
retrais dedans les fossés pour advertir le guet et pour 
garantir leur forteresse . « Comment dea ! dirent les 
ennemys ; ce n'est pas cela . Nous avons ouy grosses 
gens derrière nous . Quelz gens sont - ce ? » - « C'est 
par advanture , dist le Jouvencel , une garnyson de 
nostre party , qui venoit icy pour chevauchier ou 
pour faire quelque entreprinse . Mais ilz ont esté 
aussi esbahis de vous ouyr comme vous avez esté 
d'eulx . » Adonc le chief de la compaignie lui demanda 
son nom . Et il lui dist qu'on l'appeloit le Jouvencel par 
usance ; mais ce n'estoit pas son propre nom . Et , 
quant ilz l'ouyrent ainsi nommer , l'un de ceulx de la 
garnison de Verset dist au seigneur qu'il le congnoissoit 
bien et lui compta la courtoisie qu'il avoit faitte 
au cappitaine de Verset , quant il lui rendit sa vache , 
ainsi qu'il est contenu en la première partie de ce 
livre . Puis dist au Jouvencel qu'il comptast la verité 
aux seigneurs , qui estoient venuz de Crathor , quelz 
gens c'estoient qu'ilz avoient ouys . à quoy respondit 
que ce n'estoit autre chose ; car , se ce eussent esté 
gens puissans pour les combattre , ilz les eussent 
assaillis , veu le cry qu'ilz avoient fait . 
« Or ça , dist le 
cappitaine de Crathor , il vous en fault croire ; mais 
je vouldroye que vous eussiés les fièvres ; car se 
vous ne fussiés venus , nous eussions au jour d'huy 
prins ceste place . Il nous en fault aller , puisque le 
jour est levé . » 
Ainsy s'acheminerent les ennemys et emmenerent 
le Jouvencel et Jehannin l'archier , prisonnyers 
et firent leur ordonnance en ceste manière . 
Ilz povoient bien estre cent lances et trois cens 
archiers avec deux cens hommes de pié ou environ . 
Sy mirent XX lances devant et puis tous les archiers 
et les gens de pié après et les prisonnyers ; et demourerent 
quatre vingtz lances pour faire l'arrière - garde . 
Et c'est une des principalles subtillitez de la guerre . 
Quant l'en est au retour d'aucune entreprinse , on doit 
tousjours lessier le plus fort derrière pour resister 
aux survenans et aux empechemens soudains , pendant 
que les autres se mettroient en arroy , comme firent 
ceulx de Crathor à ce retour . Car ilz se doubtoient 
d'estre surprins et ne s'attendoient pas du tout aux 
parolles du Jouvencel , et pour cause . Car , comme dit 
Virgille , es vaincus n'a pas grant fiance . 
Si chevaucherent tant qu'ilz arriverent en la ville de 
Crathor . Et là furent le Jouvencel et Jehannin l'archier 
prisonnyers et mis à renchon . Si demourerent 
au chasteau à tenir prison par aucun temps . Et c'est 
la fin de ce present chappitre , qui demonstre evidemment 
et mect en effect le commencement d'icellui . 

Comment la delivrance du Jouvencel fut trouvée 
et d'aucuns exemples servans à ce propos . 
Aux beneurez et à ceulx qui sont disposés d'avoir 
du bien de fortune par la souveraine disposition de 
Dieu , elle baille premièrement des ostacles et des 
empeschemens plusieurs , adfin qu'ilz n'aient occasion 
d'eulx eslever en orgueil et presumpcion , quant ilz 
parviennent en grant prosperité , et qu'ilz recongnoissent 
que tout vient de Dieu et non seullement du 
bien d'eulx . Par le contraire , elle abuse et adveugle 
les yeulx de ceulx qu'elle vuelt en la fin trebucher , 
par ung peu de bons advenemens et de faincte felicité 
soudainement acquise et soudainement perdue . 
Et lors la malheureté leur est plus griefve à porter . 
Sy aide tousjours Dieu et reconforte ceulx qui sont en 
tribulation et puent plus enforcer le couraige d'un 
preudhomme par paine que par aise . Pour ce voulloit 
Dieu icellui Jouvencel estre prisonnyer et faillir à son 
entreprinse pour aucunement moderer et actemprer 
le couraige , corrigier et reffraindre les challeurs de 
jeunesse . Sy advint que , quant le Jouvencel fut en 
prison , les nouvelles en vindrent au cappitaine de 
Luc , qui en fut bien doullant et non sans cause . Et 
fist asçavoir le cappitaine au Jouvencel qu'il se mist à 
finance et il trouveroit manière de le ravoir et en bailleroit 
son seellé . Par quoy icellui Jouvencel se 
composa avec son maistre et se mist à rençon . Et , 
pour ce qu'il n'estoit pas grant argentier et qu'il avoit 
plus applicqué son entente à vaillance que à avarice , 
par quoy il n'eust pas peu payer grant somme de 
denyers , il se fist fort de leur baillier ung bon cheval 
pour sa delivrance . Et sur ce point il envoya Jehannin 
l'archier , qui estoit avec lui prisonnyer , lequel il plega 
corps pour corps , pour finer et pourchasser envers 
son cappitaine la raençon qu'il avoit promise , qui 
ainsi le fist . - Sy s'en alla à Luc et obtint le seellé 
de son cappitaine pour la delivrance d'eulx deux , 
ouquel estoit promis rendre et baillier au seigneur de 
Crathor ung cheval baiart , qui estoit meilleur et de 
plus grant pris de tous les chevaulx qui estoient au 
cappitaine de Luc . Ainsi retourna Jehannin l'archier 
avec le seellé de son cappitaine et furent tous deux 
delivrez . Par quoy puet apparoir la fin et conclusion 
de ce chappitre , en tant qu'il touche la delivrance du 
Jouvencel . Mais à ce propos puet estre narré ung 
exemple et recité pour admonestement . 
Ou temps de Charles le Grant , jadis roy de France 
et des Rommains , empereur des Allemaignes , après 
la grant destrousse de Rolland et Olivyer et autres 
vaillans hommes , en ce temps là ducs , contes , pers 
et fiefvez de France , qui fut faitte es plains de Roncevaux 
par l'admiral Balligand , qui pour lors occupoit les marches de Cecille et partie des Espaignes , 
demoura avec le roy dessus dit l'un des douse nommé 
Ogier , duc de Dannemarche , qui fut l'un des grans 
hommes et des vaillans dont soit memoire es fais et 
histoires des anciens François . Sy servy bien et deuement 
son droitturier et souverain seigneur . Mais , par 
envye et à l'instigation d'aucuns qui le desiroient 
grever et travailler , après ce que Charles le Gros 
aisné filz du roy , eut occis et tué le filz du dit Ogier , 
nommé Baudouin , en esbatant et jouant aux eschez , 
comme racompte l'histoire plus amplement , icellui 
Ogier , avec le trouble de son filz , fut prins et mys en 
prison , mais non pas sans grant resistence . Si sont les 
causes et façons de son emprisonnement contenuz 
plus au long es livres et cronicques de ses gestes . 
Neantmoins ceste prison lui tourna puis à grant prouffit , 
grant honneur et haulte renommée , combien qu'il 
y fut par l'espace de sept ans . Mais ce pendant son 
couraige doubla , sa force augmenta et cellui qui le 
persecuta , eut grandement à faire de son ayde . Si fut 
delivré et mis hors de prison à son preu et honneur 
et en lui accordant ce qu'il demandoit . Par quoy puet 
apparoir comment joye et aise ne puent estre continuelz ; 
car , si ainsi estoit , ilz desplairoient . On pourroit 
reciter plusieurs autres histoires d'aucuns nobles , 
qui , par cas de fortune , ont esté prisonnyers ou 
temps passé ; mais la grace de Dieu les a visitez . 
Lesquelz je delaisse pour le present pour venir au très 
vaillant et courageux Jouvencel , qui , durant sa captivité , 
n'avoit pas esté esbahy ne deffaillant de couraige ; 
mais avoit grant esperance d'aucunement soy vengier 
et avoit pourquis et pourchassé incessamment 
comme il pourroit dommaiger ses ennemis . Et , pour 
ce qu'il estoit enfermé en l'une des tours principalles 
de la ville de Crathor , en icelle pourgecta , advisa et 
ymagina la prinse de la ville , ainsi qu'il est recité ou 
chappitre ensieuvant . Et par ainsi puet apparoir l'auctorité 
du proverbe , mys au commencement de ce 
chappitre , touchant les difficultez que fortune baille et 
presente à ceulx qu'elle vuelt pourveoir en la fin . Et 
en cecy est déterminée la fin de ce present chappitre . 

Comment , tantost après la delivrance du Jouvencel , 
fut la ville de Crathor prinse , et d'aucunes subtillités 
de guerre servans à ce propos . 
On dist communement qu'il n'est sens ne adviz que 
d'homme oyseux , quant il est bien applicqué . Semblablement , 
quant cellui qui est oysif ou sans occupacion , 
vuelt songer à mal faire , il puet beaucoup nuyre 
et estre communeement cause de beaucoup de maulx . 
Pour ce dist - on que oysiveté est cause de mainz inconveniens . 
Sy est vray que , quant les deux prisonnyers 
furent delivrez par le moyen du seellé de leur cappitaine , 
ilz s'en retournerent en leur place et furent 
reçeus à grant honneur et joye . Et parla le cappitaine 
au Jouvencel en telle manière : « Certes , Jouvencel , il 
me fait bien mal , quant il fault que ces gens - icy 
aient le bon bayard , sur qui ont esté faites les 
bonnes entreprinses de ceste place et qui nous a 
tant aydé à remettre sus . Mais , puisque c'est pour 
vostre delivrance , je ne le plains pas ; car j'ay espoir 
que vous nous le vauldrez au double . » - « Vrayement , 
dist le Jouvencel , je ne peneray de vous 
faire service , qui vous sera aussy prouffitable ou 
plus que le cheval . Et , se vous voulés que nous 
soyons à buttin , je vous diray une chose que j'ay 
pourgectée sur la ville de Crathor . » - « Or dites , 
de par Dieu ! dist le cappitaine , car à cela ne tendroit 
pas . » 
Adonc lui compta le Jouvencel comment , durant le 
temps qu'il avoit esté prisonnier , on l'avoit mys et 
enfermé tout seul en une grosse tour , en laquelle il 
avoit bon loysir de regarder , songier et ymaginer . 
Si y avoit veu et advisé auprès de la porte une grosse 
tour , qui bouttoit en avant le fossé et faisoit le triangle 
du mur , de laquelle tour le guet ne povoit veoir au 
bas pour ceste cause . « Et pour ce , dist - il , il me 
semble que par icelle pourriés bien gaigner la ville ; 
car il y a de belles approuches par le moyen d'une 
butte , qui est devant l'arrière fossé ; et , pour venir 
à la butte , il y a la haye d'un jardin , qui dure jusques 
à moins d'une lance d'elle . Si fauldra traverser 
et gaingner ceste butte le plus subtillement que 
l'en pourra . Et , cela fait , je vous meneray jusques 
au pié de la tour , ce me semble , sans ce que on ne 
vous voye . Et , se nous avons une fois gaingné le 
pié de la tour , la place est nostre . Et vous diray 
comment il est vray que le guet ne voit point le 
triangle et regarde par une fenestre de l'autre costé . 
Si les pourrons tenir au collet avant qu'ilz nous 
apperchoyvent ; car ilz ne nous pourront veoir pour 
la grosseur de la tour et ne pourront rien ouyr 
pour le bruit et impetuosité de l'eaue d'un mollin 
qui est de l'autre costé . Après faudra avoir un 
homme , qui sache jouer d'un bourdon , et une 
eschelle de corde qui sera debout et qui sera pour 
tout recouvrer , si celles de boys rompent ; ce qui 
advient souvent quand on les charge ung pou trop ; 
et celles de corde ne rompent jamais . » 
Après ces parolles , respondit le cappitaine qu'il 
avoit bien dit et qu'il ne restoit que du faire . Et dist 
au regars des habillemens nécessaires : « J'en ay de 
bons et tous neufz ; si les feray mettre à point , 
adfin qu'il n'y ait que redire et feray resserrer les 
crampons de mes eschelles de bois ; feray noirsir 
les tronchons et renouveller les roullons tellement 
qu'ilz ne feront point de bruit . Aussi feray habiller 
mes tenailles , mes cyseaulx et toutes mes chevilles ; 
et , s'il y a haye à passer , j'ay des solliers et des 
treteaulx propres à ce . Mais il fault adviser quelz 
gens nous finerons et en quel nombre . » - « Par 
ma foy , dist le Jouvencel , il fault trois cens lances 
du moins , et aussi ce sera assez . Et , se nous 
sommes une fois au hault de la tour , nous prendrons 
le guet et ne le tuerons point ; nous le ferons 
tousjours parler , comme il a acoustumé . Ainsi 
homme ne s'appercevra de nostre fait . Et quant 
l'arrière - guet viendra nous le prendrons sans bruyt , 
s'il se puet faire . Si nous faillons et il crie à l'arme , 
si ne seront jamais leurs gens montez à heure que 
nous n'ayons gaigné la muraille . Puis après gaignerons 
le portail de devers la ville et devallerons 
trente ou quarante hommes et laisserons gardes au 
portail . Sy yrons ouvrir la porte des champs en 
despit de tout le monde avec nos turcquoises , 
ciseaulx et tenailles . » - « Or ça , dist le Cappitaine , 
c'est très bien dit et bien advisé . Mais parlons et 
advisons où nous trouverons nos gens . Premièrement 
nous trouverons en ceste place de quatre - vingts 
à cent hommes , tant à pié comme à cheval , 
et la place gardée : car je feray demourer tous ceulx 
qui ont acoustumé d'aller au bois ou au labour et 
garderont la place . Puis envoyerons querir Foullières , 
qui est aux Caves , qui nous amenera quelque 
soixante hommes . Nous trouverons aussi de 
gens de païs autres quatre - vingts ou cent hommes , 
c'est assavoir , Gallebrun , Jehan Hamon et toute 
leur sieute . Ainsi serons environ deux cens hommes 
au plus . Mais ce n'est pas assés . Touteffois , se nous 
demandons aide à ces grans seigneurs du payz , et 
il vient à leur congnoissance , se ilz y sont , ilz auront 
tout l'honneur et le prouffit et nous n'en aurons que 
la paine et le travail ; pour ce vault mieux qu'ilz 
n'en sachent riens . Mais nous avons icy près monseigneur 
de Rocqueton , qui est bon homme , qui 
nous fournyra bien quelque cent hommes . Si le 
vault mieux mander et lui donner quelque quartier 
en la ville , se nous en venons au - dessus . » 
- « Vrayement , dist le Jouvencel , cappitaine , c'est très 
bien advisé . Mais il faut que vous determinez le jour 
que ce sera , avant qu'on le leur voise dire . Si est 
neccessité que ce soit au jour que la lune ne soit pas 
plaine , mais qu'on y puisse chevaulcer deux ou trois 
heures , adfin que nous ne soyons descouvers par 
les gens du païs . Car ce sont tous villaiges entour . 
Et me semble que mardy prouchain la lune sera 
droictement en bon point pour faire nostre emprinse . » 
- « En bonne foy , dist le cappitaine , il 
sera mardy la feste des Innocens ; je n'y entreray 
ja ce jour . Mais mercredy , soit . Si avons six jours 
d'espace pour assembler nos gens et mettre à point 
nos besongnes . » Ainsi fut le jour establi entre eulx 
et conclud que le mercredy seroit l'entreprinse de la 
ville de Crathor . Et , ces parolles dittes , se departirent 
jusques au lendemain , qui fut jeudy , et se tira chacun 
en sa chambre . 
Le lendemain au matin , parlerent de rechief 
ensemble le Cappitaine et le Jouvencel , et envoierent 
certains messaiges à ceulx dont ilz avoient parlé le 
jour de devant , c'est assavoir , au sire de Rocqueton , 
Foullières et Gallebrun , leur dire et denuncer l'appointement 
qu'ilz avoient prins , et en quel lieu ilz se 
devoient rendre à eulx , et le jour . Si manderent au 
sire de Roqueton qu'il se rendist à la Vannaiz à jour 
couchant et qu'il ne venist point devers eulx à Luc , 
de paour qu'on ne se doubtast d'aucune chose . Manderent 
aussi à Foullières , à Gallebrun et à Jehan 
Hamon qu'ilz se rendissent en la Grant - Lande . Et sur 
ce partirent les messaiges et firent ce qui leur estoit 
chargé . Puis manda le Cappitaine au Mareschal , à 
Piètres et à Gervaise Nardereau qu'ilz venissent parler 
à lui ; ce qu'ilz firent incontinent . Et firent serment 
au Cappitaine de celer la besogne et de faire ce 
qu'il leur ordonneroit ; et leur pria qu'ilz tenissent 
la chose secrette , en leur remonstrant que , soit en 
paix ou en guerre , c'est une belle chose que d'estre 
secret et grant recommandacion que de povoir parler 
de ce qu'on a proposé de faire . Puis leur ordonna que 
le mercredy au matin s'en allassent à Gervaise atout 
vingt chevaulx courir jusques à la Vannais pour batre 
le païs , adfin que , s'il y avoit nulz adventuriers sur les 
champs , qu'ilz s'enfouyssent . 
« Et par ce moyen ne 
sera bruit que de vingt chevaulx et nul ne se doubtera 
de notre entreprinse . Car , si tost que les gens 
du plat païs sauront vostre venue , ilz se retireront 
et s'enfuieront . Et ainsi ne pourra estre descouverte 
la compaignie du sire de Rocqueton ne des autres , 
qui se doivent rendre mercredy là où nous leur 
avons mandé . » Puis dist le Cappitaine au Mareschal : 
« Or avant je vous prie que , le jour venu , vous 
façiez bonne dilligence et que plus n'en soit parlé 
jusques au faire , adfin que aucun ne s'en apparçoive . 
Et le Jouvencel et moy ferons de nostre costé 
ainsi qu'il appartendra ; et nous en irons si peu de 
gens de cheval comme nous sommes avec nos gens 
de pié . Et ferons porter nos eschielles avec nous et 
aussi tous les autres habillemens qui nous sont 
necessaires , tellement que , se Dieu plaist , nous 
arriverons en la Grant - Lande environ dix heures au 
soir . Or allez et vous disposez ; et je penseray en 
oultre ce qui sera de faire . » Quant ilz eurent ainsi 
parlé et conclud ce qu'ilz avoient à faire , chacun se 
retrahit en son logis et n'en fut plus faitte mencion ne 
parolle tenue jusques à ce que le jour fut venu et que 
chascun s'appareilla et appresta au mieulx et le plus 
secretement qu'il peut . Et ce parlant retournerent les 
messagiers et rapporterent que le seigneur de Rocqueton 
et les autres , où ilz avoient esté , feroient ainsi 
que mandé leur estoit et qu'ilz se trouveroient à jour 
et à heure deue . 
Quant le mercredy fut venu , le Mareschal et Gervaise 
partirent au plus matin , ainsi qu'il avoit esté 
appointié par avant et chevaulcerent tant qu'ilz 
vindrent à la Vannais , où ilz trouverent le sire de 
Roqueton , lequel estoit ja arrivé et là attendoit le 
cappitaine de Luc . Si lui dirent qu'il advertisse le 
Cappitaine de quatre piétons , qui avoient esté tout le 
jour sur le chemin et par les boiz , desquelz l'un estoit 
guyde de leurs adversaires , et atant s'en passerent 
outre . Puis arriva icellui cappitaine atout ses compaignons , 
ausquelz ilz dirent ce que le Mareschal leur 
avoit chargé et comment il avoit advisé qu'il estoit 
bon d'envoier quelque dix compaignons legiers , qui 
ne fussent pas chargiez de harnoys pour guetter les 
carrefours et les grans chemins , adfin que les piétons 
ne peussent passer pour aller à la ville , sans estre rencontrez 
et prins des gens dudit mareschal ou d'iceulx 
dix compaignons . Et lors respondit le Cappitaine que 
c'estoit bien dit et que leur oppinion estoit très bonne . 
Puis demanda au sire de Rocqueton et à ses gens s'ilz 
avoient point veu ne rencontré Foullières , Gallebrun 
et Jehan Hamon ; lesquelz respondirent que non . 
Adonc parla le Jouvencel et dist ainsi : « Sceurement , 
cappitaine , je scay bien qu'ilz arriveront tantost , 
car ilz le m'ont mandé et fait dire qu'ilz se trouveront 
en la Grant - Lande , ainsi qu'il leur avoit esté 
dit . » - « Or ça , dist le Cappitaine , puisqu'ilz sont 
gens de guerre , ilz scevent bien qu'ilz ont à faire , et 
se fault attendre à leur promesse . Mais parlons 
cependant de nostre fait . » - « Vrayement , dist le 
sire de Roqueton , vous avez bien dit . J'en voulloie 
aussi parler . Advisons sur nostre butin , se nous 
gaignons la ville , que Dieu le vueille ! comme nous 
ferons . Vous scavez que vous m'avez mandé et promis 
que j'auray ung quartier en la ville et sur ce me 
avez envoyé vostre seellé . Advisez s'il vous plaist de 
le tenir ; car tousjours se puet - on repentir devant 
que la besongne soit commencée , mais après il est 
trop tard . » - « Ha ! sire , dist le Cappitaine , vrayement 
de ce que je vous ay fait proumesse , ne vous 
fault aucunement doubter ; car je suis gentilhomme 
et ne vouldroie point mentir ma foy ne mon seellé 
pour riens qu'il soit . Si n'y vueillez plus penser . 
Mais escoutons se nous orrons point venir les compaignons 
du plat païs ; car il me semble que j'ay ouy 
un peu de bruyt parmy les hayes . » - « Certes , dist 
le Jouvencel , vous dittes voir . Aussi me semble qu'il 
est expedient d'envoier aucun pour sçavoir que 
c'est . » - « Avant , dist le Cappitaine , allez - y , 
Jehan l'archier ; et , se ce sont eulx , dittes leur qu'ilz 
viennent icy eulx trois seullement et qu'ilz laissent 
leurs gens dedens l'obscur de la forest sans assembler 
avec nous . » 
Ainsi s'en partit Jehan l'archier et s'en alla querir 
Foulliers , Gallebrun et Jehan Hamon , qui laisserent 
leurs gens et s'en vindrent parler au Cappitaine . Sy 
lui demanderent s'ilz avoient riens advisé ; et il leur 
respondit qu'il avait envoyé le Mareschal et Gervaise 
atout vingt chevaulx pour batre le païs , comme devant 
est dit , et qu'ilz lui avoient mandé qu'il envoyast dix 
hommes legiers de harnoys pour garder et tenir les 
chemins , adfin que nul ne peust aller en la ville sans 
estre rencontré , pour ce qu'on lui a dit qu'il y a quatre 
estradeurs sur le pays . à ces parolles , furent tous 
d'oppinion qu'on y envoiast dix hommes . Si y fut 
envoyé Jennyn l'archier , lui dixiesme , pour garder les 
chemins . 
Puis dist le Cappitaine à Gallebrun et aux autres : 
« Il nous semble que vous ne vos gens ne devez point 
assembler à nous et devés tousjours venir après ; et 
nous vous mettrons , se Dieu plaist , en lieu où vous 
besongnerés bien . Mais vous nous baillerez deux 
dixaines de vos gens , pour vous faire plaisir , adfin 
qu'il y ait de vos gens à l'entrée . Et monseigneur de 
Roqueton et moy baillerons au Jouvencel et à Piètres 
le surplus de nos gens pour fournir l'entrée ; et nous 
vous attendrons , monseigneur de Roqueton et moy , 
au Chesne - Huau avec le surplus des gens qui nous 
demoureront . Et là nous nous yrons mettre en ung 
beau lieu pour recueillir nos gens , s'ilz faillent , ou 
pour aller gaigner la porte du chastel , se Dieu nous 
donne la grace et à nos gens qu'ilz la nous puissent 
ouvrir . » 
Ainsi chevaucherent le Cappitaine , le sire de Roqueton , 
le Jouvencel et Piètres jusques au Chesne - Huau ; 
et là trouverent le mareschal et Gervaise Nardereau 
à l'eure . Si leur dirent : « Tirez vos brides roiddes ; 
gardés vos chevaulx de crier . Nous avons envoyé 
les chevaucheurs , que nous avez mandé , par Jennyn 
l'archier . Je croy qu'ilz feront si bon guet que ceste 
nuyt n'entrera riens en la ville qu'ilz n'en sachent 
bien respondre , se Dieu plaist . » - « Dieu soit 
loué ! dist le Cappitaine . Il fault mettre nos gens à 
pié . Sus , Jouvencel , et vous , Piètres , desployez vos 
bateaulx ; et aussi vous , Gervaise et mareschal . Et 
que chacun tire sa dixaine à part . Ce sont quatre 
dizaines . Or ça , monseigneur de Roqueton , mettez 
à part vos deux dixaines . Et puis les deux dixaines 
de Foulliers , de Gallebrun et de Jehan Hamon en 
font huit dixaines , qui vallent quatre - vingts hommes . 
C'est assès pour gaigner la muraille et pour ouvrir 
la porte , veu les gens qui sont ou chastel . » Ainsi 
Foulliers , Gallebrun et Jehan Hamon se desmellerent 
d'avec les autres et fut appointié que le cappitaine 
et le sire de Roqueton demoureroient au long de la 
haye , au couvert , couchiez sur les ventres en ung 
petit arrière fossé , qui estoit derrière celle haye ; et 
lesserent une garde pour faire marchier après eulx 
Jehan Hamon , Foulliers et Gallebrun . Et appointerent 
les faire demourer au bout du champ près d'illec bien 
celeement . 
L'ordonnance faitte , chacun exploita à faire ce qui 
lui estoit en charge ; et tous arriverent le plus celéement 
et le mieulx qu'ilz peurent es lieux qui leur 
estoient ordonnés . Et , quant le Jouvencel , Piètres et 
leur compaignie furent à la haye , ilz habillerent leurs 
tronssons et les eschelles à ceulx qui devoient escheller . 
Et dist Piètres au Jouvencel : « Il nous fault adviser 
de trois choses , c'est assavoir , s'il y a eaue ou 
fossé et quelle parfondeur il y a , ou bourbe qui 
nuyse à passer . Car en ce cas il fauldroit porter des 
clayes ou fagotz , ou une corde pour atachier à ung 
gros pal au pié du mur , qui traversera tout le fossé , 
adfin que nos gens puissent aller selon la corde et 
porter leurs tronssons le mieulx et le plus droit 
qu'ilz pourront . Et aussi , s'il y a point d'eaue , il y a 
haye à passer ; il fauldra porter deux tronssons d'eschelle 
et ung manteau ou une couverture et la 
mettre sur la haye ; et , selon la haulteur de la dicte 
haye , fauldra prendre les tronssons et les mettre 
par dessus le manteau autant d'un costé que d'autre , 
pour garder que la haye ne chée et qu'elle ne face 
bruyt ; et aussi , s'il y a plesseys , il nous fauldra 
porter tronssons d'eschelles pour les coucher sur les 
plesseys ; et nous fault avoir une serpe pour coupper 
toutes espines et ronces , s'il y en a , qu'elles ne nous 
nuysent . » Sur quoy le Jouvencel dist à Piètres : 
« J'ay bien tout advisé et scay certainement qu'il n'y 
a que des espines ou fossé et ne vous fault que vostre 
serpe . » - « Il fault donc , dist Piètres , que ma 
première dixaine se mette le ventre contre terre et 
viennent ainsi jusques à la bute après moy ; et 
consequamment faittes venir la vostre aussi en ce 
point . Advisés bien que toutes leurs sallades soient 
couvertes , adfin qu'elles ne reluysent point , et que nul 
d'eulx n'approuche l'un de l'autre de la longueur 
d'une brache , pour paour qu'ilz ne hurtent l'un 
l'autre , qui est l'une des subtilitez de la guerre , 
especiallement en eschellement et entreprinses 
secretes . » 
Quant ilz eurent ainsi parlé , Piètres s'en alla et laissa 
le Jouvencel . Puis commença à executer ce qu'ilz avoient 
devisé entre eulx deux , et tellement qu'il gaigna la 
butte ; et de là s'en alla pareillement jusques au pié 
du fossé ; et là fist seoir les gens de sa dixaine loing 
d'une lance l'un de l'autre , chacun tenant en sa main 
son tronsson d'eschelle et autres habillemens pour 
combatre , qu'ilz avoient atachiés sur leur dos . Et lors 
s'en alla Piètres jusques au pié du mur , pour en adviser 
la haulteur et là où il asserroit son eschellement . 
Et , quant il eut bien advisé son fait , il se fist baillier 
ses tronssons de main en main , affin que les compaignons 
ne bougeassent de leurs lieux et ne feissent 
aucune noise . Et adonc print les tronssons et les assembla , 
et tant fist qu'il dressa son eschielle au lieu où il 
avoit advisé . Et print cellui qui estoit au plus près de 
lui et lui bailla une corde pour porter sur la muraille , 
adfin de tirer les eschielles de cordes ; et le fist Piètres 
monter et lui dist : « Quant vous serez amont , il vous 
fault de bons , gros et fors bastons , que vous mettrés 
au travers des anneaulx de voz eschielles de 
corde et les ferez traverser et prendre entre deux 
creneaulx affin de tenir voz eschielles plus ferme . » 
Et lui commanda Piètres qu'il ne se partist du creneau 
ou costé de l'eschelle pour ayder à monter les 
autres , et aussi pour leur monstrer où ilz se tendroient 
et ce qu'ilz devroient faire . Ainsi monta le compaignon 
sur la muraille du chastel et atacha les eschelles et 
fist ainsi que Piètres lui avoit commandé . Et incontinent 
le dit Piètres , qui estoit au pié de l'eschelle , ne 
se bougoit pour paour qu'on ne la bougeast point ne 
qu'on ne la chargast trop et qu'elle ne rompist . Et 
pareillement nulz des autres ne se mouvoit . Il fist 
monter le second après ; ainsi les fist monter tous l'un 
après l'autre . 
Et incontinent vint le Jouvencel atout sa dixaine , 
qui pareillement monterent ; et pareillement toutes 
les autres dixaines . Et cependant que les dixaines 
montoient , le Jouvencel , avec les deux premières 
dixaines , qui portoient les grandes turquoises de 
fer bien acherées , de la longueur de deux piez ou 
environ , vindrent aux huys du portail , qui estoit sur 
la muraille du chasteau , et rompirent les serreures , 
adfin de descendre en la ville ; et gaigna la porte et 
entrerent toutes les VIII dizaines dedens le chastel et 
vindrent rompre l'huys du chastel , qui ouvroit sur 
les champs . Et , en eulx escriant et menant grant 
bruyt , commencerent à crier ville gaignée . Et lors le 
Cappitaine et tous ceulx de l'embuche , qui ouyrent ce 
grant bruyt , vindrent à la porte , qu'ilz trouverent 
ouverte , et entrerent dedens ; et là tuerent partie des 
ennemis et les autres prindrent prisonnyers . Et , quant 
tout fut dedens , le Jouvencel dist au Cappitaine : « Cappitaine , 
lessez la porte ; je vueil saillir dedens la 
ville . » - « Ha ! dist le Cappitaine , Jouvencel , ne 
vous hastés pas ; car tout le monde yroit maintenant 
au pillaige , et vous ne scavés quelles gens il y a 
dedens la ville , qui nous pourroient faire quelque 
desplaisir ou quelque oultraige . Il sera tantost jour ; 
et puis sauldrons tous ensemble . Si verrons entour 
nous ; car la nuyt n'a point de honte . Ainsi nous 
ferons nos choses sceurement . » - « Voire , dist 
le Jouvencel , mais ilz s'enfuiront ce pendant et perdrons 
de bons prisonnyers et de bons chevaulx . » 
- « Ha ! dist le Cappitaine , j'ayme mieulx qu'ils 
s'en voissent que , par faulte de gouvernement , ilz 
nous jettassent hors de la ville honteusement . » 
Lors dist chacun : « Vrayement il dist voir . Nous avons 
beaucoup gaignié d'avoir gaignié ce beau chasteau et 
ceste belle ville . » Ainsi fut conclud de ne saillir 
jusques au jour . 
Quant il fut jour et que chascun vit son compaignon , 
ilz baisserent le pont du chastel et saillirent en la ville , 
où ilz ne trouverent aucune resistence , pour ce que 
ceulx de la ville congnoissoient bien qu'ilz n'auroient 
nul secours près d'eulx ; et aussi ceulx du chastel sçavoient 
bien les nouvelles du paiz . Pour ceste cause 
attendirent la matinée à venir . Car , quant ilz eussent 
sceu le secours près , ilz fussent saillis dès la nuyt , pour 
ce que la guerre est telle qu'il fault besongner selon 
le loysir qu'on a , et le fault prendre aucuneffois froit , 
aucuneffois chault . Et pour ce c'est l'un des grans 
pointz de la guerre que de sçavoir la convine de ses 
ennemis ; et ilz le sçavoient bien ; et à ceste cause 
attendirent - ilz le jour et gaignerent la ville sans coup 
ferir , ainsi que avés ouy . Et autrement ilz en eussent 
joué à quitte et à double . Car , quant à la prinse d'une 
ville , on doibt doubter le pillage sur toutes choses et 
le ralyement des ennemys ; et pour ceste cause on y a 
tousjours une establée de gens ensemble qui ne bougent 
jamais d'un lieu . 
Ainsi est , Dieu mercy ! la ville gaingnée et prinse 
sans débat . Par quoy appert comme , par le bon 
adviz du Jouvencel et la prudence qu'il eut , cependant 
qu'il estoit en prison et qu'il estoit oyseulx et 
qu'il avoit loysir de penser à lui et à ceulx de son 
party , ilz sont parvenus à ceste belle conqueste et a 
conquis et gaigné sur ses ennemys le lieu de sa prison . 
Et en ce est terminé ce present chappitre . 

De la distribution des logis de la ville de Crathor ; 
ensemble d'aucunes saillies et rencontres faittes par 
le Jouvencel et ses compaignons. 
Il est recité communement que, qui a bon commencement, 
il peut bien dire qu'il a une grande partie de 
son oeuvre ; mais la perseverance et bonne continuation 
acroist et augmente le bien fait. Sy ne fut pourtant 
las, content ne assouvy de bien faire le bon Jouvencel 
de ceste prise. Ainçois voullut et tousjours 
desira estre à la paine et au travail pour faire nouvelles 
entreprinses. Neantmoins convint premièrement diviser 
les logis et distribuer à chacun des principaulx 
son quartier. Si se assemblerent le lendemain tous au 
logis du Cappitaine, lequel parla devant eulx en ceste 
manière : « Or ça, beaulx seigneurs, nous avons fait 
Dieu mercy ! une belle conqueste et ung service au 
Roy, nostre souverain seigneur, et pourra ceste 
chose estre bien prouffitable à la chose publicque 
de ce royaume. Mais il nous faut adviser de trois 
choses : premièrement à tenir les ungz aux autres 
ce qui a esté promis et convenancé, et distribuer à 
chascun sa part des logis, c'est assavoir, à monseigneur 
de Roqueton son quartier, comme il lui a 
esté promis ; à chacun des autres comme il sera advisé. 
Secondement fauldra pourveoir à la manière de nous 
entretenir et soustenir nostre estat le plus gracieusement 
et honnestement que faire se pourra et sans 
faire tort à autruy. Tiercement et finablement mettray 
en termes d'establir et constituer ung chief 
qui puisse desoremais porter la paine et le travail 
de nos entreprinses. Car en bonne foy je suis doresenavant 
viel, usé et lassé et fort debillité pour pourveoir 
à exercer les armes. 
Quant au premier point, monseigneur de Roqueton, 
je vous mercye pour tous les autres de 
vostre bonne ayde et secours, et aurez en ceste 
ville, pour vostre part et portion, le quartier 
du marchié avec la rue tirant à la porte du chastel. 
Foullières, Gallebrun et Jehan Hamon auront 
l'autre quartier à dextre devers l'eglise. Et l'autre 
moitié de la ville demourera au Jouvencel et à moy ; 
car nous en ferons bien ensemble. Au regart de Gervaise, 
il aura la charge et office de maistre portier ; 
et Jehannin l'archier sera clerc du guet. Vous, Mareschal, 
adfin que point ne faille changer vostre nom et 
vostre office, serez Mareschal de la ville. Et advisez 
se vous estes tous contens de cest appointement et 
s'il vous semble que j'aye bien divisé. » 
à quoy ilz respondirent tous qu'ilz estoient bien contens 
de cest appointement et qu'il procedast oultre à dire 
ce qu'il luy plairoit. Par quoy il commença à parler et 
venir au second point, en disant ainsi : « Beaulx seigneurs, 
vous sçavez comment, par la grace et voullenté 
de Dieu, à l'aide de nos armes et à la paine de 
nostre corps, avons conquise et gaingnée ceste place sur 
les adversaires de nostre souverain seigneur, le Roy. 
Et, puisqu'il a pleu à Dieu tant nous advancer, il est 
expedient et convenable nous y gouverner et entretenir 
en telle façon et manière que Dieu et le monde 
soient contens de nous ; c'est assavoir que, premièrement, 
justice soit gardée entre nous et loyaulté 
tenue tant à amys que à ennemys, en tant que touche 
les saulfconduitz et sceuretés, qui seront baillez de 
par nous ou à nostre asseurance, adfin que les marchans 
et gens de labeur puissent aller et venir 
entour nous sans destourbier. Car, se nous voullions 
destruire et desrober les marchans et bonnes gens 
allans et venans en ceste ville ou à l'environ ne ou 
païs, nous destruirions nous - mesmes et mettrions 
le païs à povreté, qui seroit nostre grant dommaige 
et deshonneur. Et pour ce, s'il plaist au Roy nostre 
sire nous bailler ordre de vivres ou souldée d'aucun 
payement pour nous soustenir, nous le servirons en 
tous ses affaires et obeyrons à ses commandemens, 
ainsi qu'il appartient et faire le devons, sans lever 
ou exiger aucune chose sur les habitans de ce païs icy. 
Et, s'ainsi est que, pour avoir d'autres affaires ou 
moyennant le conseil d'aucuns, il soit troublé et 
desconseillé en manière qu'il ne nous puisse donner 
provision de payement ou de gaiges, il nous faudra 
lever de nous - mesmes vivres et finances, tant 
sur ceulx de nostre obeissance comme sur nos ennemys, 
le plus raisonnablement que faire se pourra. 
Et prendrons tribuz et appatissemens sur nos adversaires 
le plus que nous pourrons ; et, sur ceulx de 
nostre party, ferons aucune cueillette la moindre et 
la plus doulce que faire se pourra, en leur remonstrant 
comment par ce moyen nous les soustendrons 
contre tout le monde et garantirons envers tous 
ceulx qui riens leur vouldront demander. Et ainsi 
passerons le temps jusques ad ce qu'il plaise au Roy 
nous faire aucune ordonnance. Et c'est quant au 
second point, qui est le principal de nostre fait. 
Advisés se c'est vostre plaisir qu'il soit ainsi comme 
j'ay parlé. » 
Adonc respondit le Jouvencel : « Vrayement, 
cappitaine, vous nous avez moult bien dit, et 
n'eusse - en pièce advisé ne pourpensé si grans et 
notables raisons ne telles manières de faire. Et pour 
ce est belle chose d'ouyr parler les saiges et ceulx 
qui ont experience. Aussi dit - on que, pour adviser 
et meurement deliberer, les anciens doivent preferer, 
et les jeunes gens sont pour bien dilligamment executer. 
Mais pardonnez moy se j'ay rompu vostre 
parolle, et vueilliez poursieuvyr et entretenir vostre 
langaige, lequel, comme il me semble, est à nostre 
grant prouffit et instruction. » 
Après que le Jouvencel eut ainsi respondu, le Cappitaine 
s'appareilla de parachever ce qu'il avoit commencié ; 
c'est assavoir, de leur dire et declairer le tiers 
point. Puis leur dist ainsy : « Messeigneurs et compaignons, 
je vous ay dit cy - devant comme je suy ja 
viel pour traveiller. Aussi est monseigneur de 
Roqueton ; et nous ne pourrons desoresmais executer 
les grosses entreprinses de guerre. Vous voyez 
cy le Jouvencel, qui est jeune homme, courageux et 
bien instruit en armes ; et pour sa presence ne lesseray 
point à dire verité de ce qu'il m'en semble. 
Et, se je le loue devant lui, je croy qu'il ne s'en 
eslevera point en orgueil et presumption ; mais en 
sera plus humble et courtois. Car il puet bien et 
doit congnoistre que tous les biens et vertus, qui en 
lui sont, viennent de Dieu et non d'autre, et, se 
Dieu voulloit, autant en pourroit - il partir et donner 
ou mettre en ung autre homme comme en lui. Et, 
de tant comme Dieu lui a fait plus de grace, en le 
parfaisant et garnyssant de vertus, il en est plus 
obligié à le servir, aymer et ensieuvyr ses commandemens. 
Or est - il certain que, s'il s'enorgueillissoit 
pour louenge, il feroit contre les commandemens 
de Dieu ; mais je croy qu'il n'en fera riens. Ainçois 
en sera plus humble, et encroistra sa force et bonne 
voullenté ; car ainsi doit faire homme de bon couraige. 
Pour ce ensieuvray et diray tout oultre ce 
qu'il m'en semble. Vous scavés qu'il nous a fort 
aidés et en toutes nos entreprinses a esté cause en 
partie d'en venir à chief. Vous avés veu et assès 
congneu comment, en toutes nos besongnes, il s'est 
vaillamment porté, et povés appercevoir evidamment 
qu'il sera ung vaillant homme pour ce mestier. 
Aussi est - il noble homme et de bon lieu extraict. 
Et pour ce je conseille que nous le façons nostre 
bras droit et le chief de nostre guerre, en lui baillant 
l'honneur et les parties, et que nous le conseillons, 
secourons et servons à nostre pouvoir. Et 
c'est en effect ce que j'en avoye proposé de dire 
quant au tiers point. » 
Terminées et acomplies les parolles du cappitaine, 
tout le monde commença à louer et consentir ce qu'il 
avoit dit, en disant que toutes les trois choses qu'il 
avoit mys en termes, estoient si bien dictes et pourparlées 
que on ne pourroit mieulx, et qu'ilz estoient 
prestz et appareilliez de tenir et ensieuvyr tous ses 
enseignemens, ainsi qu'il avoit dit et advisé. Et, 
quant au tiers point, nous semble bien que, pour regir 
et gouverner, les compaignons n'auront point au monde 
de plus suffisant ou mieulx esleu que le Jouvencel et 
que soubz sa conduicte voulloient ilz bien estre et 
demourer, puisque c'estoit le plaisir du cappitaine. 
Ainsi ordonnerent et constituerent le Jouvencel leur 
chief et gouverneur et lui promisrent de le servir, amer 
et honnorer comme leur chief et à toutes ses entreprises 
lui aider et secourir diligemment, dont il les 
mercia moult grandement en leur disant et remonstrant 
que, se c'estoit leur plaisir, il estoit content de 
recepvoir et prendre ceste charge, non pas comme 
leur seigneur, mais comme leur ministre et serviteur, 
en leur priant qu'ilz le voulsissent tousjours bien et 
loyalement conseiller en supportant les faultes et inadvertances 
de jeunesse. Et ainsi appert comment il a 
maintenant charge de gens et gouvernement de cité. 
Et en ceste manière passerent trois ou quatre jours en 
faisant grant joye et grant chière ensemble. 
Après quatre ou cincq jours, vindrent au Jouvencel 
le Mareschal et Gervaise Nardereau, et lui dirent : 
« Jouvencel, vous voyez comme le cappitaine et tous 
nous autres vous avons esleu pour nostre chief. Et, 
pour l'honneur de vous et de nous, il nous semble 
que devez vestir desormaiz parfoys quelque robbe 
honneste et laisser ceste jacquette decouppée et ce 
petit mantelet, qui est bien fraiz pour ce temps yci. » 
- « Ha - a ! dist le Jouvencel, ne vous chaille de cela ; 
l'abit ne fait pas le moyne. Quant à moy, j'aimeroye 
mieulx à employer l'argent à recouvrer ung archier 
que à achatter une robbe. N'estes - vous pas yci venuz 
pour aultre chose dire ? Vrayement vous en soulciez 
beaucoup. Je vous prie, n'en laissez point à 
dormir. Mais, se vous saviez aucune chose de nouveau 
touchant la guerre, si la mettez sur le mestier. » 
- « Certes, dit le Mareschal, nous estions venus yci 
pour vous remonstrer que, cependant que nous 
sommes grant compaignie en ceste ville, avant que 
le bruit soit divulgué et congneu de la prise de ceste 
ville par le pays, il seroit bon de chevaucher et d'aller 
à nostre adventure. Car nous pourrons rencontrer 
aucun qui ne se doubte de nous. Et me semble 
que, quant on a fait une prinse, on ne doit pas pourtant 
arrester ; mais doit - on tendre à une aultre ; 
car on peut beaucoup faire avant que les ennemiz 
et adversaires soient advertiz de leur fait. » 
- « Sans faulte, dit le Jouvencel, c'est très bien dit. Il 
nous fault appoincter, quant viendra sur le tart, 
pour partir. Dittes à tous noz gens qu'ilz facent 
ferrer leurs chevaulx, quant il sera heure ; et mettez 
gardes es portes, qu'ilz ne laissent nully passer 
après qu'on aura ferré, affin que on ne sache ne 
qu'il soit nouvelles de nostre partement. Et, quant 
vous aurez fait, si venez à mon logeiz et amenez 
avec vous Petit - Thomas, Jehannet et Gaigne - payz. » 
- « Bien, dit Gervaise, aussi ferons nous. Mais je 
hay ce ribault Gaigne - payz, pour ce qu'il est si 
couart. » - « Ne vous chaille, dit le Mareschal ; il 
est bonne guide et seur, et n'y a petit trou ne venelle 
qu'il ne sache ou congnoisse. Mais il ne vous fault 
pas tenir ne plus fors ne plus foebles pour sa compaignie. 
Au regard des aultres, ilz sont bonnes gens 
et hardiz ; mais il ne sçaivent pas si bien le payz 
comme il fait. » - « Or sus ! dit le Jouvencel. C'est 
du moins ? Allez faire dilligence de vostre costé et 
je la feray bonne du mien. Et ne failliez pas à venir 
à quatre heures. » 
Et ainsi se despartirent et allerent faire ce qui leur 
estoit en charge, comme devisé avoient. Et semblablement 
le Jouvencel parla à ses gens et les fit appareiller. 
Et, quant quatre heures furent sonnées, le Mareschal 
et Gervaise vindrent au logeiz du Jouvencel et amenerent 
Petit - Thomas, Jehannet et Gaigne - payz. Et là 
conclurent leur fait ; et dit le Mareschal qu'il avoit 
envoyé deux autres guides devant, qui devoient l'endemain 
revenir au devant d'eux au bien matin. « Vrayement, 
dit Petit - Thomas, je les congnoys bien, ilz 
sont bonnes gens et seurs, et parleront à cest homme 
que vous savez de tousjours ; car je leur ay enseigné 
où ilz le trouveront. » - « Adonc, dit le Jouvencel, 
parlons de nostre partement. » - « Vrayement, 
dist le Mareschal, il me semble que nous devons 
ancore annuyt partir à la porte fermant et que chascun 
repaisse bien entre cy et là, afin que on puisse 
chevaucher toute la nuyt jusques au lieu que j'ay 
dit à noz guides ; et là nous repaistrons ung peu et, 
selon ce que noz guides nous diront, nous besongnerons. 
Il est bon que vous dittes ceste entreprise 
au Cappitaine, au sire de Rocqueton et à Piètres, 
affin qu'ilz se donnent garde de la place, tant que 
nous soions retournés. » - « Il sera fait, dit le 
Jouvencel. Mais il me semble, Mareschal, que vous 
devez ancores ennuyt monter le premier à cheval 
atout dix lances et que vous comptez par nom et 
par surnom tous ceulx qui sauldront avecques 
vous, affin que, soubz umbre de vous, ne saille nulz 
qui puisse aller dire les nouvelles. Et puis mettez 
gardes à la porte affin que nul ne saille s'il n'est 
congneu. Et puis monterez sur ceste petite montaigne 
auprez de l'appendiz aux vignes pour garder 
qui sauldra. Et ainsi, s'il y avoit aucuns estradeurs, 
ilz s'enfuiroient et n'auroient point congnoissance 
de nostre armée ne de nostre chemin. Me semble 
en oultre que vous devez avoir une des guides 
avecques vous et l'autre demoura avecques nous et 
avec l'estandart et la tierce sera avecques Gervaise, 
qui menera l'avant - garde. Si ne nous assemblerons 
point jusques au lieu de la repeue, où les deux guides 
qui sont partis nous doivent trouver. Et, quant au 
regard de vous, il m'est adviz que devez tousjours 
chevaucher quelque demy - quart de lieue devant 
nous. Et mettez deux de voz coustilleurs devant et 
en laissez trois ou quatre environ vous. Au regard 
de Gervaise, il me semble qu'il doit ordonner de la 
ville ceulx qui sauldront avec luy pour demourer 
derrière, faire l'arrière garde et saillir le derrenier 
de la porte sans approuchier de nous, lui ne sa compaignie, 
affin que gens du payz ne aultres ne puissent 
ouyr. Et ainsi chevaucherons sans arrester jusques 
au lieu de la repeue. Et, quant le Mareschal y sera 
arrivé, vous, Gervaise, et moy arresterons ung pou 
derrière tant qu'il ait repeu. Et, quant il aura repeu, 
il picquera oultre et yra sur les champs ; et vous et 
moy repaistrons ensemble. Ainsi nous serons seurement 
et ne pourra aucun approuchier de nous sans 
nostre sceu. » 
Lors parla Petit - Thomas et dit ainsi : « Vrayement, 
messeigneurs, il me semble qu'il sera bon de vous 
teurdre environ de deux lieues pour eschever 
et laisser à costé le chasteau d'Escallon ; et tendray 
bien autre chemin. » - « Sainct Jehan ! 
dit le Jouvencel, c'est bien advisé. Vous estes bon 
homme. Or ça, ne tenons yci plus de langaige. Faictes 
ainsi qu'il est deliberé, et vous en allez soupper, 
affin qu'on parte de bonne heure. Et je m'en voys 
au chasteau soupper avec le cappitaine et lui diray 
nostre entreprise. » 
Ainsi s'en allerent soupper. Et, après qu'ilz eurent 
souppé, chascun s'appareilla au mieulx qu'il peust. 
Et puis monterent à cheval, quant l'eure fut venue, 
et partirent de la ville et chevaucherent en l'ordonnance, 
ainsi que cy - dessuz a esté pourparlé, jusques 
au lieu de la repeue. Et là trouva le Mareschal les 
guides, qui estoient parties le jour devant, et les amena 
au Jouvencel, qui estoit demouré ung pou arrière, 
accompagnié de Gervaise. Si lui dirent qu'il y avoit 
ung gros logeis de gens d'armes à bien douze lieues 
de là, qui ne se doubtoient point du Jouvencel ne de 
sa compaignie ; et n'estoient de lui nulles nouvelles 
sur le païs ; mais ilz estoient grosse compaignie et 
bien armez. « Ne peut chaloir, dist le Jouvencel ; tant 
plus y en aura, tant plus y aurons de gaing et de 
proffit, se nous les povons desconfire. Toutefois, se 
nous povons joindre à eulx, nous ferons beau bruit 
et les ferons bien esbahiz. » Et puis dit : « Qu'est - il 
de faire ? Que vous semble ? Repaistrons - nous ? » 
- « Oy, dit le Mareschal ; vous estes yci en une vallée 
loing de gens, et ne passe jamais homme par cy, 
si ce n'est bien d'avanture. Ainsi passerons la nuit 
en repaissant, et puis, quant le jour sera venu, nous 
partirons ung peu tart, affin que nous ne puissions 
arriver sur eulx qu'il ne soit nuyt serrée. Et faudra 
qu'il soit nuyt, avant que nous approuchions d'eulx 
plus près de demye lieue, adfin que les fourragiers 
ne nous sentent venir. » 
Ainsi repeurent le Jouvencel et ses gens tout à leur 
aise ; et, quant ilz eurent repeu, lors se mirent à chemin, 
ainsi qu'ilz avoient ordonné, et chevaulcherent 
tant qu'ilz arriverent en une grande lande, qui estoit 
loing du grant chemin ; et là firent leur ordonnance. 
Si prinst et choisit le Jouvencel cent hommes, c'est 
assavoir, XL hommes d'armes et soixante archiers et 
dist qu'il iroit arrester devant l'huys du cappitaine, 
adfin que leurs gens ne se puissent rallier ne retraire 
devers lui ; puis ordonna à Gervaise et au Mareschal 
qu'ilz feissent l'execution par les logis et qu'ilz 
envoyassent des menues gens, comme varletz et autres, 
faire grant bruyt par deux ou par trois lieux, sans 
departir les bons combatans d'ensemble. Et vrayement 
ceste ordonnance me semble bonne ; car souvent 
advient - il mal pour diviser les bons combatans. 
« Or ça, dist le Mareschal, je suys d'oppinion que Gervaise, 
qui cy est (car on doit advancer ses amys ), 
prengne vingt hommes d'armes et tous les archiers 
avec soy, fors les soixante que vous retendrés, et 
qu'il voise devant entrer ou village ; et nous le sieuverons 
queue à queue, moy et mes gens, et passeray 
tout au long de la rue, adfin que nul ne puisse 
passer sans estre rompeu. Et, se je voy que Gervaise 
soit rechassié, je lui viendray au secours et 
frapperay dedans. Et, pour chose que vous voyez, 
je vous conseille que vous ne desmarchiés point de 
devant l'huys du cappitaine. Car, se d'aventure nous 
sommes repulsez, nous nous retirerons là à vous, et 
vous les garderés de rallier ; car vous tendrés la 
place où ilz sont acoustumé d'eulx assembler. Car 
communement gens de guerre se ralient au logis et 
au lieu du cappitaine. Et là où vous serez, c'est la 
plus large place et la plus aisée pour soy rallier et 
retraire ; et pour ceste cause s'i est logié leur chief 
et y ont mys leur estandart. » 
Après qu'ilz se furent ainsi ordonnés et appointez, 
ilz descendirent à pié et marcha Gervaise atout ses 
vingt hommes d'armes et ses archiers après lui, qu'il 
faisoit beau veoir selon le nombre qu'ilz estoient. 
Après marcha le Mareschal avec ses hommes d'armes 
bien serrez ; et sembloient bien gens qui avoient vouloir 
de trouver leurs ennemys. Après le sieuvoit le 
Jouvencel atout ses cent hommes en bel et plaisant 
arroy, qui bien sembloit avoir grant desir de bataille 
ou de faire aucun beau fait. Ainsi cheminerent au plus 
celléement qu'ilz peurent et tant firent qu'ilz arriverent 
au villaige, où estoient logiez leurs ennemys. Mais, 
pour le bruyt ou fraction du harnois ou autrement, 
furent ouys et apperceus de leurs ennemys, lesquelx 
incontinent crièrent à l'arme, firent grant noise et 
coururent à une petite barrière faible et mal emparée, 
laquelle incontinent fut ruée juz et gaignée par Gervaise. 
Et là s'entrerencontrerent lui et ses ennemis à grant 
coups et froisseys et grant hurtiz de lances, d'espées, 
de voulges et de guisarmes. Et se esvertuoient et 
employoient les archiers à tirer par telle façon d'un 
costé et d'autre que l'air estoit obscurcy et couvert par 
l'abondance des sayettes, des viretons et du traict, 
Qui voulloient sur les uns et sur les autres si espessement 
que à grant paine eust - on peu veoir la clarté de 
la lune reluire sur les harnoiz ; qui fut au grant grief 
et destourbement de ceulx qui là estoient logiés. Car 
les pluseurs n'estoient point armez. Par quoy il y en 
eut de navrez et de mors en très grant nombre. Si 
furent constrains à reculler. Et lors Gervaise et ses 
gens passerent oultre au long de la rue et ne trouverent 
point de resistence. Si se mirent à pillier ; car 
ilz cuidoient avoir tout gaignyé. L'un prenoit ung cheval 
d'un costé ; l'autre ung harnois, l'autre une bouges, 
l'autre ung prisonnyer, et chascun ce qu'il trouvoit. 
Et cependant se rallièrent les adversaires et fut assailly 
de tous costez le Jouvencel, qui estoit devant l'ostel 
du cappitaine, et eut fort à souffrir ; car il n'avoit 
point d'ayde du Mareschal ne de Gervaise, pour ce 
que leurs gens s'estoient mys au pillaige et estoient 
bien aises de gaignier et de prendre partout ça et là 
sans debat et sans coup ferir. Touteffois, comme Dieu 
le voult, Gervaise rallia dix ou douze de ses gens à 
grant paine et vint secourir le Jouvencel au plus tost 
qu'il peut ; mais le Mareschal fist plus de trois tours 
environ la ville, avant qu'il sceust riens du bruyt et 
de la noise. Car il estoit environné de gens, qui là 
estoient entour lui, qui parloient à lui et lui rompoient 
toute la teste. Et en y avoit pluseurs qui eussent bien 
voulu estre tousjours arrière des horions, combien 
qu'ilz feissent grant manière de desirer le hustin. 
Neantmoins le Mareschal les fist taire et tellement 
qu'il ouyt et entendit le bruyt de la bataille. Si s'en 
vint tout droit au secours et trouva le Jouvencel et 
Gervaise si fort pressez que à paine se povoient - ilz 
deffendre ; car ceulx du logis se rallioient de toutes 
pars contre eulx. Mais le Mareschal et ses gens, qui 
se bouterent parmi eulx, rompirent la bataille et en 
emporterent par terre sans nombre. Ceulx qui povoient 
eschapper s'enfuyoient ça et là qui mieulx mieulx ; 
et leur cappitaine se retray au coing d'une maison et 
là se deffendit bien vaillamment. Mais neantmoins il 
ne se sceut si bien deffendre qu'il ne fust prins ; et se 
rendit à ung nommé Ambroise Jusel, qui le mena au 
Jouvencel, qui lui demanda son nom ; et il respondit 
que on l'appeloit Guillaume Boucqueton. « Vous estes 
chevalier ? dist le Jouvencel, car vous en portés les 
enseignes, ce me semble. » - « Il est vray, dist - il, 
sire ; je me recommande à vous. » Et adonc le 
Jouvencel le prinst par la main et lui dist : « Ainsi, 
sire chevalier, faittes bonne chière ; car vous estes 
en mains où j'ay bien puissance. » Puis dist à 
Ambroise qu'il le menast hors de la presse pour le 
laisser reposer ; car il estoit moult lassé. Après demanda 
où estoit le Mareschal et Gervaise. à quoy ung archier, 
qui là fut, lui dist que le Mareschal estoit dessoubz 
ung ormeau moult fort blechié et que là estoit Gervaise, 
qui le faisoit habiller. 
Si tira incontinent celle part et demanda au Mareschal 
comment il se portoit. Et il lui respondit que bien, 
Dieu mercy ! et qu'il n'avoit garde au plaisir de Dieu. 
Puis lui dist qu'il retournast, lui et Gervaise, mettre 
leurs gens en ordonnance pour retourner en la ville 
de Crathor, et qu'ilz ne s'amusassent point à lui ; qui 
ainsi le firent. Et ordonnerent que le Mareschal fust 
porté par les archiers en une maison du villaige conquis, 
où l'en lui fist une lictière. Et, quant il fut couchié 
dedens, ilz ordonnerent leur retour en telle manière, 
c'est assavoir que on bailla à Gervaise quarante hommes 
d'armes et tous les archiers ; après, le mareschal et 
tous les autres mallades et blechiés ou millieu, et puis 
les prisonnyers ; et le Jouvencel estoit derrière atout 
la grant bataille des lances. 
Ainsi s'en retournerent à Crathor sains et sauves à 
la mercy Dieu ! atout leur prinse. Et leur vindrent au 
devant le Cappitaine, le sire de Roqueton et ceulx qui 
estoient demourez en la ville avec eulx et qui les 
reçeurent à moult grant joye. Et, quant ilz furent 
dedens la ville, le Cappitaine et le Jouvencel commanderent 
que messire Guillaume Boucqueton et tous 
les gens de bien de sa compaignie fussent bien et honnourablement 
traictiez. Et baillerent au Mareschal 
medecins, myres et barbiers pour faire garir ses playes. 
Et ainsi demourerent en la ville par une espace de 
temps et acreut leur renommée par tout le pays. Si 
n'estoit nouvelles que d'eulx et de leurs beaux fais 
d'armes. Parquoy ilz estoient amez et cheris de leurs 
amys, crains et redoubtés de leurs ennemis. Et tellement 
entretindrent la ville en paix et tout le païs d'environ 
selon le conseil et bonne ordonnance du Cappitaine, 
comme dessus a esté recité, que, en bien pou 
de temps, le pueple multiplia et fructiffierent les marchandises. 
Et s'entretindrent et gouvernerent bien et 
honnourablement. Ainsi appert ce qui est dit au 
commencement de ce chappitre, et comment quant on 
est venu à chief d'aucune bonne oeuvre, on ne doit 
pas estre reffroidy ; mais doit - on tousjours de plus en 
plus perseverer et en faire d'autres, en continuant et 
perseverant de mieulx en mieulx. Et en cecy est terminée 
la fin et conclusion de ce present chappitre. 

Comment l'entreprinse fut faitte sur la ville d'Escallon ; 
comment les gens de guerre doivent sieuvre bonne 
querelle et eulx humblement conduire à leur povoir ; 
et, qui vuelt faire bonne conqueste, doit fuyr trois 
principaulx vices, c'est assavoir : orgueil, envye et 
avarice, lesquelz sont bien deduitz en ce present 
chappitre par belles histoires et exemples. 
Tous orgueilleux se veullent aucunement comparoir 
à Dieu, en tant qu'ilz presument le bien et la vertu, 
qui est en eulx, s'aucune en y a, proceder d'eulx mesmes 
et non mye de leur souverain Createur. Parquoy à la 
parfin ceulx sont deceuz et puent recongnoistre leur 
oultrecuidance, ainsi qu'il sera recité plus amplement 
es instructions et enseignemens, qui seront baillés et 
remonstrés au Jouvencel par le cappitaine de Luc et 
aussi par le Mareschal, duquel nous avons parlé pluseurffois 
par cy devant. Mais, premièrement et avant 
toute oeuvre, fault entrer en la matière principalle et 
reciter comme après la rencontre faitte par le Jouvencel 
et sa compaignie ou logis dessus dit, qui estoit 
à XII lieues ou environ loing dudit Crathor, après 
aussi que le chief des ennemis fut prins et mené en 
la ville prisonnyer, les nouveaulx victoriens firent 
grant joye et menerent grant feste et triumphe pour 
cause de ceste destrousse. Car ilz véoient evidamment 
que Dieu et fortune leur favourisoit ; et c'estoit ce que 
de plus en plus acroissoit leur bonne voullenté et couraige. 
Et tousjours s'efforçoient d'acquerir et conquester 
à l'entour d'eulx sur leurs ennemys. Mais des 
petites rencontres, que faisoient aucuns de leur garnison, 
en saillant, puis six, puis dix, puis douze, n'en 
fault ici faire mencion pour le present. Car ce ne 
seroit que prolixité de langaige sans aucune necessité. 
Et aussi a esté faitte cy - devant assès suffisamment 
mention de telles petites entreprinses en la première 
partie de ce livre. Parquoy suffist en ceste seconde 
partie parler et faire mention des moyennes entreprinses, 
en montant tousjours de plus en plus. 
Si nous fault arrester à celle qui leur estoit plus 
necessaire ; et ne sera traictié en ce chappitre fors 
seullement leur adviz en la manière de proposer leur 
entreprinse avec aucunes instructions pour les gens 
de guerre. Et ou chappitre ensieuvant sera recité et 
mys au long l'effect d'icelle entreprinse, qui fut faitte 
contre les habitans d'une place prouchaine de la ville 
de Crathor, nommée Escallon, en laquelle prinse et 
desconfiture furent mys à mort, prins et desconfis 
pluseurs de la garnison. 
Si est ainsi que, après que le Jouvencel et ceulx 
de sa compaignie furent retournés en la ville de 
Crathor et eurent prins et destroussé messire Guillaume 
Boucqueton et ses gens, grand joye fut 
faitte de ceste adventure parmy la ville. Et dirent 
les pluseurs que bien estoit digne ung tel homme 
comme le Jouvencel de gouverner ung royaume et 
tout un pueple et que beneurez estoient d'avoir ung 
tel chief de guerre, qui à ses entreprinses a eu si belles 
adventures sur ses ennemys. Parquoy advint ung 
jour entre les autres que ceulx d'Escallon par fortune 
rencontrerent aucuns marchans, qui alloient à Crathor. 
Si les destrousserent vilainement, tellement que 
les nouvelles en vindrent au Jouvencel et au Cappitaine, 
qui en furent moult desplaisant. 
Et une foys entre les autres ledit Jouvencel et 
le Mareschal adviserent qu'il seroit bon de trouver 
aucun expedient pour ruer juz leurs ennemys, 
qui tant les grevoient. Mais riens ne voulloient 
entreprendre sans le sceu du viel Cappitaine. Si 
s'adresserent à lui une après - disnée et lui commença 
à dire le Jouvencel en ceste manière : « Vray est 
que nous avons cy près de nous ceulx d'Escallon 
qui nous font beaucoup de desplaisir et destourbier ; 
il me semble qu'il seroit bon de leur courre sus. 
Pour ce avons advisé, le Mareschal, Gervaise et moy, 
qu'il est expedient envoyer quinze ou vingt estradeurs 
courir sus les champs et qu'ilz passent par 
quelque lieu près d'Escallon, tellement que ceulx de 
la ville en oyent nouvelles ; et puis ilz sauldront sur 
eulx, et nous aurons nos embuches prestes d'assaillir 
de tous costés. » - « Or ça, dist le Cappitaine, 
n'avés - vous pas autre chose advisé ? » - « Vrayement, 
dist - il, nennyl ; car plus n'en avons voullu 
parler jusques à vostre presence ; et, s'il vous plaist, 
vous delibererés quant au surplus. » 
Lors se prinst le Cappitaine à parler et à deviser 
la manière de leur entreprinse, en parlant ainsi : « Il 
m'est adviz, Jouvencel, que ce que avés ainsi advisé 
pourroit bien pou prouffiter. Car, quant noz ennemiz 
ne verront que vingt hommes, ilz ne pourront ou 
vouldront saillir que quarante au plus et puet estre 
qu'ilz desconfiront ces vingt. Et prenés qu'ilz fussent 
desconfis, si ne seroit - ce que quarante hommes destroussez, 
et si seroit ung advertissement pour les 
autres. Mais il me semble que nous sommes en ceste 
ville aussi puissans que eux et gens pour les combatre 
à l'aide de Dieu et à nostre entreprinse. Et, 
pour ce, je suys d'oppinion que nous aillons jusques 
à leur porte, ainsi que je vous diray. Je congnois 
Escallon et y ay esté beaucoup de fois. Il y a ung 
fumier devant le boullevert, assés à costé du chemin, 
que je scay bien qu'ilz ne descouvrent point et n'y 
ont nul regard, comme ilz ont aux fossez et aux 
hayes, qui sont environ eulx ; car sceurement ilz 
descouvriront tout, excepté cela. Et pour ce nous 
mettrons de nuyt deux cens hommes dedens ce 
fumyer, sans ce que personne s'en apparçoive. Et 
ja piéça ay bien advisé comme ilz seront couchiez 
et couvers du fumyer legièrement et tellement qu'on 
n'en verra riens ; et lesquelz seront en bons et vrais 
habillemens. Et puis vous irés courre devant, à 
l'heure que les portes ouvreront, si roidement qu'ilz 
n'auront pas loysir d'eulx adviser du fumyer. Mais 
leur suffira d'envoyer descouvrir leurs hayes et leurs 
fossez, et du fumyer jamais ne se doubteront. Item 
vous aurés trois cens hommes de cheval en une 
embuche vollant, que vous mettrés sur celle touche 
de bois qui est au hault des champs du costé que 
n'est pas le fumyer et au plus près ; et chacun 
homme de cheval aura ung homme de pié derrière 
lui. Et, incontinent que vos coureurs auront couru 
la porte et que ceulx d'Escallon auront descouvert 
leurs fossez et leurs hayes, vous les verrez jusques 
enmy les champs bien avant ; vous tendrés l'escarmuche. 
Et, quant ilz seront aux champs, comme je 
vous dy, vostre embuche sauldra là où il y aura 
trois cens hommes, qui auront derrière eulx sur la 
crouppe de leurs chevaulx autres trois cens hommes, 
que ceux de la place ne verront point. Ainsi seront 
VIc hommes : et les deux cens hommes du fumyer, 
ce seront VIIIc hommes, qui seront, à la grace de 
Dieu, assés pour eulx renvoyer jusques à leur porte. 
Car pour cincquante et soixante coureurs et pour 
trois cens chevaulx qu'ilz verront venir après, ilz 
ne vous lesseront point à vous tenir escarmuche ne 
se doubteront point de ceulx qui seront ou 
fumyer, ne de ceulx qui seront derrière ceulx à cheval. 
Ainsi vous leur porterés Vc hommes à leurs barrières 
plus qu'ilz ne verront. Et fauldra que ceulx 
qui seront ou fumyer, se tiengnent tous ensemble 
et voisent marcher tout droit à la barrière bien vistement 
et se arresteront là sans partir, tant que 
l'exploit soit fait. Et les trois cens hommes, que 
vous porterés derrière vous, feront l'exploit. Car, 
dès que vous approucherés des ennemis, ilz sauldront 
à pié, et, eulx à pié et vous à cheval, chargerés sur 
eulx. Ainsi, se Dieu plaist, vous les desconfirés. » 
Après ce que le Cappitaine eut parlé, comme dessus 
est dit, fut parlé qu'il failloit que ceste entreprinse 
fust descouverte au sire de Roqueton, à Jehan 
Hamon et à Gallebrun, et conclurent que le lendemain 
tous s'assembleroient en la chambre du Cappitaine et 
du Mareschal et là parleroient de leurs besongnes 
plus au long. Et commanda le Jouvencel que on fist 
asçavoir aux dessus dictz qu'ilz se trouvassent en la 
dicte chambre ; et ainsi le firent. 
Et, quant vint le lendemain et ilz furent assemblés, 
le Cappitaine commença à racompter au long leur 
entreprinse, ainsi qu'elle avoit esté deliberée le jour 
devant et quelle avoit esté pourparlée cy - dessus. Et 
parla le premier ; car nul des autres ne voullut presumer 
parler avant lui, pour ce qu'il estoit le plus 
ancien, combien qu'il les en priast assez. 
Et, quant il leur eut racompté l'entreprinse dessus 
dicte et que tous eurent apointé et aprouvé sa parolle, 
il parla au Jouvencel en la presence de tous et lui 
dist : « Or ça, Jouvencel, vous voyez que par le commun 
assentement de tous voz amiz et compaignons, 
meismement de ceulx qui vous ont instruit et aidé 
à conduire en vostre jeunesse et en voz premiers 
faiz d'armes, estes esleu, par le bon sens et conduitte 
de nostre guerre qui est en vous, à estre 
nostre chief, pour ce que tous ont veu et apparçeu 
que vous avés le coeur et la voullenté et estes bon 
et convenable pour ce mestier. Et aussi à la verité 
la guerre est une friande chose pour ung jeune 
homme comme vous, quant il y a le coeur. Mais 
qu'il ait tousjours Dieu et son honneur devant les 
yeulx et qu'il ne s'entremette fors de soustenir bonne 
querelle ! Car je croy que tout homme qui expose 
son corps à soustenir bonne querelle et à secourir 
son souverain seigneur ou son prouchain en bonne 
justice et en bon droit, fait et accomplist le commandement 
de Dieu. Et la raison qui me meut est 
telle. Vous sçavés que la voullenté de Dieu est que 
on reprime et confonde les orgueilleux, en soustenant 
et supportant les doulx et les humbles. Or est - il 
tout nottoire que tout homme, qui entreprent sur 
autrui, est meu d'orgueil, de presumpcion et d'envye, 
et aucuneffois d'avarice. Et, selon ces trois manières 
d'esmouvemens et commencemens de guerre, vouldray 
deviser trois points et par chacun point 
demonstrer que tout homme qui querelle a ou rancune 
contre autruy par l'un des trois vices dessus 
dicts, c'est assavoir orgueil, envye ou avarice, est 
à la fin mené à confusion totalle et deshonneur. Et 
pour chacun point vouldray baillier et assigner ung 
exemple. Parquoy, Jouvencel, et vous, messeigneurs, 
qui estes cy presens, aucuneffois fait bon ouyr parler 
des matières ; car en parlant on reduit à memoire 
pluseurs bonnes instructions. Pour ce aussi que nous 
sommes après disner et que de present n'avons pas 
grant besongne à faire, s'il vous plaist, vous escouterez 
debonnairement et sans prendre ennuy ou desplaisance 
à ce que je vous diray. Car c'est tout sur 
le fait de la guerre et matière d'armes. Mais, se je 
pensoye qu'il ennuyast à aucun de vous, je ne vouldroye 
pas occupper le temps en parolles, especiallement 
se elles ne vous estoient agreables et aussi 
prouffitables. Car vous sçavés que cellui pert son 
temps qui parle et n'est ouy ne entendu. » 
Ces parolles dittes par le Cappitaine, et après qu'il 
vit que tous estoient desirans d'entendre et escoutter 
ce qu'il voulloit dire, et par especial le Jouvencel, il 
commença à parler d'orgueil, en remonstrant comment 
orgueil est commencement de tirannye et est la 
rachine des autres pechiés, et qui plus nuyst et fait 
dommaiges à pluseurs gens et mesmement à gens de 
guerre, quant ilz en sont entechez. 
« Et vrayement, dist le Cappitaine, tout orgueilleux 
qui entreprent sur autruy sans cause, par presumpcion 
de force, de lignaige, de richesse ou d'aucun 
autre bien de fortune, est bien à reprimer. Et, 
se ainsi est que par cas d'aventure il viengne au - dessus 
de ses besongnes, si doit - il mieulx estre 
appellé tirant que victorien, et en la fin lui en meschiet. 
Si voit - on tousjours les orgueilleux estre 
deceux, parce qu'ilz entreprennent plus que leur 
povoir ne puet acomplir ; et par ainsi sont - ilz abusez 
ne jamais ne viennent à bonne fin. Et, combien 
que aucuneffois Dieu permette qu'ilz acquièrent et 
conquièrent injustement plus que de raison, si est - ce 
adfin qu'ilz soient uneffoiz plus soudainement et 
de plus hault trebuchiés, et que les autres, qui sont 
en disposition de grace, se recongnoissent à l'exemple 
et à l'enseignement d'eulx et par cela soient corrigiés. 
Car la pugnition des mauvais est faitte à l'erudittion 
des bons. Pour ce voullut Dieu demonstrer 
aux Phillistiens l'effect de leur folle et orgueilleuse 
entreprinse, quant, par presumpcion de force et de 
grant multitude de gens, ilz cuidoient destruire et 
mettre à neant le peuple de Judée, qui lors estoit 
gouverné soubz la main de Saul. Pareillement, ou 
temps de Judas Macabeus, le roy de Babillonne, 
qui s'estoit efforcé de destruire le petit pueple d'Israel, 
fut rebouté et convaincu et à la fin constraint 
de fermer allyances avec icellui Judas. N'est - il aussi 
evident par Holofernes, connestable du grant Nabugodonnosor, 
en son vivant roy des Assiriens ? Lequel 
Holofernes cuida subjuguer tout le monde et le 
mettre soubz la main de Nabugodonnosor. Mais il 
failly à ses entreprinses et eut la teste trenchée par 
une femme appellée Judich. 
à ce propos pourroye reciter histoires sans nombre 
escriptes tant es rommains et cronicques des anciens 
que ailleurs. Mais la chose seroit trop longue, et 
pour tant suffist - il assés des trois exemples dessus 
dits, qui sont trouvés en la Saincte Escripture. Par 
ce et par pluseurs autres raisons, il est tout notoire 
et evident que ceulx qui par orgueil si entreprennent 
guerre sur autruy, sont souvent frustrez de leur 
intencion. Pour ce dit - on en ung proverbe : Tost 
voyons - nous l'orgueilleux surmonté. Et, s'il advient 
par aucune adventure qu'ilz parviengnent à l'acomplissement 
de leur desir et qu'ilz soyent hault eslevés 
et exaulcés en grant estat, neantmoins tousjours leur 
advient - il quelque esclandre et en la parfin mal 
adventure. 
Nous lisons aussi d'Alexandre le Grant qu'il 
conquesta et subjugua tout le monde ou la plus 
part ; mais après il fut empoisonné par l'un de ses 
familliers et n'eut aucun enffant ou hoir de son corps 
à qui sa conqueste prouffitast. Jules Cesar, qui aussi, 
selon l'oppinion des saiges, vainquit et subjugua le 
vertueux Pompée plus par orgueil et advenement 
de fortune que de justice ou equallité de guerre, fut 
à la fin murdry ou Cappitolle de Romme par les 
greffes de Brutus et d'autres senateurs. Pour ce 
doyvent les gens de guerre ensieuvyr à leur povoir 
bonnes querelles ; et ce qu'ilz entreprennent, le 
doivent executer en grant humilité et soubz la crainte 
de Dieu. 
Pourtant je le vous dy, Jouvencel ; car vous 
estes jeune et aucuneffois les couraiges des jeunes 
gens se eslièvent et enorgueillissent par ung pou de 
prosperité, comme par avoir or ou argent, richesses 
ou parens puissans et autres dons de fortune, les 
autres pour vaillance, science, entendement ou force, 
ou autres biens de nature. Et certes ilz sont en 
grant dangier, quant ilz s'en tiennent trop fiers et 
orgueilleux, que Dieu ne leur monstre qu'ilz n'ont 
riens leur. Et, combien que ceulx de qui je parle, 
especiallement Alexandre, ait acquis grant renommée 
et grant los envers le monde, touteffois dit - on communement 
que la fin couronne ou advillist l'euvre. 
Et, en parlant veritablement, veu qu'il voulloit avoir 
le sien et l'autruy, on le povoit plus amplement 
appeller persecuteur ou tirant que empereur ou 
triumphant. 
à ce propos est recitée une exemple ou tiers 
livre des fables des phillosophes et ou quart livre 
de la Cité de Dieu, fait par monseigneur sainct 
Augustin, ou quatriesme chappitre : que le roy 
Alexandre prinst et apprehenda une fois ung piratte, 
autrement larron ou escumeur de mer, lequel il 
interroga et demanda pourquoy il frequentoit la 
mer si continuellement. Et l'autre lui respondit que 
pour telle cause, comme Alexandre frequentoit et 
serchoit le monde et la terre, par semblable cause 
il frequentoit la mer. Mais pour ce, dist - il, Alexandre, 
que tu as grant habondance de pueple et grant multitude 
de navires, on t'appelle empereur ; mais 
pourtant que je n'ay que une petite nef et n'ay pas 
grant compaignie, on m'appelle larron. Touteffois 
tu scez que autant ay - je de droit en ce que je puis 
prendre et pillier parmy la mer en grant crainte et 
en grant povreté, comme tu as en tout le monde que 
tu vuelx conquester en grant orgueil et prosperité. 
Saches que, se Alexandre estoit prins tout seul sur 
la mer, il seroit appellé larron. Et, se Dyomedes 
avoit grant habondance de gens et le monde me 
craindist et doubtast comme toy, je seroye appellé 
empereur. (Si avoit le larron nom Dyomedes.) Puis 
dist : Saches, Alexandre, que plus tu enffraincts et 
corromptz justice, en prenant l'autruy magnifestement 
et de force, que je ne fay, en desrobant secretement 
et prenant sur autruy ung pou de chose pour 
soustenir ma vye. Je suys aucunement à excuser ; 
car povreté et neccessité m'y constrainct. Mais toy 
du tout es à blasmer et à acuser ; car tu t'en pourroies 
bien passer et le fais par orgueil et presumption. 
Et les lois que j'enfrains par crainte et par 
paour, tu les persecutes par oultrecuidance. Tu 
n'es pas doncques empereur, mais persecuteur. Se 
fortune m'avoit donné de ses biens tellement que je 
peusse vivre honnourablement, j'auroye suffisance. 
Tu as tout et si ne puelx assez avoir. - Par ces 
parolles fut meu Alexandre à lui constituer estat et 
le fist chevallier ; puis vesquit bien et honnourablement. 
Pour tant appert, messeigneurs, que cellui 
qui par orgueil entreprent querelle ou guerre sur 
autruy, supposé qu'il vaincque et viengne au dessus, 
ne doit pas estre nommé victorien, mais tirant ou 
persecuteur. Et c'est quant au premier point que 
j'avoye proposé dire devant vous. 

« Au second point, touchant la querelle qui est 
menée par envye, vueil proceder en brief, adfin que 
mes parolles ne vous ennuyent. Envye à proprement 
parler est la droitte nourrisse de hayne, 
et n'est autre chose fors ire endormye soubz dissimulacion. 
Et bien vous asseure que la guerre, qui 
au commencement se engendre par envye, est la 
plus perilleuse, et s'en ensieut plus d'inconveniens 
que d'autres guerres. Par elle nous avons veu mainte 
noble maison desheritée et mise au neant ; par elle 
a esté la noble maison de France en si grant dangier 
qu'il n'est mestier du reciter. Et certes ceste 
envyeuse guerre a tousjours mauvaiz commencement, 
pire moyens et aussi très mauvaise fin et 
s'engendre entre les princes et seigneurs d'une 
mesme auctorité, et le plus souvent entre les parens. 
Car c'est sa nature de tousjours voulloir desjoindre 
ce qui est le plus joinct et uny. Et, quant le deable 
veoit qu'il ne puet autrement ouvrir la voye de discention, 
il mect en termes ceste furie infernalle 
par le moyen de flaterie ou d'ambicion. Et vrayement 
ceux qui sont les plus fors en ceste querelle, 
sont en la parfin les plus pugnys, quant ilz ont tort 
et qu'ils ont commencié ceste guerre contre raison. 
Et, à ce propos, il est trouvé que jadis un grant 
roy ou pays d'Asie prinst guerre contre deux freres, 
qui tenoient en leur seigneurie l'une des parties de 
Inde - la - Myneur et tant s'entre - amoient que jamais 
l'un n'eust beu ne mengié sans l'autre, ne ne fust 
allé l'un en quelque lieu que ce fust, sans la compaignie 
de son frere. Sy advint qu'ilz furent tous 
deux amoureux de deux belles et gratieuses damoyselles. 
Et, quant le roy dessus dit les eut assiégez, 
ilz lui demanderent jour de bataille, que voullentiers 
il leur octroya. Or vint le jour que la bataille fut 
assignée que ces deux freres saillirent en belle et 
plaisante ordonnance et tousjours chevaucherent 
coste à coste sans desemparer l'un l'autre. Si le 
feirent si vaillamment que, pour briefve conclusion, 
ilz gaingnerent la journée et leur adversaire s'enfouyt 
et retourna. Neantmoins, ou myllieu de la 
bataille, l'un des deux fut tellement pressé par une 
tourbe de ses ennemis qu'il fut porté par terre et 
en dangier d'estre mort ou prins. L'autre frere, qui 
l'amoit autant que soy - mesmes, adventura son 
corps et se boutta vaillamment parmy la flotte, 
tellement qu'il rescouyt et sauva son frere. Quant 
vint au soir et ilz furent retournés en leur maison, 
ilz firent grant chière. Et, en souppant, commencerent 
à parler de leurs victoires en la presence de 
leurs dames, tellement que l'une d'elles, c'est assavoir, 
la dame de cellui qui avoit rescoux son frere, 
le commença à exaulcer et haultement le loer, en 
disant qu'il avoit eu le priz et l'honneur de la bataille 
et que, se n'eust - il esté, il n'y avoit nul remede que 
son frere ne fust mort ou prins. Et tellement parla 
et aguillonna l'autre dame par son langaige qu'elle 
se prinst à dire qu'elle disoit mal et qu'il n'en estoit 
riens, mais avoit le moins fait et plus villainement 
que l'autre, qui, par sa hardiesse, s'estoit bouté et 
meslé parmy les adversaires. Et tant parlerent 
qu'elles vindrent au desmentir. Et adonc la moinsnée 
commença à dire à son amy : Me laisserés vous 
ainsi desmentir et villenner pour soustenir vostre 
honneur ? Et tant le flatta qu'il fust esmeu de dire à 
l'autre qu'elle se teust ou que il la courrouceroit. 
Adonc son frere respondit qu'elle ne laisseroit pas à 
dire verité pour lui. - Comment, dist le moinsné, 
vous me voullés donner blasme pour vous attribuer 
louenge ! Je vous ose bien dire que je me y suis 
aussi bien porté comme vous et suys prest, quant 
vous vouldrés, d'esprouver de mon corps qui sera 
le plus vaillant de nous deux. L'autre ne le daigna 
reffuser et baillerent leur gaige de bataille, tellement 
qu'ilz combatirent le lendemain. Et puis, par 
cas de fortune et d'aventure, l'aisné percha l'autre 
de sa lance soubz la visière et entra jusques au cervel ; 
si le tua. Et, quant il vit son frere mort, il eut 
si grant desplaisir qu'il ne sçavoit comment se vengier 
synon sur lui - mesmes. Et, en la fureur où il 
estoit, s'en retourna et fist brusler les deux damoyselles, 
par qui ceste envye et ceste guerre estoit 
meu entreulx. Quant il eut ce fait et il congnut 
qu'il avoit tué son frere et fait mourir sa dame, qu'il 
aymoit autant que soy meismes, il entra en si grant 
frenesie et desplaisir de cueur que il se desespera 
et se tua lui - meismes. Or ces deux damoiselles pevent 
avoir nom l'une ambicion, et l'autre, c'est - substring(.,1,1) - dire la 
moinsnée, se peut nommer flaterie. Ainssi appert à 
quelle fin furent menées ces deux damoyselles et ces 
deux freres, qui estoient si beaulx, si bons et vaillans, 
et par envye. Appert aussi comme ambicion 
et flatterie, qui en estoient cause, en emporterent 
la paste au four. Par envye tua Caym son frere Abel, 
qui fut la première guerre du monde. Par envye 
ont esté puis pou de temps les princes de ce 
royaume en grand dissimulacion et discention. 
Pour ce il est conclud que tout homme qui prend 
guerre ou querelle par envye est deshonnourablement 
diffamé et destruit à la parfin. Et c'est quant 
au second point touchant ceste matière. 
Le tiers point et darrenier sera de la guerre et 
discention, qui se commence par avarice ; et je le 
feray court et le prouveray par exemples. Il est 
assavoir que avarice est rachine et commencement 
de tous maulx et celle qui plus adveugle les yeulx 
de l'homme. Et par elle ont esté, ou temps passé, 
maintes guerres et maintes querelles perdues villainement, 
comme il est recité en la Bible d'un des 
roix d'Orient qui vint assaillir Jherusalem pour avoir 
les joyaulx et les richesses du Temple. Il est aussi 
trouvé es hystoires de la fondacion de Romme que 
jadis, une espace de temps après que le roy Eneas 
eut subjugué les Ytalies et prinse la fille du roy Latin 
en mariage, après aussi que son fils Jullius eut 
regné trente ans ou païs, advint que deux freres 
furent nez à Romme, qui pour lors estoit dicte 
Neufve - Troye, dont l'un fut nommé Remus et l'autre 
Romullus. Si furent nourris aux champs et allaictiés 
du laict d'une loupve. Mais, pour abregier, il advint, 
comme l'istoire le porte, que en leurs mains escheut 
la seigneurie et gouvernement de la cité. Si partirent 
entreulx lequel auroit le gouvernement. Le 
premier an, le sort advint à Romullus ; et, quant il 
se vit au - dessus de son frere, il se pourpensa de le 
faire mourir, pour usurper la seigneurie totalle et 
adfin que, l'an ensieuvant, il ne fut destitué du gouvernement. 
Ainsi prist - il guerre contre son frere par 
grant avarice et le fist mourir. Mais après il morut 
meschamment. - J'ay aussi ouy reciter l'exemple 
d'un nommé Jugurte, roy des Numidiens, lequel 
estoit bastard, lequel avoit pluseurs vertus et biens, 
comme racompte Salustes. Neantmoins il fist mourir 
les deuz enffans legitismes de son pere et en desconfit 
l'un en bataille, qui estoit nommé Iampsal, 
par avarice d'avoir le royaume. Mais en la fin il fut 
desconfit par les Rommains. L'istoire en est belle, 
mais trop longue seroit à racompter. - Pareillement 
recite Stace, en son livre de Thebes, de deux freres 
qui, par avarice d'avoir le royaume de Thebes, 
eurent guerre l'un contre l'autre, dont le pere eut 
telle desplaisance que lui - mesmes se creva les yeulx ; 
et en la fin furent tous deux destruits, ainsi comme 
l'histoire le racompte plus amplement. - Par avarice 
Judas trahy son maistre ; et aussi il est assés 
commun et notoire que mal lui en advint. 
Ainsi appert, messeigneurs, que ceux qui commencent 
la guerre par avarice, par envye ou par 
orgueil, dechéent, en la parfin, de leur intencion. Et 
pour ce, Jouvencel, que nous vous avons mys et 
ordonné pour le chief de nostre guerre, pour Dieu ! 
je vous prie pour tous les autres que ne soyés deceu 
ou surprins par aucuns de ces trois pechiés et mauvais 
vices. Car, se ainsi estoit, vous seriés aisé à 
desconfire et tourneroit à la fin vostre fait à neant. 
Et me pardonnerés, se tant j'ay parlé ; car la bonne 
amour et affection que j'ay à vous, me constrainct 
de vous amonnester à bien faire. » 
Ainsi parla le Cappitaine, dont le Jouvencel et tous 
les autres le mercièrent moult grandement. Et en cecy 
est terminée la fin de ce present chappitre. 

Cy parle comment l'entreprinse faicte par le Jouvencel 
et autres sur la dicte ville d'Escallon fut executée, 
et comment saigement entreprendre fait bien 
executer. 
Saigement entreprendre fait bien executer. Car le 
principal point de toute la guerre, c'est après Dieu la 
discretion du chief. Car, se le chief n'est discret et 
moderé, à paine fera - il chose qui vaille, ne lui, ne 
ceulx qui sont en sa conduitte. Mais, pour venir à 
propos, après les parolles precedentes, le Cappitaine 
commença à racompter l'entreprinse que le Jouvencel 
avoit devisée. Si fist appeller le sire de Rocqueton, 
Jehan Hamon et Gallebrun, et leur dist : « Messeigneurs, 
vecy le Jouvencel, qui a advisé une entreprinse sur 
Escallon, qui est bien faisible et en laquelle nous 
pourrons avoir grant honneur, ce me semble, et 
aussi prouffit. Et, pour abregier, je vous diray l'entreprinse 
adfin que, se elle est bien, que chacun se 
dispose de executer sa charge. Premièrement vous 
congnoissés tous Escallon et sçavés que devant il y 
a pailles et fumyers, qui sont boutez hors des estables 
des cureurs de chevaulx ; et là vous povés mettre 
deux cens hommes, sans ce que personne les voye ne 
apparçoyve ou sente. Car jamais ne les descouvreront. 
Et le Jouvencel et Gervaise seront atout trois 
cens hommes à cheval en la tousche du hault, que 
vous sçavés, et se vendront mettre après ma queue. 
Car je iray devant atout soixante hommes courir 
jusques à la barrière au matin, et ne faiz point de 
doubte que je ne les tire à l'escarmouche jusques 
aux champs bien avant ; et chacun fera son personnaige, 
ainsi que le Jouvencel vous dist ersoir, comme 
je croy. » - « Vous dittes bien, dist monseigneur 
de Rocqueton, Cappitaine. Mais encorres ay - je pensé 
une chose plus avant ; car il y a une barrière à l'entrée 
du grant chemin, qui vient à l'entrée de la 
porte, qui est fossoyée de deux costés, là où ilz se 
pevent retraire ; et, s'ilz gaignent celle barrière, vous 
ne leur feriez jamais mal. Mais j'ay advisé sur ce 
une subtillité que vous diray. Il me semble que, 
quant nous nous yrons mettre ou fumyer, qu'il sera 
bon que je y aille avec une lyme sourde, qui soit 
emmanchée de plomb, pour sayer ceste barrière. 
De cire la ressouldray ; puis recouvrerai la cire de 
terre tellement que nul ne s'en apparcevra. Et, 
quant le Jouvencel, Gervaise et les gens de cheval 
vendront hurter à ceste barrière, ilz la rueront juz 
et entreront pesle - mesle avecques les ennemys, et 
nous d'autre costé. Ainsi nous les defferons, se Dieu 
plaist. » - « Vous dittes moult bien, dist le Cappitaine. 
C'est moult bien advisé. Vous y avez pensé ; 
vous estes du mestier et de tout temps vous l'avez 
experimenté. Il fait bon de parler souvent des choses, 
quant on en a à faire ; car tousjours en parlant y 
aprent l'en quelque chose. Vecy la tierce fois que 
nous avons parlé de ceste entreprinse et tousjours 
y avons trouvé quelque chose meilleure que devant. 
Or, allons ! De par Dieu, nostre entreprinse est 
bien entendue, ainsi qu'il me semble. Le Jouvencel 
dist qu'il est seur des guydes. Partons demain au 
soir et ne le faisons plus long, puisqu'il est parlé ; 
car, par la longueur, la chose pourroit estre ventillée. » 
Puis dist chacun : « Vous dites bien, Cappitaine. 
à demain le vous mets. » 
Et le lendemain allerent ouyr la messe ; puis se 
trouverent ensemble et dirent ainsi : « Nous parlasmes 
hier très bien de nostre entreprinse ; mais nous ne 
conclusmes point qui garderoit la ville jusques à 
nostre retour. » - « Adonc, dist le Cappitaine, le 
Mareschal est blecié et est ou lict. Qui vous 
semble qui doyve demourer ? » Lors dirent les 
compaignons : « Nous en avons parlé ensemble et 
sommes tous d'opinion que Piètres et Foulliers garderont 
bien la place par le conseil du Mareschal, 
aussi que Piètres se congnoist en eschielle, comme 
vous sçavés. » Finablement tous furent de ceste 
oppinion ; puis conclurent tous d'une oppinion de monter 
à cheval à la porte fermant et faire partir leurs 
gens à pié devant et mettre gardes aux portes, que 
nul ne saillist par quoy les ennemys peussent sçavoir 
leurs nouvelles. 
à l'heure de la retraicte, devers le soir, que les 
portes furent fermées et les gardes mises, ainsi l'esmeulte 
du partement se fist en la ville. Et mirent 
le sire de Roqueton et leurs gens à pié devant, qui 
povoient bien avoir gaignié deux lieues de terre 
avant que ceulx de cheval partissent. Après le sire de 
Roqueton mist trois cens hommes à pié pour monter 
derrière les hommes à cheval, quant ilz seroient en 
embusche, ainsi qu'il avoit esté devisé. Et tant firent 
que le sire de Roqueton arriva, ainsi qu'il devoit, et 
saya la barrière bien et subtillement. Puis mist les 
gens ou fumyer, ainsi que appointé avoit esté. Et 
d'autre part partit le Cappitaine et entra en son 
embusche ; et le Jouvencel avec toute leur route ung 
pou devant ; et ne sejourna gueres le Jouvencel, que 
le jour ne poingnist. Et atant les portes de la ville 
ouvrirent et saillirent hors paiges, femmes et chiens, 
et allerent veoir les fossez, les hayes, les buyssons, les 
caves, de devant la place, sçavoir s'ilz trouveroient 
riens ; et point ne se prenoient garde du fumyer ; et 
rapporterent qu'il n'y avoit riens. Et sur ce tantost 
après chascun envoya ses chevaulx boire ; chascun 
alla à son esbat. 
Le cappitaine de Crathor, qui estoit bon homme 
d'armes et subtil, dist au Jouvencel : « Je croy qu'il 
est temps que je coure ; tout est aux champs. Je 
voy toutes ces prairies toutes plaines de gens, de 
chevaulx et de bestiail. Si je musoie plus, nos gens 
pourroient estre descouvers. Faittes monter tous 
ces compaignons à pié derrière ceulx de cheval ; car 
il fault que vous ne arrestés gueres après moi ; et 
sceurement vous verrés tantost bon esbatement. » 
- « Croyés, Cappitaine, dist le Jouvencel, que nous 
ferons nostre dilligence, tellement que en nous 
n'aura point de deffaulte, se Dieu plaist. » 
Ainsi partit le Cappitaine avec ses soixante compaignons, 
et vint au plus couvert qu'il peust jusques à la 
barrière. Et puis remonta contre le pré, là où estoit 
la multitude des chevaulx et des gens, et se fourre 
parmy et prent à dextre et à senestre. Chascun qui 
le vit des ennemys, sault à pié et habandonne son 
cheval. Qui veist varlets et pages fuyr, femmes crier, 
à qui il n'eust rien cousté, en eust voullentiers ri. 
Tantost l'eschauguete sonna atout ; chacun saillit à 
la barrière pour rescourre son cheval. Le cappitaine 
de Crathor, qui fut rusé et saige, fist semblant d'avoir 
grand paour et hastoit ses gens à ce qu'il povoit, et 
laissa courre deux ou trois chevaulx, faignant qu'il ne 
les povoit emmener de haste qu'il avoit. Ainsi furent 
plus chaulx ceux d'Escallon de saillir, et tant qu'ilz 
vindrent à pié et à cheval bien grant nombre jusques 
encontre le cappitaine de Crathor, tant qu'il lui sembloit 
qu'il deust estre perdu ; et, comme par une 
grant constraincte, tourna ung coup, puis se remist en 
fuitte, comme cellui à qui il ne tenoit pas semblant 
fors de soy sauver. Ainsi ceulx d'Escallon estoient 
tousjours plus chaulx de sieuvyr le cappitaine de Crathor, 
qui estoit moult subtil homme. Et advisa bien 
l'heure qu'il estoit de faire saillir les embusches, fist 
sonner sa trompette certain son, qui estoit enseigné 
au Jouvencel et au sire de Roqueton. Et adonc dist le 
Jouvencel à Gervaise : « Oyez la trompette du Cappitaine 
qui sonne ; j'entens moult bien qu'il est temps 
de saillir. » - « Aussi est - il, dist Gervaise. Vecy 
tous nos gens montez. Si saillez quant il vous 
plaira. » 
Ainsi saillirent le Jouvencel et Gervaise à cheval et 
les compaignons de pié monterent derrière eulx et 
n'oublièrent riens de ce qui avoit esté appointé. Ainsi 
vindrent et chargerent sur ceulx d'Escallon, qui ne 
véoient que trois cens chevaulx et ne véoient point les 
trois cens hommes de pié, qui estoient derrière yceulx ; 
ne aussi point ne veoient le sire de Rocqueton et sa 
compaignie, qui estoient ou fumier. Pourquoy ilz furent 
fiers et se retirerent ensemble, pas pour pas, jucques à 
la barrière, et là se tournerent vers le Jouvencel et 
dirent en eulx - meismes : « N'y a il que cecy ? Ainsi 
ne demourra il pas qu'il n'y ait ennuyt hutin. » 
Et adoncq le cappitaine de Crathor vint et dit au 
Jouvencel : « Hurtons de poittrine de cheval à la barrière ; 
car vous savez bien qu'elle ne tient point. Et 
que ces compaignons saillent tous à pié, qui derrière 
vous sont. Et, se Dieu plaist, vous verrés tantost 
beau jeu. » Ainsi le fist le Jouvencel ; et vindrent 
tous de grand couraige droit à la barrière. Et les compaignons 
qui estoient derrière eulx, saillirent à pié. 

« Quoy dea ! dist ung de ceulx d'Escallon, ilz sont 
deux à deux sur ung cheval ! Veez les cy venir de 
grant force et fureur ; il y a quelque chose. » 
Et sur ces parolles arriva le Jouvencel à la barrière ; 
et la trompette du cappitaine de Crathor sonne encor 
une foys ung son d'autre façon que celluy qu'elle avoit 
premier sonné. Et le sire de Rocqueton l'entendist 
moult bien et dist à Jehan Hamon et à Gallebrun : « Il 
fault saillir. Veez - là l'enseigne du Cappitaine. » Ainsi 
saillirent de ce fumier à grant diligence. Et ceulx 
d'Escallon les advisent, qui tournent les visaiges pour 
les regarder. 
Adoncq le cappitaine de Crathor, le Jouvencel et 
Gervaise heurtent la barrière de poitrine de cheval et 
la portent par terre et entrent pesle - mesle sur ceulx 
d'Escallon, et leurs gens de pié quant et eulx, et le 
sire de Rocqueton d'autre part, qui faisoit grant 
diligence. 
Ainsi tournerent ceulx d'Escallon en fuite et furent 
chacez tuant et prenant jusques au bollevard. Que vous 
dyrai - je ? Toute la garnison fut morte ou prise à ceste 
entreprise. Et s'en tournerent le cappitaine, le Jouvencel 
et leurs compaignons à grant joye à Crathor, 
où ilz furent moult grandement repceuz du Mareschal, 
de Piètres, de Foulliers et de tous ceulx de la ville, 
tant gens de guerre que gens de ville. Et tantost aprez 
fut grant renommée de ceulx de Crathor, tant entre 
amiz que ennemiz. 
Par ces choses est esprouvé ce que dit est au commencement 
de ce chappitre, c'est assavoir, que saigement 
entreprendre fait bien executer. Et en cecy est trouvée la fin de ce present chappitre. 

Comment le Jouvencel et la compaignie de Crathor, qui 
estoient pou de gens, leverent par subtilité le siège 
de Sardine et mirent en fuite leurs ennemys, lesquelx 
estoient en plus grant nombre qu'ilz n'estoient ; et 
d'aucune aventures de guerre qui advindrent au 
Jouvencel. 
Ung pou de temps après que le Jouvencel et la 
compaignie de Crathor furent reposez et eurent parti 
le butin de la gaigne qu'ilz avoient faicte devant Escallon, 
leur vindrent nouvelles que le siège estoit devant 
une place remparée par les gens du parti du Jouvencel, 
nommée Sardine. Et sur ce debatirent ceulx de 
Crathor avecques le Jouvencel de lever le siège, 
et tellement que la chose fut entreprinse, ainsi que 
orrez cy - après. 
Le Jouvencel manda à tous ses voisins et à tous 
ceulx de son party d'eulx trouver à lever le siège, 
et finablement ne peust assembler que huit cens combattans. 
Si estoient ilz au siège bien sept mille, qui 
estoit près d'autant de milles que de cens. Adonc 
chacun dit au Jouvencel : « Jouvencel, que veux - tu 
faire ? Nous ne sommes pas gens pour combatre ces 
gens icy ne pour lever ce siège. » 
Adoncq le Jouvencel dit : « Il y a beaucoup de 
manières de lever ung siège, sans combatre tous 
ceulx qui sont devant. Et peut l'en beaucoup donner 
de aide et de secours ou confort à ceulx qui 
sont assiégez, sans de tous points combatre ceulx du 
siège, sinon à son avantaige. Et pour ce je suis d'oppinion 
que nous mettons tous peinne de secourir 
noz gens ; et pour riens ne les nous fault 
habandonner. » 
Et ainsi chacun fust de ceste opinion ; et conclurent 
d'aller frapper au point du jour sur le siège et de 
laisser grosse embusche derrière eulx, et que ceulx de 
la place sauldroient où ilz estoient, une bonne compaignie. 
Et pourroient trouver, à la grace de Dieu, les 
ennemiz en tel derroy qu'ilz pourroient lever le siège, 
ou destrousser ung guet, ou gaigner l'artillerie, ou 
encloer les bombardes, retirer les gens malades et 
bleciez et en mettre de frais, et ce peu de vivres qu'ilz 
auroient mettre dedans ; et quelque mal feroient - ilz 
à leurs ennemiz et verroient leur convine ; et se retireroient 
par le moyen de l'embusche qu'ilz laissoient derrière ; 
et, eulx retraiz, chevaucheroient sur le siège 
tellement qu'il ne leur vendroit plus nulz vivres et que 
nulz de ceulx du siège n'yroient plus aux champs ; et 
par ce moyen se pourroit lever le siège, ou cognoistroient 
tellement la convine de leurs ennemiz que, se 
Dieu leur envoioit quelque renfort de gens, ilz les 
pourroient legièrement combatre et, au piz faire, 
feroient ilz avoir composicion à leurs amyz ; et ce sont 
droix exploitz de guerre, qu'on doit tousjours faire, 
posé ores que l'en soit le plus foeble. Car, par force 
de travaillier et diligence faire, on se trouve souventeffoys 
le plus victorieux. Ainsi donc on se doit tousjours 
exploictier au fait de la guerre ; car faultes y sont 
exploits. Et se doit - on tousjours mettre à son devoir ; 
et qui ne peut par force, quière par subtilité ; et tousjours 
la guerre requiert exercite et souvent veoir ses 
ennemiz. 
Or est ainsi que le Jouvencel et sa compaignie chevaucherent 
jucques à trois lieues prez du lieu où 
estoient leurs ennemiz au siège. Et là se logièrent 
sur une rivière, où il y avoit une tour fortifiée tenant 
le party du Jouvencel. Et avoit en celle tour de 
bonnes gens de guerre, qui leur monstrerent et 
aprindrent beaucoup de la convine de ceulx du siège, 
et firent au Jouvencel et à sa compaignie le meilleur 
recueil que possible leur fut ; et offrirent au Jouvencel 
de le loger dedans la tour ; ce qu'il ne voult faire. Car 
il ne chiet pas à ung chief se mettre en seurté et 
laisser ses gens en dangier. Si demoura avec ses 
compaignons. Et, pour ce que le logeis estoit petit, 
fut appointié qu'il en passeroit la moittié oultre la 
rivière et yroient logier à ung quart de lieue de là, 
où il y avoit ung beau villaige, là où ilz pourroient 
bien demourer pour la nuit passer. 
Ainsi passa la moittié de la compaignie du Jouvencel 
par dessuz ung petit pont, qui là estoit. Et le Jouvencel 
demoura en son logeiz attendant l'eure de son 
partement pour aller courir sur le siège. Et, ainsi qu'il 
vint contre le point du jour, arriverent bien cent 
chevaulx des ennemiz du Jouvencel à son logeiz et 
firent moult grant bruit. Et le Jouvencel, qui avoit 
son cuer et son esperit esveilliez à bien conduire son 
oeuvre, courrut, sa lance au col, où estoit le bruit de 
ses ennemiz, et là congneust qu'ilz s'en retournoient 
et ce qu'ilz avoient fait n'estoit que pour le amuser 
tant que leur puissance aloit combatre l'autre logeiz. 
Et sus piedz demande son cheval en disant : « Tout le 
monde à cheval ! Car seurement ces gens yci vont 
combatre noz gens, et, pour ce petit bruit qu'ilz ont 
fait yci, nous cuident amuser. Sus ! tost ! faictes 
dilligence et passons le pont. » 
Adoncq le Jouvencel monte sur son cheval et passe 
le pont au plus tost qu'il peut, et chascun après luy. 
Et, quant ilz furent dela le pont, chascun lui cria et lui 
dist : « Jouvencel, que veulx - tu faire ? Tes gens sont 
desconfiz. Ne les voys - tu pas ? Veez - cy ceulx qui en 
viennent. L'un a un coup d'espée au travers du 
visaige ; l'autre est tout effrayé et dit que tout est 
mort ou priz, et que tes ennemiz sont une très grant 
puissance. Que veulx - tu plus ? Il te vauldroit mieulx 
repasser le pont et le faire rompre aprez toy et t'en 
retourner droit à Crathor que toy perdre avec 
ceulx y a qui sont perduz. » 
Et adonc respondit le Jouvencel et dit : « Vous n'y 
entendez riens. C'est à ceste heure que nous avons 
tout gaignié. Noz ennemiz sont si orgueilleux qu'ilz 
ne prisent ne Dieu ne homme. L'ung tient un prisonnier 
par la main ; l'autre tient un cheval en leisse ; 
les autres ont trois arcs ou poing, et l'autre trois 
espées par faulte d'une et deux lances sur le col de 
son cheval ; et tel deux sallades, qui n'a que une 
teste, l'une a en sa teste, l'autre à l'arçon de sa 
selle. Chascun est chargé et empesché. Que vous 
dirai - je ? S'ilz avoient cent cappitaines, ilz ne les 
sauroient mettre en bataille ne en ordonnance de 
combatre. Allons dilligemment sur eulx serrez et 
ensemble, et que l'ung ne passe l'autre. Mettez vos 
lances devant et les archiers à vostre queue et me 
laissez ung petit aller le premier pour choisir leur 
party. Et à l'eure que vous verrez que je vous seigneray, 
venez tous droit aprez moy et ne vous desroyez 
point. Et à l'endroit que vous verrez que je 
chargeray et que je donneray dedans, venez tous 
après moy et me suivez de bien prez. Je vais devant 
sur vostre sceureté. Et, quant nous serons pesle - mesle 
avec eulx, que chascun face dilligence de 
leur serchier les aisselles et la gorge et le descouvert. 
Et ne vous amusez point à prendre prisonniers, 
ne chevaulx, ne pillaige, ne à chacer personne 
pour fuitte que vous voyez, pour paour du raliement, 
tant que vous voyez bien que soyez les 
maistres. Et, en ce faisant, à la grace - Dieu, le jour 
est nostre. » 
Ainsi partit le Jouvencel devant ses compaignons, 
en se contenant au plus bel et mieulx qu'il peut, visa 
ses ennemiz et les vit, peu plus, peu moins, en l'estat 
qu'il avoit dit, et ung peu mieulx ; car ja avoient avisé 
le Jouvencel et sa compaignie et miz quelque ordre à 
leur fait, et tellement qu'ilz estoient en bataille, combien 
qu'ilz fussent empeschiez de leur proye que à 
peine se povoient aider. 
Ainsi donna le Jouvencel le premier, et tous ses gens 
après, qui bien le suivirent et de prez, tellement qu'ilz 
rompirent la bataille de leurs ennemiz et les mirent 
en deulx parties. Et lors le Jouvencel et les siens tournerent 
à grant dilligence sur la partie qu'ilz véoient 
la plus appareillée de combatre et tantost les ruèrent 
juz. Et, celle partie desconfite, l'autre eust grant paour, 
tellement qu'elle tourna en fuite. 
Ainsi desconfit le Jouvencel ses ennemiz par la 
congnoissance qu'il eust de la guerre. Car seurement 
touteffoys que gens ont fait une destrousse, c'est l'eure 
qu'ilz doivent craindre de rencontrer leurs ennemiz et 
c'est l'eure que l'en doit assaillir. Et fut bien congneu 
au Jouvencel. Les ennemiz estoient trois fois plus que 
le Jouvencel, qui tous furent mors ou priz par la voulenté 
de Dieu, dont il voulut faire le Jouvencel executeur. 
Ainsi le siège fut levé ; et s'en retourna le Jouvencel à 
Crathor, lui et sa compaignie. Et moult y eut rescoux 
de gens de bien celluy jour, qui firent grant 
service à la besongne, et les aucuns mors ; Dieu leur 
face pardon ! 
Quant le Jouvencel fut retourné à Crathor, ses ennemiz 
murmurerent fort contre lui, et meismement ses 
amyz et ceulx de son parti, pour l'envye qu'ilz avoient 
de ses bonnes fortunes que Dieu lui envoyoit. Mais 
tousjours son recours fut à Dieu et y avoit sa seulle 
fyance et esperance. Il n'avoit point d'orgueil et ne 
reputoit jamaiz les choses venir de soy et ne pensoit 
jamaiz avoir bien fait ; mais disoit tousjours en son 
cuer que Dieu lui avoit fait grant grace. 
Il advint par une espace de temps que les ennemiz 
firent une grosse entreprise sur Crathor, et dirent qu'ilz 
rueroient jus le Jouvencel et sa compaignie. Et, ainsi 
qu'ilz chevauchoient droit à Crathor, rencontrerent 
le Jouvencel, qui, tantost qu'il les advisa, donna des 
esperons, lui et les siens, au travers d'eux, tellement 
que, par la voullenté de Dieu, il les desconfit. 
Et est vray que le Jouvencel ne mettoit jamaiz nulz 
coureurs devant, sinon gens desarmez, qui alloient en 
tappinaige et en façon qu'on ne les appercevoit point 
à leur povoir. Et, se on les véoit, ilz alloient par telle 
manière que leurs ennemiz ne se effraioient point. Et, 
se d'aventure en avoit aucun priz, on lui deffendoit 
de jamaiz dire mot de luy. Et disoit qu'il voulloit 
estre celluy qui porteroit la première nouvelle à ses 
ennemiz ; s'ilz estoient les plus foebles, ilz s'enfuiroient ; 
et, s'ilz estoient les plus fors, il les en desconfiroit 
plus aisé. Et disoit qu'il povoit bien mettre guetz 
et garder entour sa compaignie sans advertir ses 
ennemiz et leur faire savoir sa venue, et qu'on doit 
tousjours mener ses gens ensemble jusques au combatre ; 
et, quant on est à combatre ses ennemiz, on 
peut bien avoir alles et les doit - on avoir et gens 
devant, selon la faculté et puissance qu'on a. Les alles 
doivent estre aux costez et les gens qu'on met devant 
doivent estre devant l'enseigne, affin qu'elle ne soit 
portée par terre et que l'on n'y puisse joindre dès le 
premier coup. Mais il s'entend que les gens qu'on met 
devant, et aussi les alles, doivent estre si prez les ungs 
des aultres qu'ilz s'entresecourent et s'entrevoient, 
voire de si prez qu'ilz se puissent secourir en ung 
moment, « bien, dit le Jouvencel, que l'en doit avoir 
derrière la bataille ancores quelque petit nombre de 
gens, qui doivent regarder là où est le besoing pour 
y secourrir ; et que, selon la puissance des gens 
que l'on a, se doit - on gouverner. Car il y pourroit 
avoir si petit nombre de gens qu'ilz ne pourroient 
faire tant de batailles. Ains auroient besoin d'estre 
tous ensemble. Mais je vous di bien que, quelxconques 
gens qu'il y ait, grans ou petiz, il n'est nul 
besoing faire savoir sa venue, ne d'avoir courreurs, 
sinon là où sont les grans puissances, qui sont contens 
qu'on saiche leur venue et qui ne se pevent 
celer. Ceux - là ont besoing d'avoir gens devant, derrière 
et de tous costez pour eulx garder et pour 
savoir de la convine de leurs ennemyz ; et proprement 
n'ont - ilz pas nom courreurs, mais ont nom 
gardigeurs. Car ilz sont miz pour garder l'ost et 
pour regarder la convine de leurs ennemiz. Courreurs 
sont gens qui courrent payz pour aller au 
gain et non pas pour combatre, sinon sur eulx deffendant ; 
ceux - là doivent courre et racourre. Aussi 
est - il une autre manière de coureurs, que l'on envoye 
courre devant une place pour faire saillir ceulx de 
dedens dehors ; ou sur ung ost, quant il est fortiffié ; 
ou sur gens qui sont les plus fors, pour eulx faire 
chasser ; ou en une escarmouche, pour mettre ses 
gens en desarroy ou pour chargier à leur advantaige, 
quant ilz le treuvent ; ceux - cy sont nommés 
coureurs. Mais je vous dy que, quant vous allés 
deliberer de combatre ou lever ung siège sur vos 
ennemys, fors ou foibles, vous devez aller vous - mesmes 
porter la nouvelle, et ne devés point faire 
sçavoir vostre venue par coureurs ne autrement 
que vous puissiés. » 
Après ceste destrousse et grace que Dieu eut faitte 
au Jouvencel, il s'en retourna à Crathor plus envyé 
d'amys et d'ennemys que il ne fut oncques. Et, quant 
le Jouvencel eut fait son butin et ses hommes et ses 
chevaulx bien reposez, le sejour lui ennuya et dist à 
lui - meismes et puis à ses compaignons : « Pourtant se 
Dieu nous a donné de bonnes et grandes fortunes et 
que nous soyons bien à nos aises et que nous ayons 
gaigné de l'argent, si n'est - ce pas pourtant pour 
nous reposer ; ce n'est pas que nous devons lesser 
faire nostre mestier aux aultres. Nous l'avons aprins 
à grans paines et grans travaulx et dangiers et à la 
sueur de nos corps. Maintenant, quant nous sommes 
clers en la science, devons - nous lesser l'euvre ? Que 
vauldroit ce que nous aurions aprins à si grant 
peril, se nous n'en faisions l'exercite ? Nous l'oublierions 
et apparesserions nos coeurs, qui maintenant 
prisent petit une grant chose et feroyent de 
une petite grant. Car par l'usance de la guerre, que 
nous avons menée, nous sommes coustumiers de 
gaingner et ne craignons rien fors Dieu. Et j'ay 
grant paour que, se nous sejournons plus, nous 
pourrons changier coustumes. Et pour ce, messeigneurs, 
je vous prie, pensons d'aller dehors et de 
travaillier. J'ay ouy aujourd'huy une bien grande 
nouvelle, et me a l'en dit qu'il y a une praerie en la 
vallée de Vausselle, là où tous les gens d'armes 
tiennent leurs chevaulx, et n'en y a pas si pou qu'il 
n'en y ait plus de deux mille chevaulx, qui se 
herbent ; et y a de quatre à cincq cens hommes 
pour les garder. Je vous diray que nous ferons : 
nous irons tous d'une belle traicte, et envoyerons 
deux ou trois cens chevaulx legièrement habilliez 
pour courre la praerie et prendre les chevaulx ; et 
ceux - là ont nom coureurs. Et nous irons là où sont 
les gens d'armes logiés, et ferons une grande traicte 
et, à la grace de Dieu, nous les surprendrons et les 
destrousserons. » 
Ainsi fut conclud entre lui et ses compaignons ; et 
partit le Jouvencel de Crathor en belle compaignie, 
et envoya ses guettes pour sçavoir nouvelles de ses 
ennemys et pour parler à ses guydes qu'il avoit sur le 
payz. Et, à bien entendre, ces guides sont vraies 
espies, qui estoient à ses gaiges, demourans en l'obeissance 
de ses ennemis. Et ainsi que le Jouvencel chevauchoit, 
lui et ses compaignons, lui vindrent nouvelles, 
par l'une de ses guettes, que ses ennemys 
chevaulchoient droit à Crathor et qu'il n'yroit point 
là ou il pensoit. 
Ainsi souventeffois advient que l'en ne va pas où 
l'en cuide ; et, quant on cuide faire une entreprinse, 
on en fait une autre pire ou meilleure. Pour ce dit - on 
que les gens de guerre vont à l'adventure ; car, quant 
ilz partent de l'ostel, ilz ne scevent qu'ilz doivent 
trouver en chemin. 
L'adventure fut telle au Jouvencel qu'il lui convint 
arrester, pour les nouvelles qu'il avoit ouyes. Et, ainsi 
qu'il parloit à ses gens en ung païs estroit, lui vint 
soudainement dire l'un de ses serviteurs : « Veez cy 
nos ennemys. » Et tout à coup le Jouvencel dist à 
ses gens de pié : « Il ne fault pas reculler d'icy ; car 
en recullant, se l'on chargeoit sur nous, nous serions 
desconfitz ; et pour ce tost à pié. » Ainsi saillit à 
pié le Jouvencel et toute sa compaignie à très grant 
dilligence et fist marchier son estandart au long d'une 
haye ; et là se mist en bataille, son estandart ou millieu, 
avec la plus grosse turbe de ses gens de guerre ; 
et aux deux bouts de la haye envoya deux petis tropelets 
de ses gens d'armes, c'est assavoir, des deux 
costez, les uns à dextre et les autres à senestre. Et, 
entre son enseigne et ses deux tropeletz de gens 
d'armes, estoient ses archiers bien arrengiés. Et derrière 
lui, en ung petit marrais, mist tous ses chevaulx 
et paiges, ou lieu où ses ennemys ne les povoient 
gaingner. Et tantost si arriverent les ennemis beaucoup 
en plus grant nombre qu'il n'estoit, qui sus piés 
l'adviserent et dirent l'un à l'autre : « à ceste fois est 
nostre le Jouvencel et tous ceulx de Crathor. Veez 
les là. Fy ! ilz ne sont riens auprès de nous. Sus à 
pié ! Or y perra (?) » Ainsi descendirent les ennemis 
du Jouvencel à grant orgueil et marcherent le grant 
pas droit à lui ; et le Jouvencel les attendit de pié coy 
sans bougier ; et tellement marcherent les ennemys 
que, quant ilz arriverent au Jouvencel, ils estoient en 
la grosse alaine et marchoient les ungs après les 
autres. Car tous n'estoient pas d'une force. Les premiers, 
qui arriverent, furent renversez et mors ; et, 
quant ceulx de derrière l'adviserent, tournerent en 
fuyte à qui mieulx mieulx, chacun pour recouvrer son 
cheval ; et ainsi furent desconfitz et gaigna le Jouvencel 
la victoire et tousjours Dieu conduisit son oeuvre 
jusques à la fin. 
Et lors dist le Jouvencel à ses compaignons : « Messeigneurs, 
vous avés veu comme ces gens, qui 
estoient plus que nous la moittié, se sont desconfitz 
par deffaulte de conduite, et comment ilz sont venuz 
marchant de loing contre nous, sans attendre l'un 
l'autre. Et pour ce je vous dy pour maxime que 
toutes et quanteffoiz que gens à pié marchent contre 
leurs ennemys front à front, ceulx qui marcheront 
perdront, et ceulx qui demeureront pié coy et tiendront 
ferme, gaigneront. Et ceulx de cheval tout 
au contraire ; car ceulx qui assaillent et marchent 
à cheval, gaignent, et ceulx qui demeurent et 
actendent, perdent. Je ne dy pas que sur cecy n'y 
ait des praticques, tant à ceulx de pié comme à 
ceulx de cheval, lesquelles je vous declaireray cy 
après. » 

De pluseurs bonnes praticques de guerre pour combatre 
ses ennemys estans en bataille à pié. 
« Et premièrement pour combatre à pié, se vous 
trouvés gens en une bataille rengée sans fortiffication, 
il est force que leur bataille soit longue ; et 
par raison doivent mettre la puissance de leurs gens 
d'armes ou millieu, et aux esles leurs archiers et 
autres gens de traict, s'ilz en ont. Et, pour garder 
leurs gens de traict, fault qu'ilz aient au bout de 
leurs esles quelque nombre de gens d'armes selon 
la puissance qu'ilz seront. Et, se c'est de tous points 
une grosse puissance, encores doivent - ilz avoir à 
leur dos une petite bataille de gens, adfin qu'on ne 
leur donne par derrière, et pour marchier là où ilz 
verroient que besoing seroit. Et pour ce vous dy 
que, se ces gens ne sont bien ordonnés et en lieu 
advantageux comme gens, choisissent champs et 
places les plus advantageux qu'ilz pevent pour combatre. 
Car on y gaigne le solleil, on y gaigne le vent 
pour envoier la pouldre droit à ses ennemys. S'il y a 
point de haye ou de fossé (pou petit qu'il soit il fait 
grand bien ;) ou quelque mollière, ou païs, pré ou 
champ mol, ou rivière, ou bois fort, par où on ne 
puisse marcher pour abreger, on doit sercher voullentiers 
tous les advantaiges qu'on y puet trouver. 
Et, quant gens sont en tel estat, vous ne les devés 
pas aller combatre ne marchier contr'eulx. Mais 
vous devés aller logier près d'eulx, et non pas si 
près qu'ilz vous puissent surprendre, au lieu le plus 
fort et le plus advantageux que vous pourrés recouvrer. 
Et, s'il y a point de rivière près, vous la devez 
gaingner à vostre pouvoir ; car une rivière sert à 
merveilles à ung ost, tant pour sceurté que pour 
l'aisément des vivres ; on y abreuve les chevaulx 
et tout le bestial de l'ost ; on passe d'un costé et 
d'autre ; on s'en arme quant on veult ; on garde 
que ses ennemys ne s'en puissent aider. Se c'est 
rivière qui porte navires, on en recouvre des vivres. 
Pour ce dy je que l'ost, qui a la rivière à son commandement, 
a de grans advantaiges. Si la recoeuvre 
qui pourra. Se vous avez la rivière, vos besongnes 
en vallent mieulx ; se vous ne l'avés, si ne cesserez 
vous pas à grever vos ennemis par les moyens qui 
s'ensieuvent et autres, de quoy on se puet tousjours 
adviser. Vous devés chevaulcher entour ces gens, 
qui sont en bataille, tellement qu'il ne leur viengne 
nulz vivres et, s'ilz en ont, les tenir si longuement 
qu'ilz les menguent ; parquoy leur soit force qu'ilz 
marchent devant vous. Et, se ainsi est qu'ilz 
marchent une fois, vous devés mettre toutes vos 
paines de les trouver en marchant. Car force leur 
est, s'ilz marchent, de vous tourner le dos ou le 
costé ou qu'ilz viengnent tout droit à vous. S'ilz 
viennent tout droit à vous, vous avés ce que vous 
demandés ; car ilz marchent et vous les attendés, 
qui est l'advantaige que vous serchez. 
Vous me povez debatre que, s'ilz s'en vont et ne 
viennent à vous, qu'ilz pourroient avoir une grosse 
arrière - garde ; je vous dy que, depuis que une puissance 
tourne le dos devant une autre, qu'elle pert le 
cuer ; et en icellui cas vous ne devés point faindre à 
les assaillir. Je dy bien que, se leur retraitte est loing, 
que vous les devés assaillir en lieux les plus advantageux 
que vous pourrés, et le plus près de leur 
retraitte, vos batailles, vos esles et vostre arrière - garde 
bien ordonnées. Et tousjours, quelque nombre 
de gens que vous ayez, ou grant puissance ou petite, 
quant vous besongnerés, aiez tousjours vostre renforce 
selon le nombre que vous serés ; qu'ilz ne 
facent riens sinon secourir là où ilz verront que 
besoing sera. 
Et, se vous voullés dire : se nous trouvons 
gens de moins de nombre que nous, qui aient 
leur retraitte près, parquoy les peussons perdre, 
et soient en bataille à pié, les laisserons - nous 
pour faulte de marchier contr'eulx et de les aler 
combatre ? Nennyl, vous ne les laisserés pas ; 
mais aussi ne marcherés vous pas contre eulx. Et 
vecy que vous ferez : vous viendrez mettre une 
turbe de gens d'armes à cheval viz - à-viz de leurs 
enseignes, et non pas si près que le traict les puisse 
batre, et une esle sur le costé où ilz seront les plus 
forts ; et de l'autre costé, où vous verrés qu'ilz seront 
les plus foibles et le plus à vostre advantaige pour 
les assaillir, vous ferés marchier le surplus de vostre 
puissance à pié par ce bout là, qui assembleront et 
combatront avec eulx ; et tendrez ferme la bataille, 
qui sera devant les enseignes et la puissance des 
ennemys, et semblablement l'esle, sans assembler 
avec eulx. S'ilz marchent pour aller courir sus à vos 
gens qui combatent, en cellui cas, quant vous les 
verrés bransler, vous devez marchier, et vostre esle 
pareillement, à grant dilligence et assembler à vos 
ennemis. 
Et vous dy qu'il est de neccessité que en toutes 
les trois parties il y ait bons chiefz et hardis et 
qu'ils sachent bien congnoistre l'heure de marchier. 
Car c'est une chose là où il ne fault pas dissimuler, 
quant l'heure est venue. Et pour ce je vous 
dy que tous les gens de bien ne doivent pas estre 
en l'une des batailles seullement ; mais doivent estre 
partis en toutes trois. Car, se l'une des batailles 
failloit à faire son devoir, ce seroit pour tout perdre. 
Et dy que, quant vous ferez vos ordonnances pour 
combatre, ne les faittes pas si près de vos ennemis 
qu'ilz vous puissent assaillir en donnant ordre à voz 
batailles. Et dy encores plus que une compaignie, 
grande ou petite, ne doit point approuchier de ses 
ennemys, se n'est à l'heure qu'ilz doivent combatre. 
Et aussi je dy, par les raisons devant dictes, que 
vous combatrés ces gens icy sans marchier front à 
front droit à eulx ; et en despit d'eulx il faut qu'ilz 
marchent ou qu'ilz se laissent tuer l'un après 
l'autre ; et que vous devez amener vos trois batailles 
tout d'un costé et vous presenter devant vos ennemis 
faignant de joindre de tous costés à l'heure que 
vos gens vont combattre la plus foible partie. Mais 
la bataille ne l'esle pour riens ne doit assembler tant 
qu'ilz voient marcher l'autre bataille des ennemys, 
ainsi comme devant ay dit ; et par ce moyen vous 
les ferés marchier et ne marcherez point contre 
eulx. 
Et c'est quant à combattre gens de pié. Et, en 
quelque manière que vous combatés gens de pié, gardez 
que vous les amusés tousjours par ung bout et 
par le lieu où ilz seront tousjours les plus fors, et 
les assaillés par là où ilz seront les plus foibles et 
leur laissiés le derrière ouvert pour eulx enfouyr. 
Car il y en aura tousjours de couars qui s'en iront et 
espovanteront les hardis ; et pour eulx enfouyr ilz ne 
seront pas sauvés ; mais chacun n'a pas cest 
entendement. 
Or, avons parlé de ceulx de pié, reste aux 
maistres de dire par dessus ce qu'ilz verront bon 
estre à faire ; et parlons ung peu de ceulx de cheval 
comment ilz se doivent conduire. » 

De pluseurs bonnes praticques de guerre pour combatre 
ses ennemis estans en bataille à cheval, en passaiges 
estroits et ailleurs. 
« Quant à ceulx de cheval, en quelque manière 
qu'ilz treuvent leurs ennemis à cheval, ilz les doivent 
assaillir furieusement et doivent tousjours avoir une 
bataille ferme selon la puissance qu'ilz seront et à 
qui ilz auront à faire. S'ilz sont puissance contre 
puissance et ilz soient en pays qu'ilz s'entrepuissent 
veoir, ilz doivent avoir leur bataille bonne et puissante 
et deux esles des deux costés ; ou front, devant 
les enseignes, une bataille petite, sans les escarmoucheurs, 
qui doivent estre devant ; derrière, une 
arrière - garde qui doit tenir ferme et ne doit bougier 
ne se mouvoir pour riens, sinon pour aller au secours 
de ceulx qui en ont besoing. Et doit tout le jour 
soy tenir ferme sans soy departir, et tousjours 
doivent à leur povoir assaillir ceulx de cheval leurs 
ennemis et donner au gros de la bataille le premier 
et aux esles, puis venir aux enseignes, et finablement 
faire tout le contraire de ceulx de pié. La bataille 
doit faire l'exploit après la petite bataille, qui est 
devant et les escarmoucheurs. L'arrière - garde doit 
estre puissante et tenir ferme, adfin que chacun se 
recueille, touteffois s'ilz n'avoient à besongner par 
derrière ; ou quel cas, la bataille les devroit recueillir 
et tenir ferme et faire l'office d'arrière - garde, 
comme dessus est dit. Et pour ce dy je que l'arrière - garde 
soit puissante. Les esles sont pour donner 
sur les costez et pour chargier là où ilz verront que 
bon seroit. Le gouvernement des ennemis aprent 
beaucoup en ceste matière. Mais touteffois est - il 
neccessité qu'en une bataille à cheval, là où il y a 
puissance, il y ait des descouvreurs de païs et 
des escarmoucheurs par ordonnance non pas à voullenté, 
une bataille petite que on appelle avant - garde 
après les escarmoucheurs, et les deux esles des deux 
costez, la grosse bataille après, et puis l'arrière - garde, 
et après l'arrière - garde aucun nombre de 
gens assez suffisans pour soustenir aucuns coureurs, 
s'ilz venoient par derrière pour faire crier alarme, 
et pour garder que bruyt ne viengne en vostre 
bataille. Vous devés tenir vos gens serrez en toutes 
vos batailles tant que l'un ne passe l'autre fors ceulx 
qui y sont ordonnés. Vous devés garder que nul ne 
soit soubz autre enseigne que sous la sienne. Et 
devez faire crier que chacun soit soubz son enseigne. 
Et sert cecy aussy bien pour gens de pié que pour 
gens de cheval. Les gens en combatent mieulx et en 
sont plus obeissans aux chiefz, et en fine l'en mieulx 
quant on a à faire. Se tu chevaulches à cent ou à 
Vc ou à mille, à l'adventure, sans sçavoir proprement 
que tu dois trouver, sinon que tu vas ou païs 
de tes ennemys sur esperance de rencontrer ou 
d'estre rencontré, tu dois avoir gens devant, derrière 
et aux costez pour garder que tu ne soyes surprins. 
Aussi pour sçavoir des nouvelles ; car tu vas 
pour sercher nouvelles. Mais, se tu estoies sceurement 
adcertené de trouver gens en ung logis ou en 
chevauchant, ne envoye nulles gens devant, sinon 
en tappinaige, et fay, se tu pues, que tu leur portes 
la nouvelle de ta venue toy - meismes. Tousjours est - il 
besoing que gens assaillent les premiers, s'ilz 
puevent, sinon en ung cas : s'ilz treuvent leurs 
ennemys en ung païs estroit ou en ung passaige, ilz 
doivent mettre paine de les en tirer, s'ilz pevent, 
par coureurs ou autrement. Et le doit - on bien prendre 
froidement, car, se les premiers sont reboutés, maishuy 
on n'y fera beau fait. Et beaucoup de gens desirent 
assaillir leurs ennemys en ung passaige, et est la 
chose bien raisonnable voire bien froidement prinse 
et conduite. Et croyés que en guerre c'est l'une des 
bonnes vertuz qui y soit après hardiesse ; (car sans 
hardement nul n'aura ja bonne conduite ;) c'est 
d'estre froit et pourveoir avant la main aux inconveniens 
qui pevent advenir, qui le puet faire. Car il y 
en vient de si soudains aucuneffois que à paine puet - on 
avoir loysir de penser à riens. Mais ung bon 
homme de guerre doit tousjours penser aux choses 
qui lui pevent sourvenir. Et, en ce cas de neccessité, 
il doit faire ces choses chauldement. Mais ceste 
challeur vient de froideur ; car il doit estre tout deliberé 
et de froit sang, avant la main de ainsi le faire, 
quant le cas y eschiet. Ainsi c'est ung propos deliberé 
et de froit sang. Pour ce je dy que ceste challeur 
est de froideur et ne doit pas proprement estre 
ditte ne nommée challeur, mais dilligence, qui est 
bien requise en guerre. Les causes pourquoy je dy 
qu'en ung passaige on doit saigement et froidement 
assaillir ses ennemis, est pour ce que voullentiers 
les passages sont estroits et mauvais et ne y puet 
on pas assembler à ses ennemys à son aise. Et pour 
ce, quant les premiers sont reboutés, maishuy on 
n'y fera pour l'eure plus riens pour le mauvais passaige. 
Les couars ne s'en puent fuyr ; et, s'il y a 
bonnes gens devant, ilz retourneront et aideront 
aux derreniers, et garderont les autres d'eulx enfuyr ; 
et, au tourner qu'ilz feront, trouveront leurs ennemis 
voullentiers meslez parmy leurs gens. Et ceulx 
qui sont desja dedens le pas ne craindent plus à y 
entrer ; mais fault qu'ilz se deffendent. Ainsi communement 
ceulx qui y assaillent, en sont reboutez. Mais 
que les premiers passez aident aux derreniers et qu'ilz 
soient bonnes gens ; car, sans bonnes gens, ne les 
assailleurs ne les deffendeurs ne font riens. Ainsi je 
dy que ce n'est pas tout advantaige que d'assaillir 
gens en ung passaige ne en ung pas estroit, quant 
ilz ont voullenté d'eulx deffendre. Et vous dy que 
gens à cheval ne doivent point chargier ne entrer 
dedens gens, s'ilz ne véoient qu'il y ait bonne issue 
par derrière. Ces choses sont fort experimentées ; 
car maint grant nombre de gens ont chargié sur 
petit nombre que, quant les premiers estoient reboutés, 
le surplus ne y faisoit jamais beau fait. » 
Ainsi a devisé le Jouvencel, après ceste besongne 
faitte, de la guerre bien à son aise. Mais il y puet 
advenir beaucoup de choses, tant à pié comme à cheval, 
qui ne sont pas icy escriptes. 
« Et pour ce, dist le Jouvencel, je suis d'oppinion 
que nous en aillons à Crathor ; car nous avons assez 
repeu et icy assez sejourné ; et là ferons la guerre, 
et verrons les experiences là où on apprent plus 
que à ouyr dire. » Ce que en adviendra vous le 
pourrés bien aiséement sçavoir par ce qui sera declairé 
en ce chappitre cy - après. 

Comment le Jouvencel, après ses bonnes fortunes, fut 
assiégé de ses ennemis dedens la ville de Crathor et 
tenu par aucun temps en grande subgection ; comment, 
à l'aide de Dieu et du Roy, il fut secouru, tellement 
que le siège fut levé, où furent prins plusieurs prisonnyers, 
de quoy sourdit grant debat entre deux 
hommes ; comment la sentence fut donnée par les 
chiefz de guerre selon l'usance du logeiz. 
Et ainsi s'en part le Jouvencel et sa compaignie 
et s'en vont à Crathor pour recommencer de plus 
belle. Mais assez remaint de ce que fol pense. Car le 
Jouvencel a pourparlé de ceste matière, pensant assaillir 
ses ennemiz. Mais, ainsi que j'entens, homme propose 
et Dieu dispose. Car les ennemiz font un grant 
amas de tout ce qu'ilz pevent finer, tant de gens que 
d'artillerie, pour mettre le siège à Crathor, ainsi que 
cy aprez pourrez plainement ouyr racompter. 
Vray est que le Jouvencel arriva à Crathor, lui et sa 
compaignie, en grant courraige de guerroyer ses ennemiz, 
qui bien en avoient la congnoissance. Le huitiesme 
jour d'aoust, qui fut aprez que le Jouvencel fut entré 
avec sa compaignie dedans Crathor, les ennemiz se 
logerent en trois lieux devant la place, non pas si prez 
que le canon leur peust faire guerre. Et, au milieu de 
leur trois sièges, firent un champ pour eulx retirer, 
quant ilz penseroient avoir la bataille. Et, aprez le 
champ fait, firent une fortification prez de la ville là 
où leur sembla estre plus guerroiable, tant de bombardes 
que d'approuches. Et, en ce faisant, y eust 
maint beau debat. Car le Jouvencel fit une saillie par 
les fossez et vint au couvert jusques sur ses ennemiz, 
tellement qu'il les rebouta et en print et tua, tant que 
les ennemiz furent plus d'ung moys avant qu'ilz 
peussent venir à leur intencion et là où ilz cuidoyent 
venir dès le premier jour ou dès le second. Et y eust 
de moult belles appertises d'armes faittes. Toutesfois 
la faulx paist le pré. Et, (car ilz estoient moult grant 
puissance devant ;) en la fin ilz mirent tout leur effort 
et firent tant qu'ilz approucherent la ville et fortifièrent 
leur guetz contre leurs saillies ; et se mirent 
en seurté, au mieulx qu'ilz peurent, contre ceulx de 
la ville. Et adonc descendirent leur grosse artillerie et 
commencerent fort à batre, et firent mines couvertes, 
qui entroient dedans les fossez, tellement que le Jouvencel 
et ses compaignons se sentirent fort pressez, et 
tindrent conseil et adviserent qu'il estoit de neccessité 
envoyer devers le prince querir secours. Ainsi conclurent, 
comme il me semble, d'y envoyer le Mareschal ; 
car il failloit qu'il y alast homme saige et eloquent 
et qui sçeust bien remonstrer leur cas, et aussi 
la convine des ennemiz, et la forme et manière comme 
le secours leur viendroit et par où, et comme le siège 
se pourroit lever. Et pour ce fut leur deliberacion d'y 
envoyer le Mareschal de Crathor, qui estoit homme 
bien entendu et cognoissant en tel cas plus que nulz 
autres gueres qu'on eust peu trouver pour le temps, 
combien qu'ilz eussent bien à besongner de lui en la 
place. Nonobstant demouroit - il beaucoup de saiges 
hommes et vaillans, comme le viel cappitaine de Crathor, 
qui avoit beaucoup veu, le sire de Rocqueton 
et autres, et meismement le Jouvencel, qui ne se 
faignoit pas. Si est la conclusion prise du partement du 
Mareschal. 
S'ensuit après comme il doit amener son secours, 
et en quelle manière il doit faire, et les signes qu'il 
doit donner à ses gens, comme puis aprez pourrez 
savoir par l'execucion du fait. Car aultrement ce 
seroit le vous dire ou narrer deulx foys. 
Le Mareschal s'en partist au changement du guet, 
lui troisiesme, sur les trois meilleurs chevaulx de la 
place, sans que nulz des guetz de ceulx du siège le 
apperçeussent ; et chevaucha par ses journées tellement 
qu'il arriva devers le Roy et fit son rapport bien 
et saigement comme il en estoit bien aisé, en disant : 
« Sire, se vostre plaisir est de secourir vostre ville de 
Crathor et voz gens qui sont dedans, il me semble 
que je vous ouvreray moyens de par eulx ; par quoy 
vous pourrez avoir honneur et grant recouvrement 
de vostre seigneurie. Sire, veez - cy unes lettres 
que le Jouvencel, le vieil cappitaine de Crathor et le 
sire de Rocqueton vous envoyent ; et se recommandent 
très humblement à vostre bonne grace ; et 
aussi font tous les autres compaignons avec tous 
les habitans de vostre ville. Je vous certiffie, Sire, 
qu'ilz ont tous ensemble grant voulloir de deffendre 
bien vostre ville et la vous garder à leur povoir. 
Et oultre, Sire, leur est adviz que, si vous voullez 
faire diligence de leur aider, qu'ilz seront cause, par 
la grace de Dieu, du recouvrement de toute vostre 
seigneurie. Sire, tous ceulx qui y sont, ont hault et 
bon voulloir et sont gens de bien. Et sans faulte le 
bon homme, le cappitaine de Luc, qui est ancores 
cappitaine de Crathor, et le sire de Rocqueton 
monstrent bien leurs sens et leur vaillance. Et, 
quant au Jouvencel, je croy que vous n'avez en 
vostre royaulme homme pour mieulx servir à la 
guerre que lui. Et ilz l'ont tous fait leur chief pour 
le sens et la vaillance qu'ilz ont trouvé en luy. Et 
aussi est il en fleur de guerroier, et les deux autres 
sont meshoan vieulx et ne pevent pas tant de 
peine comme lui ; mais leur conseil est bon et grant, 
et encore tiennent ilz bien lieu. Et j'ay esperance, 
Sire, o la grace de Dieu, que tous à ceste besongne 
vous serviront si bien que vous en serez tenu à Dieu 
et à eulx. » - « Or ça, dit le Roy, Mareschal de 
Crathor, nous avons très bien entendu tout ce que 
vous avez dit quant au fait du Jouvencel, du cappitaine 
de Crathor, du sire de Rocqueton et generallement 
de toute la compaignie qui est à Crathor, 
aussi des habitans. Nous ne faisons point de doubte, 
o l'aide de Nostre - Seigneur, qu'ilz ne facent leur 
honneur et leur devoir, ainsi que gens de bien 
doibvent faire. Et avons bien en eulx celle fiance. 
Et demain au matin, se Dieu plaist, aprez la messe, 
je assembleray mon conseil, et vous y serez ; o l'aide 
de Dieu, nous conclurons quelque chose, de quoy 
vous et ceulx de Crathor et tout le royaulme serez 
contens. » - « Sire, dit le Mareschal, Dieu vous 
en doint force et povoir ! » - « Par sainct Jacques ! 
dit le Roy, on dit beaucoup de bien du Jouvencel ; 
si fait l'en de vous tous. Et sans faulte chacun qui a 
veu le Jouvencel, dit bien que c'est ung homme 
pour soy faire une foys grant homme à la guerre. » 
Et le Mareschal respondit : « Sire, c'est ung homme 
d'or pour ce mestier. » 
La deliberacion du Roy en son conseil. 
Au matin, aprez la messe, le Roy assembla son conseil, 
là où il y avoit aucuns prelatz et des seigneurs 
de son sang et autres chevaliers et conseilliers. Et 
entre ceulx du sang y estoit le conte de Parvanchières, 
lieutenant du Roy, qui estoit vieil homme et ancien et 
avoit beaucoup veu. Aussi y estoit le chancellier. Maiz, 
pour ce que c'estoit matière de guerre, le conte de 
Parvanchières parla et demanda au Mareschal de 
Crathor, par le commandement du Roy, les choses qui 
s'ensuivent. Et dist ainsi : « Mareschal de Crathor, le 
roy m'a commandé vous demander combien il y a 
que le siège est devant Crathor, et quelle puissance 
il y a devant, et la manière de leur logeiz et de leur 
convine et gouvernement ; et aussi de ceulx de Crathor 
pareillement, quelz gens et quelle puissance il 
y a dedans, et des neccessitez de la place, tant en 
vivres que en artillerie, aussi quelle guerre ilz vous 
font, et si vostre cas est hastif. » 
« Monseigneur, dit le Mareschal de Crathor, nostre 
cas est hastif et non hastif. Il y a une bonne compaignye 
dedans et beaucoup de vaillans gens. La ville 
est bien artillée et bien garnie de vivres, Dieu merci ! 
et n'est encores à nulle neccessité. Pourquoy le Roy 
peut faire son armée à son plaisir et à son aise. Mais, 
Monseigneur, il y a ung point pour quoy le Roy se 
doit haster ; car ces gens - cy ne sont pas encore 
grant puissance et ne sont point encores fortiffiez. 
Pourquoy je dy que l'on se doit haster le plus tost 
que l'on pourra ; et c'est la cause pourquoy je dy 
que nostre cas est hastif et non hastif. Monseigneur, 
quant ad ce que vous demandez combien il y 
a que le siège est devant Crathor, il y avoit cincq 
sepmaines le jour que je partis, et j'ay mis quatre 
jours à venir. Et, quant je partyz, ilz estoient logez 
en trois lieux et avoient fait au mylieu de leurs trois 
logeiz ung champ pour eulx retraire, quant ilz en 
auroient besoing. Mais encores n'est - il point fort. 
Ilz commençoient, quant je partiz, à fortiffier contre 
la ville et rompre les saillies là où ilz descendoient 
leur artillerie ; et de là pensoient à batre la ville. Ilz 
ont myz ung moys tout entier à approcher, jusques 
là où ilz sont, celle fortification ; mais encores n'y 
est riens fort, et l'ung des sièges ne peut gueres 
aider aux deux autres. Leur manière est que, 
aussitost qu'ils crient alarme, ilz se vont tous 
rendre ad ce champ, excepté ung groz guet qu'ilz 
envoyent là où ilz descendent, à garder leur artillerie. 
Leur champ, là où ilz se mettent en bataille, est 
en ung lieu où on les peult batre de la ville par 
artillerie. Et si pevent bien de leur champ secourir 
leur guet et leur artillerie par le moyen d'ung 
fossé qu'ilz ont fait à aller de l'ung à l'autre. Et la 
première chose qu'ilz ont faicte, ce a esté de fortiffier 
leur guet et de faire leur fossé, que je vous ay 
dit ; et maintenant je sçay bien qu'ilz fortifient leur 
champ. Le Jouvencel a fait deux ou trois saillies ; 
mais à toutes les saillies il les a foullez et reboutez. 
Et me semble, ad ce que j'en ay peu veoir, qu'il y 
a beaucoup herpaille et meschans gens. Et pour ce, 
Monseigneur, dy - je, que on se devroit haster ; car 
j'ay ouy dire qu'il leur doit encores venir des 
gens que ceulx qui y sont de present, qui montent 
de VII à VIII mille hommes, à tout estraindre. Monseigneur, 
je vous ay respondu, ce me semble, à 
tout ce que vous m'avez demandé. » - « Or, dit le 
comte de Parvanchières, Mareschal, saillez ung peu 
dehors et ne vous eslongnez pas ; car on vous 
appellera tantost. » Ainsi saillit le Mareschal. 
Et puis dit le comte de Parvanchières au Roy : 
« Sire, vous avez ouy tout ce que vous a dit le Mareschal 
de Crathor. » Dit le Roy : « Beau cousin, demandez 
en. » Adoncques demanda le conte de Parvanchières 
à ung Maistre d'arbalestriers, qui fut là, et 
lui dist : « Debatez encores avec le Mareschal de 
Crathor ; et puis dittes vostre oppinion. » 
Et tantost on fit appeller le Mareschal de Crathor. Et, 
quant il fut entré, le Maistre des arbalestriers luy demanda 
ainsi : « Monseigneur le Mareschal de Crathor, 
vous avez dit, ce me semble, que ces gens - cy sont en 
trois parties logiez, et que l'une des trois parties ne 
peult aider aux deulx autres. Pensez - vous qu'ilz 
demeurent ainsi qu'ilz sont ? Ces trois logeiz que 
vous avez dit, les tenez - vous pour trois sièges ? Car 
aucuneffoys on se loge, et desloge - l'en de devant 
une place pour approcher plus prez. Et on ne tient 
pas telz logeiz pour sièges, jusques ad ce qu'ilz 
soient de tous poins demourez ; et les dit on sièges, 
quant ilz sont de tous poins arrestez sans desloger. » 
- « Monseigneur, dit le Mareschal de Crathor, 
sans faulte ilz ne bougeront plus de là ; car ilz se 
y logent et rompent les chemins et venues de 
tous costez et nous gardent noz trois portes. Et est 
la cause pourquoy ilz se sont miz en trois parties. 
Mais nous avons advisé ung lieu en nostre ville par 
où nous povons faire percer ung trou en nostre 
muraille pour saillir, quant le secours nous vendra, 
ou pour y mettre gens, si nous en avons, à besongner. » 
- « Or ça, dit le Maistre des arbalestriers, 
je vous entens bien. » Et dit au conte de Parvanchières : 
« Monseigneur, il me semble que le Mareschal 
de Crathor ne doit bouger d'ici pour ouir nos 
opinions ; car tousjours nous advertira - il de quelque 
chose. » - « Vous plaist - il, Sire ? dit le conte de 
Parvanchières. » - « Ouy, dit le Roy, car je me 
delibere de les secourir. » - « Or dittes, monseigneur 
le maistre, dit le conte. » 
Adonc le Maistre des arbalestriers commença son 
oppinion et dit : « Il me semble que, o la plus grande 
dilligence que possible sera, vous devez secourir ces 
gens - cy, puisque c'est vostre plaisir de le faire. Et ce 
que vous povez faire aujourd'uy, vous ne devez pas 
attendre à demain. Vous avez voz gens prestz. Et 
pour ce je seroye d'oppinion que vous en envoyssez 
le Mareschal de Crathor, qui est icy, o toute 
dilligence, pour dire au Jouvencel, au viel cappitaine 
de Crathor et au sire de Rocqueton vostre 
venue, et non que à ces trois, s'il luy est possible 
de rentrer dedans. » - « Ouy, dit le Mareschal 
de Crathor, je rentreray bien sans nulle doubte. » 
Lors dit le conte de Parvanchières : « Je suis d'oppinion 
doncques que vous en aillez o la plus grant diligence 
que possible vous sera ; et dittes à ceulx à qui 
le devez dire, que sans nulle doubte le Roy vous 
secourra, comme vous avez oy ; et de là vous ressaillez 
dehors, se possible vous est, ou envoyez autre homme 
seur, par qui vous mandez ce que vous aurez trouvé 
en la place et l'oppinion de vous et autres gens de bien, 
qui serez là. Car vous trouverez beaucoup de nouvelletez ; 
et n'est pas que ceulx qui sont demourez 
n'aient apriz beaucoup de choses puis vostre partement. 
Et le Roy fera sa diligence d'envoyer son 
armée le plus tost qu'il pourra. Et, avant vostre 
partement, vous saurez le temps que vostre secours 
sera prest, quant le Roy, nostre souverain seigneur, 
qui est icy, sera conclud et deliberé. Je croy bien 
qu'il fauldra que nous saichons de voz nouvelles à 
Luc. Et, selon voz nouvelles et la puissance que le 
Roy pourra trouver, nous besongnerons. Car icy on 
ne peult conclure telles choses ; et fault qu'elles se 
concluent sur les lieux et selon ce que on treuve. Et 
tous ceulx qui en veullent autrement parler, fault 
qu'ilz devinent. Car les disposicions des choses 
donnent le conseil ; et icy on ne les peut savoir. Et 
en ce cas n'y a que une seulle chose : s'il plaist au 
Roy, nostre souverain seigneur, deliberer de lever 
ce siège, o la grace de Dieu, il se conduira ce que 
possible en est à faire aux hommes. Le surplus en 
est en Dieu. Et pour ce fault remettre la manière 
de la conduite à Luc, là où nous orrons de voz nouvelles. 
Et, quant plus avant yci en parlerons, il 
nous faudroit changer propotz et n'en seroit pas 
nostre fait si secret. Et pour ce je dy par mon 
oppinion qu'il n'y a à dire, sinon que le Roy veulle 
deliberer et conclure vostre secours. Je say qu'il a 
le voulloir, le savoir et le povoir de ce faire, quant 
il lui plaira. Et des diligences qui sont à faire en 
ceste matière, vous n'avez besoing, monseigneur le 
Mareschal de Crathor, d'en savoir riens. Et n'avez 
affaire, sinon de vous en aller, affin que ne perdiez 
temps. Et pour ce je suis d'oppinion que le Roy 
vous secoure en toute dilligence et qu'il n'y espargne 
riens. » - « Monseigneur, dist le Mareschal au conte 
de Parvanchières, c'est bien dit. Et, quant aux diligences 
et ad ce qu'est neccessaire à faire et il vous 
plaira m'en demander, j'en diray ce que en sauray. 
Et pour l'execucion faire, quant nous serons à Luc 
et aurons ouy les oppinions et rapport de ceulx de 
Crathor, j'en diray mon oppinion au mieulx que le 
pourray. » 
Puis demanda le conte de Parvanchières l'oppinion 
aux aultres ; et demande aux deux Mareschaulx, 
l'ung après l'autre, qui tous deux furent de 
ceste oppinion ; à l'Admiral, puis à tous les chevaliers 
et conseilliers qui la furent ; à deulx prelatz, 
qui y estoient ; et ad ce qu'il y avoit des seigneurs 
du sang, pareillement par ordre ainsi qu'il leur appartenoit. 
Puis dit le conte de Parvanchières : « Il a esté 
dit en ceste matière tout ce qu'on peut dire. Il n'y 
a plus, sinon envoyer le Mareschal de Crathor o 
toute diligence et prendre le jour que nous saurons 
de ses nouvelles et là où il pourra savoir des 
nostres. Et il me semble, pour abreger, que c'est à 
Luc. » - « Or demandez courramment, dit le Roy, 
du jour. Monseigneur le Maistre des arbalestriers, 
qui avés parlé, dittes le temps. » - « Il me semble, 
dit le Maistre des arbalestriers, que dedans ung 
moys nous y serons ou jamaiz. Et pour ce nous 
sommes aujourd'uy au commencement du moys ou 
au moins nous n'en avons que deux jours ; sans 
nulle doubte nous serons à Luc à la fin de ce moys 
pour tous delayz. » Et chacun dit aprez : « Fiat ! 
c'est bien dit. » 
Et sur ce fut envoyé le Mareschal de Crathor. Puis 
dist le Roy de rechief : « Je les veulx secourir. 
Ilz sont des meilleurs gens que j'aye ; et pour 
rien ne les laisseray perdre. Mais je vueil bien 
conseiller la manière et comment. Et pour ce je 
vueil que, à trois heures après disner, vous ressoyez 
tous devers moy, affin que on baille à chascun 
sa charge pour faire diligence en ceste matière. Or 
allons disner ; car j'ay ouy maistre Alinot le medecin, 
qui dit qu'il est temps de crier aux queulx. » 
Ainsi chascun se leva. Le roy s'en alla à son retraict ; 
et tous s'en allerent au menger, chascun chieux soy, 
comme il est de coustume, et les ungs avecques les 
autres. Et fut grant bruit parmy la court du siège de 
Crathor. 
Et à trois heures aprez mydi le Roy tint conseil ; 
et là furent tous les seigneurs du grant Conseil. Et, 
quant le Roy fut assiz en sa chayère, il dit : « Beau 
cousin de Parvanchières, faittes appeller le Mareschal 
de Crathor, affin qu'il prengne son congié et 
qu'il s'en voise, et qu'on baille à chascun sa 
charge. » Dit le conte de Parvanchières à ung huissier 
qui fut là : « Faittes appeller le Mareschal de 
Crathor. » Tantost vint le Mareschal. 
Et, quant il fut en la presence du Roy, le conte 
de Parvanchières lui dit ainsi : « Mareschal de Crathor, 
vous avez bien ouy et entendu le bon et 
grant vouloir du Roy. Car il vous a dist et bien 
monstré ce qu'il avoit sur le cuer, et a dit, present 
son conseil et devant vous, qu'il est deliberé 
de secourir ceulx de Crathor, quelque chose 
qui luy doye couster. Et sa coustume est telle 
que jamais il ne delibere chose, que grandement 
et meurement elle ne soit debatue, avant 
que la conclurre. Et toutesfoyes il vous a dit, dès 
ce qu'il vous a ouy parler, qu'il vous secourra. Par 
quoy povez congnoistre l'affection et grant courraige 
qu'il a à vous. Et pour ce ne devez pas faire 
doubte en vostre secours, Dieu devant ; car là gist 
tout. » 
Et puis le Roy parla et dit : « Mareschal, faittes 
bonne diligence ; car je la feray bonne de ma 
part ; et me saluez le Jouvencel et tous mes bons 
serviteurs de Crathor et leur dittes sceurement que 
je ne les obliray point. » Adoncques le Mareschal 
s'agenouilla et dist : « Sire, je ne vous sauroye plus 
recommander la besongne ; car je voi bien que vous 
l'avez assez à cuer. Et à vostre congié, Sire ; s'il me 
vient aucune fortune, je me recommande à vostre 
bonne grace. » - « Ne vous soulciez, Mareschal, 
dist le Roy ; je ne vous abandonneray point en tant 
que touche mes biens ; de la vie je ne vous pourroye 
restituer. » - « Sire, dit le Mareschal, les 
gens meurent, quant il plaist à Dieu. Et la longue 
vie et la briefve est tant comme il lui plaist. Mais 
aux biens temporels il vous a donné telle puissance, 
la sienne mercy et grace ! que vous y povez bien 
pourveoir. Et adieu, Sire. » 
Aprez que le Mareschal fut party, le Roy commanda 
au conte de Parvanchières demander qu'il estoit de 
faire. Le conte demanda aux Mareschaulx, lesquieulx 
respondirent qu'il failloit que le Roy commandast de 
bouche à tous ceulx qui estoient là, que chascun s'en 
allast faire diligence d'estre à la fin de ce mois à Luc, 
ainsi qu'il avoit esté dit, et que monseigneur le conte 
de Parvanchières s'en allast devant pour recueillir 
tout le monde. Bien estoient d'oppinion que l'assemblée 
ne fut pas à Luc, pour ce que les ennemiz en 
pourroient ouyr nouvelles ; mais que on feust le 
XXVe jour du dit moys sur la rivière de Faire, là où 
se prendroit la conclusion de passer ; et que on feust 
à Luc dès le soir devant. « Car, dès l'eure que vous 
partirez de Luc, il vous fault avoir la sallade en la 
teste et la lance ou point et estre deliberez de ce 
que aurez à faire. » Chascun fut de cette oppinion. 
Je ne vueil pas perdre temps à escripre les oppinions 
ne l'ordre du conseil du Roy ; car ce n'est pas 
ma vocacion et me souffist d'escrire l'execucion de 
la guerre. Que pleust à Dieu que je le sçeusse si bien 
faire que vous y peussiez entendre quelque chose qui 
vous feust agreable et proffitable ! 
Or est ainsi que chascun s'en part et prent congié 
du Roy pour faire sa diligence au mieulx qu'il peut. Et 
tant firent par leurs journées que ung chascun se 
rendit sur la rivière de Faire, ainsi que appointié avoit 
esté en la presence du Roy. Et là se trouverent monseigneur 
le conte de Parvanchières, lieutenant du Roy, 
au passaige à une petite ville, nommée Fleure, qui 
grandement les recueillist. Car il estoit homme honnorable 
et vaillant et qui bien savoit faire ce qu'il avoit 
à faire. Au lieu de Fleure sejournerent quatre jours 
pour attendre toute l'armée. Et, quant l'armée et la 
puissance fut assemblée, ilz marcherent jusques à Luc, 
au moindre bruit qu'ilz peurent, et ilz y arriverent à 
la fin du moys. Et là trouverent le Mareschal de Crathor, 
qui avoit fait la dilligence si grande et si bonne 
qu'il en fut loué de tous. Et y fut premier que l'armée 
de plus d'ung jour entier. Et incontinent vint au - devant 
des seigneurs aux champs et leur dist : « Messeigneurs, 
toute la compaignie de Crathor se recommande 
à vous plus de cent mille foys et sont bien 
joyeux de vostre venue. Et croyez seurement qu'ilz 
mettront peine de faire plaisir et service au Roy et 
à vous autres, Messeigneurs, honneur et proffit. Ilz 
m'ont dit que je vous die que vous ne sejournez 
point yci et, incontinent que vous aurez repeu, que 
vous montez à cheval, et ne repaissiez entre cy et 
Crathor que une foys, ancores bien peu et au long 
d'une haye, il y a quinze lieues d'ici. Vous ne 
povez pas mener ceste puissance de nuit. Et pour 
ce regarderons l'eure que vous arriverez là, que 
vous pensissez les surprendre. Et si soyez bien 
sceurs et advisez que aucunement vous ne les 
surprendrez point, pour ce qu'ilz sont gens de 
guerre. Mais tant plus tart qu'ilz sauront vostre 
venue et mieulx vaudra. Vous povez partir d'ici au 
matin et chevaucher tout le jour, et vous en yrez 
repaistre à ung petit villaige, nommé Hardain, là 
où on ne peult venir sur vous que par deux guets. 
Il n'y a que cincq ou six maisons ; et tant mieulx 
vault, affin que vos gens ne s'i admusent pas. Et 
aussi il ne fait pas ancores de froit ; une nuit est 
tost passée. Dès le point du jour vous monterez à 
cheval pour aller faire vostre exploict. Et, dès ce 
soir, il fault que chascun ait sa charge, mais que 
vous soyez descenduz et à voz logeis et ordonné 
vostre guet et voz escoutes, je vous diray tout ce 
que messeigneurs de Crathor ont advisé. » 
Ainsi marcherent les seigneurs, chascun en son 
quartier, et se logièrent doulcement, sans ce qu'il feust 
bruyt ne cry parmy l'ost. Le conte de Parvanchières 
avoit une moult bonne façon de faire en cela, et si 
avoit - il en tous fais de guerre, et estoit saige et vaillant. 
Ceste façon touchant les logeiz estoit que, en 
toutes ses compaignies, chascun avoit ung maistre - logeur. 
Et ce maistre - logeur portoit une petite bannerette 
comme d'ung pié et demy en carré, en quoy 
estoit la livrée de son cappitaine. Et, incontinent qu'ilz 
partoient des battailles pour aller prendre les logeiz, 
il ne fut osé partir ung chevaucheur pour aller au 
logeiz sur peine de la mort, sinon ceulx qui avoient 
une bannerette au poing. Ainsi n'y alloit que les 
logeurs, et n'avoient point les cappitaines de peine à 
tenir leurs gens. Et, quant les logeurs estoient arrivez 
au logeiz, fut - en en ville, villaige ou aux champs, 
chascun mettoit sa bannerette, qui estoit en ung baston 
ou en une petite gaullette, à la fenestre de son 
logeiz ou sur ung buisson, si aux buyssons estoit. Et, 
quant la puissance arrivoit, chascun regardoit amont 
et aval, et, là où ilz véoient l'enseigne de leur logeur, 
ilz y alloient tout droit, et leur logeur leur monstroit 
où ilz se devoient bouter. Ainsi n'y avoit cry ne hu, 
ne homme n'appelloit son paige ne son varlet, ne 
huchoit Gaulthier ne Guillaume. Mais tous se logeoient 
où il leur estoit ordonné, et, par ce moyen, n'y avoit 
bruit ne tempeste. 
Et, quant ilz furent tous ainsi logez et leur guet 
ordonné, les seigneurs se tirerent tous au logeiz du 
conte de Parvanchières, où ilz trouverent le Mareschal 
de Crathor qui leur dit : « Messeigneurs, je vous ay 
dit aux champs la manière de vostre logeiz pour 
aller d'icy à Crathor. Mais de ce que vous avez à 
besongner et à faire sur le siège, je ne vous en ay 
point voullu parler ; car je ne sçay qui vous voulez 
qui y soit. Et, pour ce faites appeller Connin, qui 
est bonne guide et seur, et au surplus ceulx qu'il vous 
plaira, et je vous declareray vostre entreprinse et 
tout ce qui est possible que faciez sur ceulx du siège 
de Crathor. Et, pour Dieu ! qu'il n'y ait gens de qui 
vous ne soyez bien seurs et secretz. Car ung mauvais 
garçon seroit tantost courru de cy à Crathor 
pour dire vostre convine, si elle n'estoit bien 
secrette. » - « Mareschal, ne vous soulciez ; nous 
n'y appellerons gens qui ne soient pour ce faire. 
Vous savez bien qu'il fault que les cappitaines y 
soient appellez et tous ceulx qui ont charge, affin 
qu'ilz s'en sachent mieulx conduire. » - « Messeigneurs, 
dit le Mareschal, je ne le dy pas pour ceulx 
là. Je scay bien qu'il fault qu'ilz y soient et qu'ilz ne 
vous encuseront mye. Je ne le diz que pour beaucoup 
de menuz gens, qui vous suivent entre vous, 
Messeigneurs, et entrent plus hardement en voz 
chambres que ne feroient voz cappitaines ne que je 
ne feroie. » 
Ainsi se tira à part le conte de Parvanchières en 
une chambre et fist appeller les deulx Mareschaulx, 
le Maistre des arbalestriers et l'Admiral, les barons et 
les cappitaines qui là estoient, et aucuns chevaliers et 
escuiers en petit nombre, et Connin, pour ce qu'il 
estoit du payz et estoit bon et homme de bien et gentilhomme 
de bon estat et bon pour la guerre, et aussi 
le Mareschal de Crathor, auquel le conte de Parvanchières 
demanda, en la presence de tous, dire ce qu'il 
savoit. « Monseigneur, dit le Mareschal de Crathor, 
par le commandement du Roy j'ay parlé au Jouvencel, 
au cappitaine de Crathor, au sire de Roqueton 
et à toute la compaignie, et dit le grant et bon voulloir 
du Roy, et vostre venue aux trois seulement, 
ainsi que m'avoit esté enchargé. Ilz ont debatu avec 
les compaignons, si le secours leur venoit, qu'ilz 
avoient à faire et aussi ce que on pourroit besongner 
sur les ennemyz. Monseigneur, ilz ont tous esté d'oppinion 
que vous devriez venir passer une petite 
rivière, qui est par où je vous meneray, et prendre 
vostre chemin par darrière une abbaye, qui a nom 
l'abbaye de Bonne - Grace, et gaignerez le hault de 
la montaigne. Et vendrez, quant vous aurez gaigné 
ce hault, tous en belle bataille jusques devant la ville, 
là où il y a ung siège devant une de noz portes, qui 
s'appelle la porte de Bonne - Grace ; et là descendrez 
à pié et marcherez en despit de tout le monde 
jusques à nous, et nous jusques à vous. Car ce siège 
là n'est point fortiffié, et m'est advis qu'ilz n'ont 
point voullenté de tenir ferme ; car ilz n'y sont fortiffiez 
ne barrez, ne riens n'y ont que menue artillerie. 
Ilz ont fait aucunes barrières contre nous ; 
mais ce n'est riens. Et croy fermement que, incontinent 
qu'ilz vous verront, ilz se retireront à leurs 
gens et à leur champ fortifié, qui est ou bas de la 
valée. Et, si vous voulez debatre pourquoy ilz n'ont 
logié au hault le groz de leur puissance, c'est pour 
ce qu'ilz ne nous povoient gueres batre du hault ne 
faire guerre, et eussions eu tout le païz à nostre 
commandement, si nous eussions eu le bas vuyde. 
Et pour ce je dy que ceulx qui sont logiez devant la 
porte de Bonne - Grace, n'y sont seullement que pour 
nous tenir encloz, que nous ne puissions saillir aux 
champs ne mettre gens dedans nostre place. Mais, 
la merci Dieu ! vous estes si belle, si grande et si 
bonne puissance que vous y entrerez en despit de 
leur visaige, s'il plaist à Dieu. Et, se vous y entrez 
une foys, vous les combatrez, s'il vous plaist ; et, 
s'il ne vous plaist, si les ferez - vous lever et partir de 
delà. Car vous fortifirez le hault, par où vous entrerez, 
qui est avantaigeulx contre le bas. Vous estes 
gens de cheval plus qu'ilz ne sont, qui yrez tousjours 
au - devant de voz vivres, et aussi au - devant 
des leurs, qu'ilz n'en auront point. Le payz est 
vostre du derrière ; par quoy vous aurez tousjours 
vivres mieulx que eulx ; et par adventure les pourrez 
trouver en tel parti que vous entreprendrez 
plus avant. J'ay esperance, o la grace de Dieu, que 
au moings vous ne fauldrez point ad ce que je vous 
dy. » 
- « Dea ! dist le conte de Parvanchières, il fault 
debatre ung peu avecques vous. Nous n'avons 
ancores icy vivres ne marchans avecques nous ; et, 
quant nous serons là, nous mengerons tout quanqu'il 
y a en la ville en quatre jours ; et fauldroit que 
nous vuidissions, si ainsi estoit ; et par ce tout seroit 
perdu. » - « Monseigneur, dit le Mareschal de Crathor, 
non ferez pas en ung moys. Mais faittes vostre 
dilligence d'envoier hastivement à Fleure et par tout 
le païz derrière, pour faire venir vivres à force. » 
Lors dit le conte de Parvanchières : « Vous ne nous 
disiez pas cecy, quant vous feustes devers le Roy. 
Car nous feussions venuz garnyz de vivres et de tout 
ce qui nous estoit neccessaire. » - « Monseigneur, 
je ne le vous povoye dire ; car je ne savoye pas la 
convine des ennemiz, comme je faiz de present ; et 
n'avoient point fortifié leur champ, que je fuz devers 
vous, ce qu'ilz ont fait maintenant ; et on ne peult 
deviner. Et se plus avant vous eusse dit que je ne 
fiz, je eusse deviné. » 
Dit le conte de Parvanchières : « Nous nous 
attendions à les combatre dès l'arrivée. » Or dit 
lors chascun : « Monseigneur, vous ne le povez 
faire. Prenez les choses ainsi qu'elles sont et faittes 
une dilligence prompte. Car les choses sont bien 
encores, Dieu merci. » - « Messeigneurs, dit le 
conte, que vous semble - il qu'il est à faire en ceste 
matière ? Dictes nous en quelque chose, monseigneur 
l'Admiral ; vous n'en avez encores point 
parlé. » - « Monseigneur, dit - il, il fault et convient 
que vous prenez la chose ainsi que elle est, 
qui est très bien, comme il me semble. Car vous 
avez le choix de combatre ou de ne combatre pas ; 
et est grant chose que d'estre sur le lieu ; car nul ne 
vous sauroit si bien conseillier, comme fera la veue 
de vos ennemiz. Et en cecy ne avez à faire que 
grant diligence. Je suis d'oppinion que vous envoyez 
hastivement monseigneur le Prevost des mareschaulx, 
qui est dilligent et homme d'entendement, à 
Fleure - sur - Faire, et escripvez à tout le monde que 
on envoye par tous costez faire venir marchans et 
vivres. Et escripvez à maistre Gerard, à maistre 
Bertin et à monseigneur le Tresorier, qui est là, 
qu'ilz facent grant dilligence de vous envoyer vivres. 
Et vous envoyrez gens, qui les iront recueillir jusques 
à my chemin. Et leur escripvez qu'ilz avancent 
l'argent ; car vous ne trouverez nulz marchans qu'ilz 
se mettent en ceste peine ne en ce danger, s'ilz n'ont 
l'argent contant. Et, pour Dieu ! qu'ilz n'espargnent 
pas l'argent du Roy en ce cas. Car là où le Roy adventure 
vous autres, Messeigneurs, qui estes sa puissance 
et son bras dextre, il ne doibt pas espargnier 
argent. Et suis d'oppinion que demain au matin, 
Dieu devant, vous montez à cheval et que monseigneur 
le Mareschal de Crathor, qui est yci, se mette 
le premier, et que nous le suivions tous et que nous 
facions tout ce qu'il a dit. Car il me semble qu'il a 
dit tout ce qui se peut dire en ceste matière. Mettez 
Connin devant, qui scet bien le payz, et lui baillez 
quelque XXX chevaulx, qui ira tousjours trois ou 
quatre lieues devant vous. Et qu'il demeure à 
repaistre quelque deux lieues oultre là où vous 
repaistrez, où ilz adviseront, monseigneur le Mareschal 
de Crathor et lui. Et vous servira d'escoutes. 
Et qu'il renvoye à la repeue vers vous deux ou trois 
hommes, dont il en y ait ung bien entendu, qui vous 
rapporte des nouvelles de ce qu'ilz auront trouvé 
sur le paiz. » Chascun fut de ceste oppinion. 
Et adoncq dit le conte de Parvanchières : « Monseigneur 
l'Admiral, puisque vous avez commencé, je vous 
prie de parler de la manière de nostre chevauchée 
de demain. » - « Monseigneur, dit l'Admiral, je 
suis d'oppinion que Connin s'en aille devant atout 
ses XXX chevaulx, comme j'ay dit, et après le Mareschal 
de Crathor atout quarante lances, et tous voz 
logeurs aprez, affin que vous n'ayez point de hu ne 
de bruit à vostre logeiz, quant vous y viendrez ; et 
aprez messeigneurs les Mareschaulx avec leur avant - garde ; 
vous et vostre bataille aprez ; monseigneur 
le Maistre des arbalestriers o tout son traict en une 
bataille à part quant et vous. Mais je ne suis pas 
d'oppinion qu'ilz soient entre vous et l'avant - garde, 
mais qu'ilz viennent aprez la bataille. Et messeigneurs, 
qui ont la charge de l'arrière - garde, chevaucheront 
après vostre traict. Monseigneur, je ne 
viz oncques jour de ma vie que, quant on chevaulche 
et le traict est devant, que le traict ne fut 
cause de rompre la bataille ; car, se ilz treuvent les 
ennemiz, ilz ne sont pas puissans pour les attendre 
ne pour endurer le faix des lances ; et reviendroient 
tous fuyans contre vous et vous romproient, sans 
ce que vous y sceussiez mettre remede. Et pour ce 
je diz que, quant vous allez droit à voz ennemiz, 
vous devez mettre le traict derrière vous. Et, quant 
vous retournez, vous le devez mettre devant et les 
lances derrière, tant que vous estes à cheval. Et, 
quant vous allez à pié, tout le contraire : vous devez 
mettre votre traict devant avec quelque peu de gens 
d'armes ou front, pour leur tenir pié et soustenir le 
faix. Encores dy - je que à pié le traict doit estre sur 
les aelles, si le païz est assez large pour le porter, 
jusques ad ce que les derreniers les puissent secourir. 
Et si fault que le traict à pié soit tousjours 
devant ; car ilz ne tireroient pas par dessuz les gens 
d'armes. Et, quant on se retire à pié, il fault que le 
traict soit darrière, tout à l'opposite de ceulx à cheval. 
Et, pour retourner à notre entreprise, je vouldroye 
bien savoir si le payz est large ou estroit. » 
Sur ce point respondirent le Mareschal et Connin, qui 
estoient là : « Il y a assez beau chemin et beau païz 
jusques à Nostre - Dame de Bonne - Grace, et de là 
tout païz large jusques à la porte de la ville, exceptées 
aucunes ruettes, qui sont à venir sur la main 
gauche du costé où est le siège à bas. Et tout cela 
n'est que à nostre avantaige. » - « Or sus doncq ! 
dist l'Admiral. J'ay dit ce que me semble de nostre 
chevauchée de demain, sauf à messeigneurs de me 
corriger. » Tous dirent : « Vous avez bien dit. » 
Ainsi fut conclud le partement de Luc pour s'en 
aller à Crathor. Et chevaucherent jusques au petit 
villaige, nommé Hardan, qui estoit sur la petite 
rivière, que le Mareschal de Crathor leur avoit dit. 
Et, tandiz qu'ilz se logerent, le conte de Parvanchières 
envoya l'Admiral, atout cinquante lances, passer la 
rivière droit à Crathor, pour là faire le guet, tant que 
toute la compagnie fut logée et apaisée. Puis s'en 
retourna l'Admiral au logeiz. Et, quant tout fut logié, 
le conte de Parvanchières fit repaistre ses escoutes, 
puis les envoya aux champs, chascun là où sa charge 
lui avoit esté ordonnée. Puis fit descendre l'Admiral 
et le fit soupper et les Mareschaulx aussi. 
Et aprez soupper manda querir tous les cappitaines, 
pour savoir ce qu'ilz avoient affaire. Et, 
quant ilz eurent souppé à grant joye et grant liesse, 
comme la guerre le requiert (car elle hait gens tristes 
et paoureux ), le conte de Parvanchières se tira a ppart 
en ung petit champ loing de toutes gens, voyant que 
nul ne povoit approucher de lui pour l'escouter, fors 
seullement ceulx qu'il appelloit à son conseil. Et lors 
dist ainsi : « Messeigneurs, je vous pri, devant toute 
euvre, que chascun die à ses gens que tous se mettent 
en bon estat aujourd'uy et se confessent et appellent 
Dieu en nostre aide. Car nous pensons avoir demain 
bataille. Nous avons bonne querelle, et, se Dieu 
plaist, nous recouvrerons ceste seigneurie pour 
nostre souverain seigneur, et mettrons le peuple et 
la chose publique en paix, qui tant a travaillé. 
Mareschal, dit le conte de Parvanchières, vous 
savez le païz ; mettez vous devant demain avec voz 
quarante lances, messeigneurs les Mareschaulx 
aprez vous o toute leur avant - garde, le Maistre des 
arbalestriers sur la main dextre o tout le traict, et 
l'arrière - garde aprez la bataille. Et vous, Admiral, 
nous serons en la bataille, vous et moy. Connin sera 
sur la gauche, qui est du costé devers les ennemiz, 
et servira de descouvreurs, affin que nulles gens ne 
puissent approucher de nous que nous ne le sachons. 
Et, quant nous aurons passé Nostre - Dame de Bonne - Grace 
et nous serons tous sur le hault de la montaigne, 
messeigneurs les Mareschaulx et le Maistre 
des arbalestriers, avec tout son traict, descendront 
à pié et là tiendront pié ferme et envoyrons leurs 
chevaulx derrière, bien loing, tout oultre de l'arrière - garde 
et en la garde de l'arrière - garde. Nous 
vendrons o nostre bataille, aprez que serez descenduz 
et bien disparez de voz chevaulx, qui n'y 
aura plus riens qui maine noise ne qui nous 
puisse nuyre. Et descendrons à pié de costé vous, 
et pareillement envoyrons noz chevaulx derrière 
l'arrière - garde, et puis vendrons nous joindre à 
vous. Et le Mareschal et Connin seront tousjours à 
cheval du costé devers les ennemyz pour reboutter 
leurs escarmoucheurs, affin qu'ilz ne nous puissent 
veoir ne congnoistre nostre convine. Et, se ainsi est 
que le siège d'amont tienne ferme, nous marcherons 
et le irons combatre, et ferons faire le signe à ceulx 
de la ville qu'ilz saillent pour nous venir aider. Et 
l'arrière - garde marchera ung peu sur la main 
gauche en avant, droit aux deux sièges, pour les 
garder de venir secourrir leurs gens. Et, se ainsi 
estoit qu'ilz marchassent pour y voulloir venir, à 
l'eure qu'ilz seront prestz d'assembler avec nous, 
l'arrière - garde donnera dedans eulx, et Connin et 
le Mareschal, qui seront dedans une petite asle, et 
ceulx de la ville, qui sauldront de l'autre costé. 
Ainsi me semble que nous leur donnerons bien à 
besongnier. Car, avant qu'ilz soient venuz jusques à 
nous pour secourir leurs gens, ilz seront bien hors 
d'alaine. Car nous tiendrons pié coy à nostre avantaige 
et ne marcherons point. Car tous ceulx qui 
marchent à pié, se desordonnent et se mettent hors 
d'alaine et communement sont desconfitz. » 
Et ainsi alerent à la messe au plus matin. Aprez la 
messe et que chascun se fut myz en bon estat, alerent, 
en la manière que j'ay dit, jusques à Crathor. Et, quant 
ilz eurent chevauché jusques à la veue de la ville en l'ordonnance 
que vous avez ouye, les ennemiz, qui estoient 
devant la porte de Bonne - Grace, se retirerent à leurs 
gens et n'oserent attendre le conte de Parvanchières 
et ses batailles, pour ce que bonnement leurs gens ne 
les povoient secourrir. Et tantost le Mareschal de 
Crathor et Connin vindrent au conte de Parvanchières 
et lui dirent : « Monseigneur, seurement le siège de 
la porte par où vous entrerez en la ville se leve et 
s'en vont à leurs gens au champ fortifié. Nous 
sommes venuz pour le vous dire, affin que vous 
marchiez vostre beau petit pas jusques devant la 
porte de la ville. Et le Jouvencel et tous ceulx de 
Crathor sauldront au - devant de vous, qui vous conseilleront 
tout ce que vous aurez à faire. Et, si Dieu 
plaist et Nostre - Dame de Bonne - Grace, vous aurez 
aujourd'hui grant honneur et ferez ung grant service 
au Roy et à tout le royaulme. Nous avons desja fait 
le signe à ceulx de la ville, qui ont bien congnoissance 
de vostre venue et sont desja plus de cincq 
cens hors la porte aux champs et escarmouchant de 
bien prez ceulx qui se retirent au grant siège. Et ne 
veistes oncques le bruit ne le hu, qui est là devant, 
si grant comme il y est. Toutes les cloches de la ville 
sonnent ; tous crient : Parvanchières ! Sur mon âme, 
vous auriez grant plaisir, se vous les oyez. Marchez 
tousjours ; et nous en allons au bruit et vous rapporterons 
des nouvelles. » - « Or tost, dit le conte de 
Parvanchières, Mareschal, nous nous en allons là où 
vous nous avez dit, le plus dilligemment que nous 
pourrons. Je vous pry que executons chaudement ce 
que nous avons à faire. » Le Mareschal lui respondit : 
« Monseigneur, pour Dieu ! ne rompez point 
l'alaine de voz gens ; et n'entreprenez riens tant que 
vous ayez parlé à ceulx de Crathor, qui bien vous 
conseilleront et guideront en vostre affaire. » 
- « Mareschal, dit ung compaignon qui fut là, despeschez 
vous ; car il y a le plus grant bruit que vous 
veistes oncques : canons petent terriblement ; tout 
crie, tout hue, tout bruit ; trompettes sonnent ; tout 
sonne ; et les cloches de la ville sonnent mesmement ; 
tout maine telle noise qu'il semble que tout 
doive fondre. Pour Dieu ! avancez - vous. » 
- « Adieu, dit le Mareschal, Monseigneur, Dieu nous 
doint bien faire. » 
Ainsi s'en alla le Mareschal à son afaire. Et le 
conte de Parvanchières marcha le petit pas en 
moult belle ordonnance droit en la ville. Et marcha 
tellement qu'il vit devant lui la ville et la pluspart 
de ceulx de dedans aux champs à pié et à cheval. 
Il regarda dans la valée sur sa main gauche et voit le 
siège et ses ennemyz en ordonnance de bataille. Et vit 
clerement que tout se retiroit ensemble au champ, là 
où le Mareschal lui avoit dit, et qu'ilz avoient tout 
desemparé entre lui et la ville et qu'il n'y avoit plus 
riens. Et moult lui pesa que encores ne les avoit trouvez. 
Touteffoys il marcha jusques devant la porte de 
Nostre - Dame de Bonne - Grace, et là retourna à luy le 
mareschal de Crathor, qui lui dit : « Monseigneur, 
veez - cy venir le Jouvencel, le viel cappitaine de 
Crathor et le sire de Rocqueton vous faire la 
reverance. » 
Et tantost le conte fit ung peu arrester sa bataille 
et marcha au devant d'eulx. Ilz n'estoient pas loing, 
et tantost les rencontra. Lors le saluèrent et le vindrent 
accoller par les jambes ; et parla le viel cappitaine 
de Crathor et dit ces motz : « Monseigneur, 
vous soyez le très bien venu. Je prie à Dieu et à 
Nostre - Dame de Bonne - Grace qu'il vous vueille 
remunerer la paine que vous avez prise. Se Dieu 
plaist, vous et tous messeigneurs, qui sont venuz en 
vostre compaignie, serez bien recompensez, avant 
que vous retournez de ce payz. » - « Or, dit le 
conte, cappitaine de Crathor, je vouldroye faire 
service au Roy et au royaulme et à vous tous autres, 
Messeigneurs, se je povoye et savoye. Et si sçay 
que aussi feroient tous mes freres qui sont en ceste 
bataille. Pour abregier, est il riens que nous puissions 
faire sur ces gens yci promptement ? » 
- « Monseigneur, dit le viel cappitaine de Crathor, ilz 
sont fortifiez en leur champ. Je ne conseille pas que 
les y assalliez. Entrez dedans la ville ; et passerez 
dela la rivière et logerez, vous et vostre puissance, 
en ung gros bourg, qui s'appelle le Bourg - Neuf, et 
sont les faubourgs de la ville. Vous serez entreux 
et leur païz ; ilz n'auront jamaiz nulz vivres ; et fauldra 
en despit d'eulx qu'ilz se lièvent et qu'ilz desemparent 
leur fortification. Et, au despartir, vous en 
aurez beau marché. » 
Or sur ce dist le conte : « Allons parler à messeigneurs 
les Mareschaulx, au Maistre des arbalestriers, 
à l'Admiral et aux autres seigneurs, 
cappitaines et gens de bien, qui sont illec, pour 
conclure ce que nous avons à faire. Mais, s'il 
vous sembloit que nous peussions aucune chose 
exploicter aujourd'ui, le jour est grant et nous 
sommes bien acompaigniez pour faire beaucoup 
de bien, ce me semble. » - « A ! Monseigneur, dit 
le Jouvencel, Dieu vous doint bonne vie ! car vous 
dictes moult bien. » - « Monseigneur, dit le Mareschal 
de Crathor, c'est le Jouvencel. » Puis le conte 
l'embrassa et dit : « Jouvencel, j'avoye grant envie 
de te veoir pour les grans biens que j'avoye ouy 
dire de toy. » Et dist ancores : « Il fault faire ung 
coup aprez ho. » - « Sur mon ame ! dit le Jouvencel, 
il est encores assez du jour, s'il vous plaist, 
pour faire beaucoup de choses. » Puis dist le conte : 
« Il fault parler à noz compaignons, et puis nous 
verrons qu'ilz diront. » 
Ainsi marcha le conte et sa compaignie, le Jouvencel 
le viel cappitaine de Crathor, le sire de Roqueton et 
le Mareschal de Crathor droit aux autres seigneurs, 
qui estoient en la bataille ; et là assembla les deulx 
Mareschaulx, le Maistre des arbalestriers, l'Admiral 
et autres seigneurs et cappitaines, pour conclure 
brief ce qu'ilz auroient à faire. 
Ainsi que ilz estoient ensemble, arriva Connin, qui 
venoit de devers le siège et dit au conte : « Monseigneur, 
et voz aultres, Messeigneurs, je vous asseure 
que ces gens illec sont en belle bataille et en belle 
ordonnance, et ont eu voulenté deux ou trois foys 
de saillir hors leur parc. Je ne scay si c'estoit pour 
venir courrir sur nous ou pour eulx enfouyr ou 
pourquoy ce est. » - « Pourquoy que ce soit, dit 
le conte, avant que nous departons, on verra qu'ilz 
ont sur le cuer et nous aussi. » 
Après les parolles de Connin, le conte racompta les 
parolles que luy avoit dictes le cappitaine de Crathor, 
et lui dit : « Cappitaine, dictes ce que vous semble que 
avons affaire, franchement, devant tous ces seigneurs 
yci. » Et le Cappitaine respondist : « Monseigneur, 
il n'en fault point faire la petite bouche en leur fortiffication. 
Vous ne leur mesferez ja ; et seroit très 
grant folie à vous de les y assaillir ; ne jamaiz ne 
seray de ceste oppinion pour les raisons que je 
vous ay dictes et que vous dy encores. Et, pour 
vous dire brief, vous n'avez party que cellui que je 
vous ay dit, qui est si grant et si bon qu'il me 
semble que vous ne le devez pas refuser. Et Dieu 
vous a donné cest avantaige sur eulx ; si vous le 
reffusez, il vous en pourroit bien mal prendre. » 
- « Messeigneurs les Mareschaulx, dit le conte, qu'en 
dictes vous ? Et vous, monseigneur le Maistre des 
arbalestriers, et Admiral et vous autres, messeigneurs ? » 
Chascun respondit : « Il dit bien, Monseigneur. 
C'est le party que vous devez prendre et 
non aultre. » 
Adoncques ilz marcherent et entrerent en la ville, 
les sains et trompettes sonnans à grant joye et à 
grant hu. Les seigneurs s'en allerent à Sainct - Symphorien, 
qui estoit la grant eglise, dire leurs devocions 
et regracier Nostre Seigneur des biens que 
tousjours leur faisoit. Et, ce fait, ilz marcherent oultre 
et allerent logier au Bourg - Neuf, ainsi que conseillié 
avoit esté. Et, quant ilz furent là, ilz visiterent le logeiz et se barrerent et fortiffierent contre ceulx du 
siège, neantmoings qu'il y avoit une rivière entre eulx 
et leurs ennemyz. Mais il y avoit ung pont qui estoit 
jusques encontre le champ de leurs ennemyz, et en 
estoient seigneurs les adversaires et povoient passer, 
quant il leur plaisoit. Et neantmoings avoient ung gué 
à leur commandement au - dessoubz du pont. Pour 
quoy estoit de neccessité que le conte de Parvanchières 
fist bon guet. Il estoit homme diligent et vaillant 
et en peu de heure il eust fortifié son logeiz tellement 
qu'il fut en seurté. Et, pour la première nuyt, il 
y eust deux cens hommes à cheval, la lance au poing, 
qui furent jusques à mynuit encontre le bout du pont 
en ung petit boys, qui y estoit, pour savoir s'il sauldroit 
homme, et grosses escoutes jusques sur le bort 
du pont et trois cens lances, qui y furent depuis 
mynuyt jusques à hault jour, sans le guet, qui estoit 
au logeiz, où ilz estoient, en habillemens prestz à recevoir 
leurs ennemyz. Ainsi passa celle nuit le conte de Parvanchières, et 
le lendemain il fut tellement cloz et barré qu'il n'eust 
plus besoing, fors d'escoutes aux champs et grotz 
guet en son logeiz ; car il avoit grant foison mennouvriers 
amenez quant et luy. 
Ce jour eust une grosse escarmouche commencée 
par ceulx de Crathor ; et puis saillist grant 
nombre de gens du logeiz du conte de Parvanchières, 
qui y vindrent par la ville. Le conte avoit 
deffendu que nul ne allast droit au pont ; car ce 
jour il voulloit deliberer bien arreement ce qu'il 
avoit à faire. Et tandiz qu'il tenoit conseil là, où 
estoient les chiefz, les seigneurs de son armée et tous 
les gens de bien de Crathor, les compaignons commencerent 
l'escarmouche du costé de Crathor, si oultraigeuse 
qu'ilz vindrent jusques au champ charger 
leurs ennemyz. Et, quant le duc Baudouyn, le conte 
d'Orte et messire Guillaume Boucqueton, qui estoient 
chiefz du siège, vidrent cest oultraige, dirent les ungs 
aux aultres : « Ces gens yci nous mengeront, qui leur 
vouldra souffrir. Il faut leur monstrer que nous 
n'avons point perdu le cuer. » Et adonc saillirent 
de leur champ à puissance, les banières au col. Et 
vindrent charger les gens au conte de Parvanchières, 
tellement que à peu ilz n'entrerent dedans la ville de 
Crathor. Et y en eust beaucoup de mors et de priz. 
Et sur ce on vint huchier au conte de Parvanchières, 
où il tenoit son conseil, et dire le cas tel qu'il estoit. Mais 
il n'en fit pas grant compte et dit : « Les folz font 
les folies. Qui a les coups, si les boyve. Si n'y 
fussent pas alez sans congé. Encores avoye - je deffendu 
que on ne fit riens ou peu ennuyt. Et en de 
telz qui sont pris ou mors, ainsi que je entens, que, 
s'ilz fussent revenus, ilz en eussent esté pugniz. » 
- « Monseigneur, dit le Jouvencel, ilz estoient allez à 
la ville et ne pensoient en riens à l'escarmouche et, 
quant ilz ont veu le bruit, ilz sont sailliz et n'entendoient 
vostre deffence sinon decy au pont. Car, par 
la ville, il leur sembloit qu'ilz ne povoient periller. 
Et noz gens ont commencié ceste folie pour le courraige 
qu'ilz ont de vostre venue. » - « Or ça, dist 
le conte, il ne fault plus ramentevoir des choses 
passées, sinon chastier ceulx qui ont commencié la 
folye, s'il y a aucuns qui y aient fait faulte. Et revenons 
à parler de ce que avons à faire pour le temps 
advenir. Or ça, cappitaine de Crathor, vous estes le 
plus viel et le plus expert et congnoissez la convine 
de ces gens icy ; c'est raison que vous nous 
mettez en besongne. » - « Monseigneur, dit le cappitaine 
de Crathor, pardonnez moy, s'il vous plaist ; 
car il fault que je vous responde pour les raisons 
que vous avez dictes. S'il y avoit hommes qui deust 
parler le premier, ce seroit vous. Mais pour obéir 
à vostre commandement comme vostre serviteur, 
Monseigneur, je ne voy pas que vous puissez ne 
devez entreprendre sur ces gens icy, sinon une 
chose seullement. Faictes chevaucher voz gens et 
gardez qu'il ne leur viengne nulz vivres de leur 
païz, et que voz gens chevauchent si puissans qu'ilz 
les puissent garder d'avoir vivres ; ce qu'ilz feront 
bien, ce me semble, o l'aide de Dieu. Mais que vous 
leur baillez tousjours bons chiefz, quant ilz iront 
dehors, et que homme ne chevauche sans congié, 
affin que on ne soit point rué juz follement. Ilz ne 
sont point si puissans de gens à cheval que vous 
estes, et estes entre eulx et leur païz. Et, vostre 
chose, bien conduitte, comme vous le saurez bien 
faire, n'auront ilz secours ne de gens ne de 
vivres. Et en despit d'eulx il faudra qu'ilz desemparent 
legierement de là où ilz sont. Faictes bon 
guet qu'ilz ne partent point que vous ne le saichez. 
Il y a cincq lieues d'ici à Escallon, qui leur a esté 
delivré, qui est le plus près et prochain retraict 
qu'ilz aient. S'ilz se mettent au chemin pour eulx en 
aller, et ilz vous ayent une foys le doz tourné et 
vous leur donnez au doz, les premiers ne tourneront 
jamaiz pour aider aux derreniers. Et encore 
attendroys - je qu'ilz fussent prez de leur place, avant 
que les assaillir, si entre cy et là vous ne trouvez 
quelque tendrière. Car à l'eure qu'on voit son parti 
sur ses ennemyz, on le doit prendre. Car il vient à 
une heure ce qu'il n'avient pas à cent. La guerre est 
de telle condicion, qu'on y doit avoir bon pié et 
bon oeil. Et vous les pourrez veoir en telle desordre 
que, dès le partir d'icy, vous les pourrez bien assaillir. 
Mais, si vous les voyez, au partir d'icy, en belle 
ordonnance, comme je doubte que si ferez (car ilz 
ont bons chiefz ), je diroye que vous attendissiez 
qu'ilz fussent prez de leur retraict. Car seurement, 
quant genz sont prez de leur retraict, ilz se desordonnent 
tousjours, et est impossible qu'on les puisse 
tenir. L'ung est las, l'autre son harnoys le casse ; 
ilz voient leur retraict prez ; l'ung a paour, l'autre 
desire estre à sauvetté. Il y en a bien pou qui 
veullent tenir ordonnance. Les chiefz de guerre sont 
laz de les avoir combatuz toute la journée ; ilz ne 
pevent plus parler de force de crier. On ne les oït 
plus ; et, si on les oït, si n'en fait l'en point semblant. 
Les chiefz n'ont pas à faire à ung homme 
seul ; ilz ont à faire à toute la compaignie. Et sont 
les ungs parmy les autres ; chacun se muce et boit 
sa part de la honte et dit : Ce n'est pas moy. Et 
s'efforcent de dire trestous : Demourez, demourez ; 
tenez ordonnance ; tenez. Mais il n'y a cellui qui ne 
voulsist estre à l'ostel. Monseigneur, quant une 
puissance desmarche et elle sent que elle a une 
autre puissance au doz, croiez seurement que elle 
est tousjours en effroy. Ilz ne voient point leurs 
ennemyz ; ilz leur ont le doz tourné ; ilz cuident de 
chascun hu estre assailliz. Oultre ilz ne pevent tenir 
ordonnance en allant ; ilz trouveront tant de hayes, 
de passaiges, de chemins, par quoy il fault que les 
premiers soient les derreniers. Et chascun craint 
cest article, soit petite compaignie, soit grosse. Il 
fait perilleux marcher devant ses ennemiz. Et, en 
quelque manière que ce soit, on doit tousjours tascher 
que son ennemy marche devant soy ; car on y 
apprent moult. Si ung homme lutte et il entre le 
premier à la lutte, communéement il est abatu. Se 
c'est ung homme qui parle et il parle le premier, 
son adversaire y apprent beaucoup. Or regardez 
donc d'une bataille, qui est ung peuple et où il y a 
tant de testes qu'ilz ne se puent toutes entendre, ce 
que c'est quant il fault qu'ilz marchent devant leurs 
ennemiz, en telle manière qu'ilz ne pevent aller l'ung 
quant et l'autre, et n'y voient goutte par derrière ; 
qu'il y a à dire de ceulx qui les voient et vont 
aprez et concevent à l'oeil leur aller et leur marcher 
et, si faulte y a, ilz la congnoissent et est en eulx 
d'assaillir, quant il leur plaist, ou de n'en faire riens. 
Et par ce ilz sont asseurez et ont leurs sens avecques 
eulx et ne sont point troublez et choisissent leur 
parti, quant il leur plaist. Pour ce je di, Monseigneur, 
que vous devez laisser partir et aller devant 
ces gens icy. Se vous voyez à l'oeil que vous leur 
doyez courrir sus dès le despartir, vous le ferez, 
ou en chemin, si vous voyez qu'il soit affaire. Quant 
ilz arriveront à leur place, pareillement. Et povez 
choisir tel parti qu'il vous plaira ; mais communement 
à l'arrivée de leur retraicte est le meilleur. 
Car, comme je vous ay dit, homme ne les sauroit 
tenir en ordonnance. Et, pour ce, je suis d'oppinion 
que vous actendez au derrenier à les assaillir, si 
vous voiez chose, qui vous plaise entre cy et là. Et 
faictes, comme j'ay dit, vostre dilligence qu'il ne 
leur viengne riens. Et vous avez cest avantaige qu'il 
fault en despit d'eux qu'ilz marchent devant vous, 
dont vous estes grandement tenu à Dieu ; et en 
guerre on doit cercher tous les avantaiges qu'on 
peut. Car communement on dit : Qui a le prouffit 
de la guerre, il en aura l'honneur. Monseigneur, 
pour ce que j'ay dit que on doit communement voir, 
qui puet, la contenance de son ennemy, il est vray ; 
mais je n'entens pas que aucuneffoys on ne mette 
peine de surprendre son ennemy, comme en ung 
logeiz, en chevauchant ou par une embuche. Et en 
joue l'en à quitte ou à double ; car, qui fault à les 
surprendre et ilz vous voient venir, je dy pour ce 
qu'ilz sont arrestez, qu'ilz ont de grans avantaiges. 
Et pour ce, Monseigneur, quant on va en guerre, 
on doit chevaucher deliberé d'arrester et tenir ferme, 
quelque chose qu'il adviengne, sinon on ressemble à 
aucuns larrons de guerre, qui vont pour embler ung 
homme en sa maison, ou pour guetter ung chemin, 
ou pour prendre ung cheval à l'abrevoir, ou pour 
courre et racourre. Encore, Monseigneur, je dy 
bien que ung homme, qui a affaire à ung aultre 
homme seul à seul, fera que saige de fraper le premier, 
s'il peut. Monseigneur, laissons partir ces gens 
icy et deffendez que on ne face nulles escarmouches, 
si vous ne le faictes saigement et par grant 
deliberacion. » 
Lors dist le conte de Parvanchières à tous : « Le 
cappitaine de Crathor a grandement et notablement 
parlé. Et pour ce, je vous prie, dictes s'il y a que 
corriger. Car l'eure tarde et il fault que nous allons 
mettre ordre en noz guetz et à noz gens et à tout 
nostre fait, chascun à son endroit. » - « Monseigneur, 
dist tout le monde, homme ne pourroit 
mieulx parler que a fait le cappitaine de Crathor, 
et ne fault pas que nous perdons temps à dire riens 
aprez luy. Besongnez à savoir qui chevauchera et à 
la police de voz vivres et de vostre guet, et faictes 
crier les choses que vous voulez qui soient tenues 
entre voz gens. » 
Ainsi fut conclud et se tindrent à l'oppinion du cappitaine 
de Crathor. Et firent leur ordonnance, ainsi 
que plus à plain verrez. Aprez demande le conte qui 
chevauchera sur le païz des ennemyz, affin que vivres 
ne leur viengnent. Tous furent d'oppinion que ce 
seroit monseigneur l'Admiral, avecq lui le mareschal 
de Crathor, qui savoit le paiz des ennemyz, affin que 
vivres ne leur viengnent ; et bien seroient puissans. 
Ainsi fut conclud et ainsi fut fait. Et ilz firent si bien 
leur devoir, que vivres ne secours ne vindrent aux 
ennemiz. Aussi estoient ilz bien gens pour ce faire. 
Aprez fut baillée la charge et police de despartir les 
vivres au Maistre des arbalestriers et au viel cappitaine 
de Crathor. Et puis fut ordonné que le sire de 
Roqueton auroit la conduicte de faire les escoutes en 
tous les logeiz et de les ordonner par toutes les venues. 
Puis fut baillé au sire de Roqueton ung jeune homme 
entre les autres qui avoit grant voulloir et bon 
desir d'apprendre et faire ce que on lui commanderoit, 
nommé Guyon de Perrouse, lequel fist au sire 
de Roqueton plusieurs questions pour savoir qu'il 
avoit à faire au quartier, dont il avoit la charge de 
faire le guet. Le sire de Rocqueton print plaisir en ses 
questions et entendist bien qu'il avoit bon voulloir de 
faire son devoir et d'apprendre. Et entre autres questions 
lui demanda : « Monseigneur, que doy - je faire, 
quant je seray encores nuyt là où je devray aller ? 
Vous me baillez X ou XII hommes, qui sont aussi 
jeunes comme moy ; et eulx et moy n'avons riens veu 
et ne savons que nous devons faire. Pour Dieu ! 
dictes moy ce que nous avons à faire. » Adoncq lui 
respondit le sire de Rocqueton : « Mon filz, je vous 
pri, ayez ung peu de pascience que je despesche ces 
gens icy, et puis je vous diray tout ce que vous 
aurez à besongner. » 
Tantost le sire de Rocqueton despartit à tous 
ceulx qui devoient faire les escoutes, le payz où 
ilz devoient aller, et leur bailla guides pour ce faire. 
Et luy voulloit estre guide de Guyon de Perrouse, 
pour parler à lui et l'instruire au mieulx qu'il 
pourroit. Et le mena es lieux qu'il pensoit estre les 
plus dangereux. Il achemina tous les autres ; et lui 
sembloit bien que c'estoit gens assez instruitz à ce 
qu'ilz auroient affaire, et pour ce ne leur dit riens. 
Mais prist son chemin avecques Guyon et s'en allerent 
aux escoutes. 
Et tant allerent qu'ilz vindrent en ung carrefour 
où se despartoient trois chemins. Et là le sire 
de Rocqueton dist à Guyon : « Guyon, mon amy, 
veez - ci ces trois chemins par où les ennemyz pevent 
venir. Vous avez XII hommes ; en chascun chemin 
vous en mettrez quatre, deux bien avant et deux 
yci au carrefour ; ainsi seront six hommes en ce 
carrefour, et les six aultres seront es trois chemins. 
C'est en chascun chemin deux ; de quoy de chascun 
des deux il en ira ung bien avant, et l'autre demourra 
my chemin entre vous et le premier qui va devant. 
Et, si le premier oit riens, il reviendra à son compaignon 
et lui dira ce qu'il aura ouy pour le vous 
venir dire ; puis retournera escouter. Et puis vous 
irez en personne, vous et ung de voz six, pour 
savoir que c'est, et renvoyez devant cellui qui vous 
sera venu dire la nouvelle, pour reserchier son compaignon 
et pour savoir s'il a riens ouy depuis. Et, 
se vous trouvez, quant vous serez là, qu'il y ait 
quelque bruit et que vous le sachiez bien au vray ; 
car aucune foys une beste fait bruit, ou les oreilles 
cornent ou ung homme seul ou deux, qui passent 
païz, ou cincq ou six hommes qui vont pour gaigner 
à pié ou à cheval, ou le vent qui souffle, donne 
aucuneffoys entendre aux gens qu'il y a quelque 
bruit où il n'y a riens, et y a gens qui se effraient de 
pou de chose. Et pour ce ne devez riens mander, 
se vous ne estes bien acertainé ; car ce n'est pas 
peu de chose d'effraier ung ost. Mais, si le cas y 
avenoit que vous ouyssez quelque bruit de gens et 
que en fussiez bien assuré, vous en devriez aller en 
personne au logeiz devers le chief doulcement et 
sans effroy luy dire à part : Monseigneur, sans faulte 
j'ay ouy gens. Et, cependant que vous yrez, laissez 
voz compaignons bien advertis de venir l'ung aprez 
l'autre dire tousjours ce qu'ilz auroient oy, coyement. 
Et vela, Guyon, ce que vous avez à faire ; je 
vous ay monstré le payz. » - « Ha ! Monseigneur, 
dit Guyon, pleust à Dieu que vous demourassiez 
meshuy avecques nous pour nous compter de belles 
choses touchant la guerre ! » - « Guyon, dist le 
sire de Rocqueton, voullez - vous que je demeure ? » 
- « Ouy, Monseigneur, dit Guyon, s'il vous plaist. » 
Ainsi demoura le sire de Rocqueton. Et, comme ilz 
parloient de plusieurs choses plaisantes et d'armes et 
d'armours, veez - cy venir une de leurs guettes au 
carrefour, qui leur dit : « J'ay esté jusques encontre 
le siège, et vous dy qu'ilz font ung très grant 
bruit, et cuide qu'ilz vueillent venir pour entreprendre 
quelque chose sur noz gens. Car j'ay ouy 
passer sur le pont des gens à pié et à cheval ; et en 
est venu deux à pié tout celéement le long d'une 
haye me cuider prendre à la bride. Et j'en ay veu 
en ung chemin creux plus de XL ; et incontinent 
j'ay picqué et m'en suis venu à vous pour vous le 
dire. » Et le sire de Rocqueton lui respondit : « N'a 
tu pas laissé ton compaignon pour escouter tousjours ? » 
- « Oil, dit - il, mais il a esté d'oppinion 
que je venisse, pour ce que je les avoye veuz en 
personne, pour le vous dire. » - « Or retourne, 
dist le sire de Rocqueton, et escoute bien ; et ne 
vous tenez pas ensemble vous deux, et non pas si 
loing que vous ne puissez bien entre - ouyr. Gardez 
bien qu'on ne vous mette la main à la bride. Vecy 
qui yra quant et vous pour nous rapporter des nouvelles. » 
Et quant les compaignons furent partiz, le 
sire de Rocqueton dit à Guyon : « Allons, vous et 
moy, après ces compaignons, pour savoir si nous 
orrons riens. » 
Ainsi partirent le sire de Rocqueton et Guyon ; et 
tant chevaucherent qu'ilz vindrent à trouver le premier 
de leurs escouttes, qui leur dist : « Mes compaignons 
m'ont dit que je demeure icy et vont eulx 
deux plus avant. » - « Vrayement, dit le sire de 
Rocqueton, nous vous avons ouy de bien loing cliqueter ; 
et escoutes ne doivent avoir riens qui 
clicque. » 
Ainsi passerent plus avant le sire de Rocqueton et 
Guyon ; et tant allerent qu'ilz trouverent les deux 
escoutes, qui estoient approuchées prez du pont. Ilz 
savoient le cry de la nuyt. Quant ilz ouyrent leurs 
gens, ilz demanderent : « Qui vive ? » Et ilz respondirent : 
« Sainct Michel ! Parvanchières ! » qui estoit 
le cry de la nuyt. Puis assemblerent ensemble et se 
congneurent et demanderent : « Avez - vous riens 
ouy ? » - « N'oyez - vous pas, dient les deux, quel 
bruit il y a au siège ? » - « Or escoutez, dit chascun. » 
Ainsi escouterent et puis le sire de Rocqueton 
dist : « Je oy bien gens qui sont entre cy et le 
pont ; je vouldroye bien qu'ilz ne nous soubprissent 
point et que nous ne feïssons point la beste. Escoutez 
tousjours, l'ung ça et l'autre là, au coing de celle 
haye, affin que ne soyons surpriz ; et nous laissez, 
Guyon et moy. » Ainsi escouterent le sire de Rocqueton 
et Guyon ensemble ; et, comme ilz escoutoient, 
le sire de Rocqueton dit : « Guyon, seurement ces 
gens - cy veullent desloger ; je l'entens bien. Ilz 
chargent leur artillerie. Or escoutons encores ung 
peu et nous approchons plus prez pour mieulx en 
savoir la verité au vray. Car il ne seroit pas raison 
de nous en aller et dire nouvelles aux seigneurs, se 
nous ne les savions bien. » Ainsi se approucherent 
ung peu plus près, tant qu'ilz vindrent sur le bort de 
l'eaue, pas pour pas, tellement qu'ilz congneurent 
veritablement que ilz se mouvoient au siège pour 
partir. Lors dit ainsi le sire de Rocqueton : « Guyon, 
il fault que nous en allons devers le conte. Et laissons 
tousjours ces compaignons pour escouter. Et puis 
qu'il viengne l'ung de vous à la croix au carrefour, 
où nous avons fait nostre ordonnance ; et là prenez 
ung des compaignons, qui y sont, pour venir escouter 
icy avec vous. Et l'ung de vous trois qui aurez 
ouye la besongne, viengne jusques au Bourg - Neuf 
devers monseigneur le conte pour dire ce que vous 
aurez ouy. » 
Ainsi partirent le sire de Rocqueton et Guyon, et 
vindrent au Bourg - Neuf, au logeiz du conte de Parvanchières 
et luy dirent : « Monseigneur, seurement 
le duc Baudouyn desloge. » - « Comment ! dit le 
conte, il n'est pas encores jour. Je ne croy pas que 
ung tel homme desloge avant le jour ; ce ne seroit 
pas honneste chose à lui. Et, se ainsi estoit, nous le 
defferions. Et fauldroit faire dilligence ; car, quant 
une puissance meut avant le jour, il n'y a point 
d'arroy ne d'ordonnance. Il fauldroit bien peu de 
gens à les deffaire. » - « Monseigneur, dit le sire 
de Rocqueton, ne vous esmouvez point pour cela ; 
car seurement le duc Baudouyn ne partira pas qu'il 
ne soit grant jour. Mais de vray ilz se esmeuvent et 
font le plus grant bruit du monde en leurs logeiz. 
Et est pour partir demain. » - « Il fault mander, 
dist le conte, que chascun soit prest. Et fault mander 
au Jouvencel à la ville ces nouvelles ; mais qu'il 
ne saille pour riens. » - « C'est bien dit, Monseigneur, 
dit le sire de Rocqueton ; envoyez - y. » 
Ainsi fut fait : le conte commanda à ung sien serviteur 
y aller ; et demanda au sire de Rocqueton quelle 
heure il estoit. Le sire de Rocqueton dist : « Il est jour 
ou autant vault ; envoyez querir ces seigneurs et vous 
en allez à la messe, et mandez que chascun soit 
prest. Car, si ces gens doivent tirer aux champs, ilz 
commenceront bien matin. » Le conte manda querir 
chascun et s'en alla au lieu où la messe estoit appareillée, 
qui estoit en ung carrefour, au large, au pié 
d'une croix, affin que chascun la ouyst. Et là chascun 
se rendist à luy ; et là ouyt - il la messe. Et, quant la 
messe fut dicte, il fut grant jour. Chascun s'aproucha 
de luy pour savoir des nouvelles, et il racompta ce que 
le sire de Rocqueton et Guyon lui avoient dit. 
Et, ainsi qu'ilz parloient ensemble, arriva le Jouvencel 
de la ville, qui dit au conte et aux seigneurs, qui estoient 
là : « Seurement les nouvelles que le sire de Rocqueton 
vous a dictes ceste nuyt, sont vrayes ; car ces gens - là 
sont tous armez et tirent aux champs ; et pour ce 
faictes dilligence. » Adoncques le conte demanda à 
chascun qu'il estoit de faire ; et chascun fust d'oppinion 
qu'il tirast aux champs de sa part. 
Et, ainsi que les oppinions se achevoient de dire, vecy 
venir ung hérault, nommé Estance ; car le duc Baudouyn 
estoit duc d'Estance ; mais on l'appelloit communement 
le duc Baudouyn. Et sur ce vint ung compaignon, qui 
dit : « Messeigneurs, vecy ung herault qui vient devers 
vous o sa cotte d'armes et desire parler à monseigneur 
le conte. » - « Qu'est - il à faire, dit le conte ? » 
- « Monseigneur, dient tous les seigneurs, il le fault 
ouir. » Et le conte dist : « Il nous amusera de 
quelque chose, tandiz que ses gens tireront aux 
champs. C'est la cause de sa venue. Mais ouir le 
fault. Faictes lay venir. » 
Adoncques vint Estance le herault et dit ainsi : « Mon 
très redoubté seigneur, monseigneur le conte de Parvanchières, 
et vous aultres, mes très honnorez seigneurs, 
mon très redoubté seigneur monseigneur le 
duc d'Estance et mon très honnoré seigneur monseigneur 
le conte d'Ortes et messeigneurs, qui sont en 
leur compaignie, me envoyent icy par devers vous 
pour vous dire et faire savoir que, si vostre plaisir est 
d'envoier douze hommes des vostres aux champs, 
ilz envoyeront douze hommes des leurs pour eslire 
ung champ, qui ne sera avantaigeux d'une part ne 
d'autre, et là vous offrent la bataille. Car les lieux 
où vous estes, et ceulx où ilz sont, sont trop avantaigeux ; 
pourquoy les ungs n'ont cause d'y aller 
requerir les aultres. Et pour ce est prest monseigneur 
le duc d'Estance, mon maistre, de sa part, de 
se trouver en champ non avantaigeux ne d'ung costé 
ne d'aultre. Et vous certiffie que si vous feussiez en 
lieu où il peust estre venu devers vous, il y fut 
venu. Aussi croist - il que si feussiez - vous devers luy. 
Car il scet bien que vous n'estes pas venu pour 
autre esperance, et il veult acomplir vostre voulloir 
et ne veult pas que vous perdiez voz peines ; et 
vous prie que ce soit ennuyt plustôt que demain. » 
Sur ce le conte de Parvanchières dist au herault : 
« Estance, tirez - vous ung peu à part et tantost vous 
aurez responce. » 
La responce que fit le conte de Parvanchières, fut 
telle qu'il s'ensuit, et fut faite par le conseil de tous les 
nobles et les plus notables de sa compaignie. Le conte 
lui dist : « Estance, vous en irez devers monseigneur 
le duc Baudouyn, duc d'Estance, vostre maistre, et 
au conte d'Orte et à tous ceulx de leur compaignie ; 
et leur direz ainsi qu'il y a ung proverbe commun, 
que chacun dit de toute ancienneté, que on ne doit 
riens faire à l'entreprise de son ennemy. Et pour ce 
nous ne sommes pas deliberés de faire riens à l'entrise 
ne requeste de voz maistres ; et ne sommes pas 
icy venuz pour cela faire. Nous sommes venuz pour 
les desloger de là où ilz sont, et pour entreprendre 
sur eulx à nostre requeste et non pas à la leur. Et 
pour ce, s'ilz sont bien aise là où ilz sont, si se y 
tiennent. Et, au regart de nous, nous sommes bien 
logez et bien forniz de tout quanqu'il nous fault. Et 
autre responce pour ceste heure vous n'aurez de 
nous. » - « Bien, dit le herault, Monseigneur ; je 
oy bien que vous dictes à vostre congié. » 
Ainsi s'en partit Estance le herault et retourna 
devers son maistre et lui fist la responce telle que vous 
avez ouye. Sur quoy le duc Baudouin d'Estance, le 
conte d'Orte et les autres seigneurs, chevalliers et barons, 
qui furent là, dirent que le conte de Parvanchières 
estoit saige, et qu'ilz congnoissoient bien qu'il prendroit 
son avantaige là où il le pourroit trouver ; et 
qu'il failloit penser de partir. Car plus ne povoient ilz 
demourer pour ce qu'ilz n'avoient plus que mangier. 
Et ainsi ordonnerent leur partement comme il s'ensuit. 
Premièrement, ilz mirent une avant - garde, en 
laquelle fut messire Raph Bizet et messire Hemon de 
Rivières. Aprez ceste avant - garde mirent tous leurs 
gens de pié et leur artillerie. Aprez leurs gens de pié 
fut le duc Baudouin et toute sa bataille. En l'arrière - garde 
fut le conte d'Orte et Guillaume Boucqueton. Ilz 
avoient leurs archiers et tout leur traict meslé parmy 
eulx ; car ilz estoient deliberez de combatre à pié pour 
ce qu'ilz avoient peu de chevaulx avecques eulx. Car 
communement, en ung siège, on envoye tous les chevaulx. 
Et prindrent le chemin droit à Escallon, qui 
estoit la plus prouchaine retraicte qu'ilz eussent ; et 
s'en alloient par le plus fort payz qu'ilz povoient 
trouver. Ainsi partist et s'achemina le duc Baudouyn et sa 
compaignie. Tantost vindrent les nouvelles au conte 
de Parvanchières comment le duc Baudouyn s'acheminoit 
à s'en aller. Et tantost tira aux champs avec 
toute sa compaignye et puissance. Et, quant ilz furent 
aux champs, ilz virent le duc Baudouin et les siens 
bien ordonnez, dont fort le priserent. Et aussi estoit - il 
fort à priser ; car il estoit en moult bel arroy et 
avoit belle et grosse compaignie avec lui. 
Quant le duc Baudouin vit le conte de Parvanchières 
aux champs, il envoya de rechef Estance le herault 
devers luy, lui mander que moult lui desplaisoit d'estre 
parti sans coup ferir, et que, là où ilz estoient, ilz les 
attendroient, s'il les voulloit combatre. Et le conte 
de Parvanchières respondist qu'ilz allassent tousjours 
leur voye et qu'encores n'estoient ilz pas à l'ostel. 
Ainsi marcha le duc Baudouin et les siens en belle 
ordonnance, pas pour pas, droit à Escallon ; car aultre 
chose ne pouvoit - il faire, dont moult lui desplaisoit. 
Le conte de Parvanchières fist son ordonnance et 
bailla au Jouvencel la garnison de Crathor et le renforça 
de deux cens lances et les archiers, et lui dit 
qu'il fut tousjours au doz du duc Baudouin et de ses 
gens. Et ainsi le Jouvencel partist et ordonna de cent 
à VIxx chevaulx, pour escarmoucher tousjours à leurs 
doz et pour veoir leur convine ; et en eut la charge 
le sire de Rocqueton et Connin. Après le Jouvencel en sa 
petite bataille, qui avoit bonne voulenté d'y mordre, s'il 
povoit, messeigneurs les Mareschaulx eurent l'avant - garde. 
Le conte de Parvanchières, l'Admiral avec lui, 
demourerent en la bataille. Le Maistre des arbalestriers 
conduisit le traict sur la main dextre, ainsi qu'il 
avoit fait au venir. Le conte ordonna au viel cappitaine 
de Crathor et au Mareschal estre sur la main gauche 
en une petite alle, où il y auroit environ six vings 
lances pour envoyer dilligemment en aucuns lieux, 
s'il en estoit besoing. Et aprez, l'arrière - garde, ainsi 
que tousjours, que conduisoient messire Broquet de 
la Motte et messire Hermel de la Haye. 
Ainsi chevaucha le Jouvencel sur le doz du duc 
Baudoin et du conte d'Orte. Et allerent tant qu'ilz 
vindrent à l'entrée d'une petite broce, là où il y avoit 
ung pas, qui estoit maulvailz et effondré de la compaignie 
qui estoit là passée. Et là messire Guillaume 
Boucqueton se mist en my ces broces à part avecques 
ung petit troppellet de lances, si au couvert que nul 
ne le vit. Et Connin, qui fut ung peu chault et estoit 
homme qui avoit voulloir de faire quelque bien ce 
jour, se avança. Car il luy sembloit qu'il n'y avoit 
plus riens, fors ung peu de gens qui passoient au pas 
à très grant paine. Vint et chargea parmy eulx et 
aucun nombre de gens avecques luy jusques au 
nombre de quarante ou cincquante, que lances que 
archiers et coustilleurs. Et messire Guillaume Boucqueton, 
qui estoit à son guet, vint par derrière et les 
serra en my le pas si estroit qu'ilz ne peurent plus 
reculler. Et ceulx qui estoient devant tournerent tellement 
que Connin et sa compaignie furent tous priz et 
mors et destroussez. Connin fut donné à messire 
Guillaume Bouqueton, pour ce qu'il avoit esté prisonnier 
à Crathor. 
Tantost vindrent ces nouvelles au Jouvencel, qui fut 
courroucié de la prinse de Connin et de ses compaignons 
et dit que Connin ne devoit pas charger sans 
commandement et qu'il y fust et qu'ilz eussent tous 
advizé le temps de ce faire. Souvent advient, quant 
on cuide gaignier, que on pert. Mais touteffoiz on doit 
penser, quant on chevauche une grande compaignie, 
qu'il en demeure tousjours derrière ; et doit l'en tousjours 
descouvrir tout le païz couvert avant que on 
passe passaige, ne gué, ne boys, ne chemin creux, ne 
riens là où gens se puissent musser. Touteffois le Jouvencel 
n'en fit pas grant compte et chevaucha bien et 
roydement aprez. Et tant allerent par leur continuacion 
qu'ilz approucherent d'une lieue d'Escallon, sans 
que le Jouvencel ne homme de sa compaignie y 
peussent riens mordre, tant estoient serrez et alloyent 
en belle ordonnance. Mais y demoura Connin, comme 
vous avez oy. 
Et, quant le Jouvencel vit qu'ilz approuchoient de 
la ville, pensa qu'il estoit temps de faire quelque coup 
ou jamaiz, et envoya ung courreur au comte de Parvanchières 
luy prier qu'il lui envoyast le vieil Cappitainne 
et le Mareschal de Crathor, et qu'ilz renforçassent 
ung peu leur alle ; et lui manda que Connin 
estoit prins, mais pour cela ce n'estoit que du moings. 
Aprez que le messaige eust parlé au conte de par 
le Jouvencel, le conte, o toute dilligence, fist à la 
requeste du Jouvencel et fist avancer ses batailles. Et 
pensa bien que le Jouvencel vouloit faire coup, et dit 
au Cappitaine et au Mareschal de Crathor : « Allez ; 
car je me fie bien en vous deux. Gardez que le Jouvencel 
ne fasse point de folye, que vous puissez. » 
- « Monseigneur, dirent - ilz, nous le garderons qu'il 
ne fera que bien, se Dieu plaist. Et de lui meismes il 
est assez saige pour ne faire rien que bien à point. » 
Et ainsi partirent le Cappitaine et le Mareschal de 
Crathor et furent dilligemment devers le Jouvencel. 
Et, quant le Jouvencel les vit, il eust moult grant joye 
et leur dist : « Messeigneurs, vous soyez les très bien 
venuz. Je vous asseure que ces gens icy tirent fort à 
la ville et semblent qu'ilz aient grant desir d'y estre. 
Leur arrière - garde se esclarcist fort et est bien 
loing de leur bataille, comme vous pourrez veoir. » 
- « Je vous diray que nous ferons, dit le vieil cappitaine 
de Crathor. Je sçay ung chemin, par où nous 
yrons tout le couvert trencher le chemin à ceste 
arrière - garde et donnerons parmy eulx en revenant 
droit à nostre avant - garde. Et, si leur bataille 
tourne et leurs gens viengnent pour les secourir et 
nous chargent, nostre avant - garde vendra au - devant 
de nous, qui nous recueillira. Et, s'ilz desroyent, 
nous sommes bien dignes de desconfire tout ; maiz il 
nous fault mander à messeigneurs les Mareschaulx 
qu'ilz s'avancent et qu'ilz entendent à nostre entreprinse, 
et pareillement à monseigneur le conte de 
Parvanchières. » 
Ainsi le firent et envoyerent chevaucheurs devers 
les Mareschaulx et devers le conte. Puis prindrent 
leur chemin, ainsi que le vieil cappitaine de Crathor 
avoit dit. Si fut fait ; et furent si bien guidez et menez 
que, au propre lieu que leur avoit dit le cappitaine de 
Crathor, ilz vindrent rancontrer barbe à barbe ceste 
arrière - garde et donnerent dedans et en prindrent, 
tuerent et destrousserent une partie ; et l'autre partie 
se retira à la bataille. Et là le duc Baudouyn descendit 
à pié et le conte d'Orthe, qui s'estoit retraict de 
l'arrière - garde, et avecques luy messire Guillaume 
Boucqueton, qui belle l'eschappa ; car il fut porté à 
terre et se sauva à pié par ung marais qui y estoit. 
Tantost arriverent messeigneurs les Mareschaulx et 
le conte de Parvanchières et toutes leurs batailles. Et 
virent l'occision et la desconfiture qu'avoit faicte le 
Jouvencel, le Cappitaine et le Mareschal de Crathor et 
ses compaignons. Et d'autre costé regarderent le duc 
Baudouyn, qui avoit prins place à leur avantaige et 
avoit ralié tous ses gens. Et estoient venuz tous ceux 
d'Escallon à son secours. Et, quant le conte de Parvanchières 
et les siens l'adviserent, se mirent en 
bataille d'autre part ; puis demanderent qu'il estoit 
affaire. Chascun dit qu'ilz estoient en ung maraiz et 
avoient la ville à leur doz, dont ilz povoient avoir 
vivres et tout ce qu'il leur failloit, et de les combatre 
là qu'il n'y avoit point de remede, et pour ce failloit 
aviser ce qu'il estoit de faire. Sur ce respondirent 
tous qu'il seroit tantost nuyt et qu'il n'y avoit lieu là 
où ilz peussent loger, et n'avoient que boire ne que 
menger pour eulx ne pour leurs chevaulx ; et n'y 
avoit lieu là où ilz peussent logier avantaigeux ; et 
fauldroit qu'ilz feussent toute la nuyt en bataille ; pour 
ce ne conseilloient pas qu'ilz demourassent là pour 
meshuy ; et puisque remede n'y avoit de les combatre, 
que le mieulx estoit de s'en retourner à Crathor, et 
qu'il n'y avoit que quatre lieues. 
Ainsi furent tous de ceste oppinion. Mais bien desplaisoit 
au conte de Parvanchières qu'il ne faisoit 
mieulx. Mais force lui feust de le faire ainsi. L'escarmouche 
estoit grosse entre les deux batailles ; le conte 
ordonna à l'Admiral et au Jouvencel en sa compaignie 
de demourer o tout trois cens lances derrière et de 
faire retirer tous les escarmoucheurs. 
Ainsi se achemina le conte de Parvanchières et ses 
batailles et s'en retourna à Crathor. Et, quant il fut à 
Crathor, il envoya querir ung chevallier, qui estoit au 
conte d'Orte, nommé messire Henri Buret, qui avoit esté 
priz à ceste besongne et l'avoit priz ung archier, qui 
au Jouvencel estoit. Et le arraisona le conte et lui 
demanda des nouvelles à son plaisir. Puis le fit boire 
et menger et l'en envoya au logeiz de son maistre. Et 
se retira le conte et tous les seigneurs jusques à l'andemain. 
Et au matin chascun dist au conte que le sire 
de Rocqueton avoit priz, quant messire Buret fut priz, 
ung nommé Guillaume Bernard, qui estoit au duc 
Baudouyn et bien prouchain de luy et savoit beaucoup 
de ses secretz et par lui pourroit savoir des nouvelles. 
Tantost le conte envoya querir le sire de Rocqueton et 
lui manda qu'il amenast quant et lui Guillaume Bernard, 
son prisonnier ; lequel le fit incontinent. Et, 
quant il fut devers le conte, le conte lui demanda : 
« Sire de Rocqueton, comment fut priz Connin ? » 
- « Monseigneur, dit le sire de Rocqueton, ce fut le 
plus tost fait que vous veistes oncques ; car il me 
dist que je contre - attendisse ung peu et que je feisse 
serrer noz gens, pour ce que nous approchions prez 
d'ung fort payz, sur esperance de faire quelque 
pointe sur eulx ; et ainsi le fis. Et cependant il les 
alla veoir atout cinquante ou soixante chevaulx, 
comme vous savez. Et, quant il fust là, il s'eschauffa 
en escarmouchant et chargea, dont il luy est mal prins, 
ainsi que vous voyez ; de quoy je fuz bien esbahy ; 
car Connin est saige homme et froit ; mais il n'en est 
nul qui en tel cas ne s'eschauffe. Et ne fit sinon ce 
qu'il devoit faire ; car il les véoit au pas. » - « Ha ! 
nostre maistre, dist le conte de Parvanchières, vous 
estes ung viel regnart, ne savez - vous pas bien que 
tousjours aux passaiges on met volentiers quelque 
embuche pour attraper les compaignons ? » - « Il 
est vray, dist le sire de Rocqueton. » Puis dist : 
« Monseigneur, vecy Guillaume Bernard. Que voullez - vous 
dire ? C'est ma foy ung fort baveur. Ne le 
croyez pas de tout ce qu'il vous dira. Car c'est ung 
tel menteur que ce jouvenceau qui fut à l'amiral 
de Bueil. » Adoncques demanda le conte au 
sire de Rocqueton : « Ne prinstes - vous que lui ce 
jour ? » - « Ouy, dit - il, Monseigneur, ung aultre 
qui a nom Hourselay. » - « Dictes à ce baveur 
qu'il vienne à moy. » Ainsi appella le conte Guillaume 
Bernard et le mena en sa chambre, qui lui 
demanda quoy nous ne savons. Mais depuis l'envoya 
querir souventeffoys à disner et à soupper avecques 
luy, pour ce qu'il lui disoit de plaisans choses. 
Aprez disner le conte envoya querir tous les seigneurs 
et cappitaines et tint conseil de ce qu'il avoit 
affaire. Et, pour faire brief à ma matière, je ne vous 
diray sinon la conclusion du conseil. Car les oppinions 
seroient trop longues à racompter. La conclusion 
fut telle que le conte de Parvanchières ne 
son armée ne povoit riens entreprendre sur le duc 
Baudouin. Car il estoit en aussi bonnes villes et chasteaulx, 
et meilleurs, que le conte et en son payz, pour 
quoy le conte ne le povoit grever, fors que ceulx de 
Crathor et de tout le payz lui prioient qu'il ne se 
departist point tant que le duc Baudoin eust ses gens 
ensemble ; et au conte moult despleust qu'il ne faisoit 
quelque chose ; car il estoit moult bon chevalier. 
Touteffoys il failloit qu'il se tenist à la plus grant oppinion, 
et accorda à ceulx de la ville de ne departir 
point son armée, tant que le duc Baudouin auroit la 
sienne entière, en disant : « Se Dieu plaist, il viendra 
quelque bonne chose avant que nous departons. » 
En celle mesme heure se presenta ung gentilhomme, 
qui estoit au conte de Parvanchières, nommé Richard 
de Montabon, qui demandoit justice d'ung prisonnier 
qu'il disoit que ung nommé Gervaise Nardereau de la 
garnison de Crathor lui tolloit ; et supplioit au conte 
qu'il lui pleust commander à ung de ses sergens 
d'armes ou à ung de ses trompettes adjourner Gervaise à certaine heure pour ouïr les demandes qu'il 
faisoit ; ce que fist le conte, et lui bailla ung huissier 
pour incontinent à celle propre heure aller querir 
Gervaise ; ce que fit l'uissier. Et, quant Gervaise fut 
venu, le conte dit : « Or ça, Richart, que demandez 
vous à Gervaise ? » - « Monseigneur, dit Richart, 
je dy que Gervaise a ung prisonnier, qui est mien 
et dont j'euz la foy, quant le Jouvencel destroussa 
l'arrière - garde du duc Baudouyn. » - « Sainct 
Jehan ! je le vous nye, dist Gervaise. Il me souvient 
bien qu'il arriva ung tas de gens sur moy, qui le 
me voulurent tuer ; lesquieulx je abutinay tous ; et 
que ung entre les aultres me dist qu'il estoit sien 
et qu'il l'avoit plustost priz que moy. Et je luy respondiz 
que, quant nous serions à la ville, la raison 
s'en feroit. Je cuide bien que ce soyez vous. Et pour 
ce je suis icy pour ouyr ce que vous voullez demander 
à mon prisonnier. » - « Je dy, dit Richart, 
que je le priz par le bras et par la main dextre premier 
que vous et lui arrachay son gantelet. » - « Je 
dy, dit Gervaise, qu'il me mist sa main en ma main 
dextre et me donna la foy premier que à vous. » 
- « Or ça, dist le conte, tirez vous ung peu à part, vous 
deulx, et on parlera de vous et de vos besongnes. » 
Le conte demanda à tous leur oppinion. Et l'oppinion 
fut telle que le premier, qui auroit eu dedans sa main 
la main dextre du prisonnier et à qui le prisonnier 
auroit premier donné son consentement et sa foy et 
dit : je me rens, il luy devroit demourer ; et, si le 
prisonnier estoit gentilhomme et digne de foy, qu'il 
en devroit estre cru en son serement. Sur ce le prisonnier 
fut envoyé querir et lui demanda le conte : 
« Comme avez - vous nom ? » Et il lui respondist : 
« Monseigneur, j'ay nom Jehan Malet. » - « Par 
vostre foy, dist le conte, estes - vous gentilhomme ? » 
- « Par ma foy ! Monseigneur, dit Jehan Malet, on y 
tenoit mon pere au payz de là où je suis. » - « Or 
ça, dit le conte, Jehan, levez la main et dittes verité. 
Vous estes gentilhomme, ainsi que vous dittes ; mais 
gentilhomme ou non gentilhomme, tout bon crestien 
et tout bon homme doit dire verité. Par vostre 
foy et par vostre part de paradiz et par la redemption 
de vostre ame, direz vous verité de ce que je 
vous demanderay ? » - « Par ma foy ! dit - il, Monseigneur, 
ouy. Mais que ce ne soit chose qui touche 
mon deshonneur et le dommaige de mon parti, que 
pour riens je ne diroye. » - « Aussi, dit le conte, 
je ne le vous demanderoye pas, ce n'est seullement 
que pour savoir à qui vous estes, pour ce qu'il y a 
debat à qui a eu vostre foy. Et pour ce dictes en la 
verité et n'en mentez point par le serment que vous 
avez fait. » - « Monseigneur, par le serment que 
j'ay fait, il me souvient bien que ung homme 
d'armes vint à moy et me vint prendre par le bras 
et coula sa main tout au long de mon bras jusques 
sur ma main, et me tira mon gantellet hors de ma 
main. Je crioye tousjours : je me rens ; j'avoye 
paour de la mort ; car ilz estoient deux ou troys 
qui me sercheoient o leurs espées entour la gorge 
si dru qu'il ne me souvenoit que de mourir. Ung 
autre survint sur ce debat et me prist par la main 
et me dit : Rens toy ; donne la foy. Et je luy miz ma 
main dedans la sienne et lui diz : je me rens. » 
- « Savez - vous bien, dit le conte, qui sont ceulx à qui 
vous aviez à besongner ? » Il respondit : « Monseigneur, 
nennil. » - « Ne savez - vous pas bien, dit 
le conte, qui est cellui qui vous osta vostre gantelet ? » 
- « Non, Monseigneur, dit - il. Mais si je veoye 
mon gantelet, je le congnoistroye bien. » - « Et 
cellui à qui vous baillastes vostre main ? » - « Ouy, 
Monseigneur, c'est Gervaise à qui je donnay ma 
main et ma foy. » Le conte fit tirer les parties 
dehors et le prisonnier à part et demanda l'oppinion 
de tous ; lesquieulx dirent tous qu'il estoit à cellui à 
qui il avoit baillé la main dextre, et que la main fait la 
foy, et cellui qui a la foy, l'emporte. Ainsi furent 
appellées les parties. Et vint Richart, qui apporta le 
gantelet du prisonnier, lequel advoua le dit prisonnier 
et congneust bien que Richart estoit cellui qui 
l'avoit priz par dessuz la main et lui avoit osté son 
gantelet ; et confessa qu'il disoit tousjours : je me 
rens. Mais neantmoings il fust jugié à Gervaise pour 
ce qu'il avoit mise sa main dedans celle de Gervaise 
et lui avoit donné sa foy. Et fut dit que, quant le 
prisonnier ne pourroit parler, maiz qu'il touchast de 
la main, que encores souffisoit - il, mais qu'il touchast 
ou dedans de la main ; et le premier qui touche dedans 
la main dextre, l'emporte. Ainsi fut jugié à Gervaise 
qui l'en emmena ; mais Gervaise mena Richart soupper 
avecques luy en son logeiz, et lui donna une petite 
haquenée qu'il avoit, pour ce qu'il lui avoit aidié à le 
sauver. Gervaise avoit abutiné tous ceulx qui y estoient, 
pour ce qu'ilz voulloient tuer son prisonnier. Mais il 
fut dit qu'ilz n'en auroient riens, sinon à sa requeste, 
s'il en eust appellé aucun pour luy aider à le garder 
et qu'il eust laissé à faire son preu autre part pour 
cela faire. En cellui point, il y auroit butin et non 
aultrement. 
